Alathu kaivenyyai alathu award ge foni\nފިލްމީ ދާއިރާ އިން ގެއްލި ދާނެ\nސައީދަކީ ހަމަ އެންމެ ލޯބި މީހާ\nއަވަހަށް ދަރިން ހޯދުމުގެ ވިސްނުމެއް ނެތް\nމިއީ ނިމިގެން ދިޔަ ގައުމީ ފިލްމު އެވޯޑްސްގައި އެންމެ ގިނަ ބަޔަކު ސިއްސުވާލި އެއް މޫނެވެ. އޭނާ އެވޯޑް ހަފުލާ ފަތަހަކުރީ ހަމައެކަނި އަގުބޮޑުކޮށް ޖަރީކޮށްލާފައި އޮތް ތަފާތު ހެދުމަކާ އެކު ސްޓޭޖަށް އަރައިގެނެއް ނޫނެވެ. ފިލްމީ ދާއިރާގެ ހެވީވެއިޓުންނާ ވާދަކޮށް އެންމެ މޮޅު ސަޕޯޓިން އެކްޓްރެސްގެ އެވޯޑް ފިލްމު "ލޫދިފާ" އިން ގެންދިއުމަކީ އަޒޫގެ މި ވާހަކައެއް އަރައިގެން ގޮސް ސީލިންގުގައި ޖެހޭ އެންމެ މުހިންމު ސަބަބެވެ.\nއަނެއްކޮޅުން މިފަހުން އަލަތު ކައިވެނީގެ ގޮށްޖަހައި ހަޔާތުގެ ބައިވެރިޔަކަށް މަޝްހޫރު އެކްޓަރު އަހުމަދު ސައީދު ހަދާފައިވުމަކީ ވެސް މިފަހުން އާންމުންގެ ސަމާލުކަން އަޒޫ އަށް ލިބިގެންގޮސްފައިވާ ސަބަބެކެވެ. އެހެންވީމަ މި އިންޓަވިއުއެއްގައި ގައުމީ ފިލްމު އެވޯޑްސްގެ ކާމިޔާބީ އާއި އަޒޫގެ އަލަތު ފިރިމީހާގެ ވާހަކަ ވެސް އަންނަން ޖެހޭނެ އެވެ.\nއެކަމަކު އެންމެ ފުރަތަމަ މި ބަތަލާގެ ތައާރަފަކުން ފަށައިގަންނަމާ ހިނގާށެވެ. "ލޫދިފާ" ގައި އޭނާ ކުޅުނު "އަރީކާ" ގެ ރޯލަކީ މުޅި ފިލްމީ ހަޔާތުގައި ވެސް މިހާތަނަށް ދެއްކުނު އެންމެ ވަރުގަދަ ޕާފޯމަންސެވެ. އެންމެ މޮޅު ސަޕޯޓިން އެކްޓްރެސްގެ އެވޯޑަށް ދެން ވާދަކުރި އައިޝަތު ރިޝްމީ އާއި ޝީލާ ނަޖީބު އަދި ކުޑަ ހައްޖަ ފަދަ އެހެން ތަރިން ވެސް އެހާ ފަސޭހައިން އަމާން ދިނީ މިހެންވެ ކަމަށް ވެދާނެ އެވެ.\nއަޒޫގެ ފުރަތަމަ އޮން ސްކްރީން ފެނިލުމަކީ މަޝްހޫރު ޓީވީ ސިލްސިލާ "ދިރިއުޅުމަކީ މިއީބާ" ގެ އެޕިސޯޑެކެވެ. އަޒޫގެ ޓެލެންޓް ވަރަށް ކުޑައިރުގައި ދެނެގަނެ، ބެލުންތެރިންނާ ހަމަ އަށް ގެނެސްދިނީ އެ ސިލްސިލާގެ ލެޖެންޑް ޔޫސުފް ރަފީއު ޔޫސޭ އެވެ.\nއެއަށް ފަހު މަދުމަދުން ފިލްމީ ދާއިރާގެ އެކި މަސައްކަތްތަކުގައި އުޅެން ފަށައިގެން އެންމެފަހުން ބެލުންތެރިންނަށް އަބަދު ފެންނަ މޫނަކަށް އޭނާ ބަދަލުވީ އެވެ. މިއަދު އަޒޫ އަކީ ދިވެހި ސިނަމާގެ އެންމެ އުއްމީދީ އެއް ބަތަލާކަން ޔަގީނެވެ.\nތިރީގައި މި އޮތީ އަވަސް ވީކެންޑް އިންޓަވިއު އަށް އަޒޫ ދިން ހާއްސަ އިންޓަވިއުއެވެ. އޭނާ މީޑިއާ އަށް ފިލައިގެން އުޅޭތާ މިހާރު ގާތްގަނޑަކަށް ދެ އަހަރުވީ އެވެ. އެހެންވީމަ އެ ސުވާލުން ފަށައިގަންނަމާ ހިނގާށެވެ.\nބުނީމެއް ނޫން މިހާރު އިންޓަވިއު ނުދޭތާ އަހަރުވެއްޖެއޭ. ކީއްވެގެންތަ މީޑިއާއާ މިހާ ދުރުވެލައިގެން ތި އުޅެނީ އަދި އެންމެފަހުން އެ ނިންމުން ބަދަލުކޮށް އިންޓަވިއުއަކަށް މި އެއްބަސްވީ؟\n"ގާތްގަނޑަކަށް މިހާރު ދެ އަހަރުވަރު ވެދާނެ އިންޓަވިއުއެއް ނުދޭތާ މިގޮތަށް. މީޑިއާއާ އަސްލު ދުރަށް ޖެހިލީ ޓީޗިން (ކޯސް) ހަދަންވެގެން. ދެންވީގޮތަކީ ކޯސް ނިންމާލާފަ ވެސް ފިލްމީ ދާއިރާއާ ދުރަށް ދާން އަސްލު. ފިލްމީ ދާއިރާ މަތިން ފޫހިވެފައި އޭރު ހުރީ ވެސް. އެގޮތުން މީޑިއާއާ ދުރަށް ވެސް ޖެހިލީ"\n"އެއްގޮތަކުން މާ ބޮލަށް ފަސޭހަ މީޑިއާއާ ދުރުގައި އުޅުނީމަ. އެއީ ފާޑުފާޑުގެ ސުވާލެއް ނާންނާނެތާ ދުރުގައި އުޅުނީމަ."\nގައުމީ ފިލްމު އެވޯޑްސްގައި އަޒޫ މި ވަނީ ލޫދިފާ އިން އެންމެ މޮޅު ސަޕޯޓިން އެކްޓްރެސްގެ އެވޯޑަށް ނޮމިނޭޓްވެ އެވޯޑް ލިބިފައި. ކޮން ކަހަލަ އިހްސާސެއްކުރެވެނީ އަދި މިއީ ކިހާވަރެއްގެ ކާމިޔާބީއެއް؟\n"ގައުމީ އެވޯޑްސް އަށް ނޮމިނޭޓްވުން އެއީ ވަރަށް ބޮޑު ބޮޑު ހެޕިނެސްއެއް. ކޮންމެ މީހަކު ވެސް އުފާވާނެ އެހާ ބައިވަރު ފިލްމުތަކާއި އެކްޓްރެސްގެ ތެރެއިން ނޮމިނޭޓްވީމަ. ނޮމިނޭޓްވުން އެއީ މި ދާއިރާގައި ކުރިއަށް އެރުނުކަމުގެ އެއް ހެއްކެއް. އެ އަހަރުކުރެވުނު މަސައްކަތުގެ ނަތީޖާ ފެނުނީމަ ލިބޭ ހިތްހަމަޖެހުން އެންމެ ބޮޑީ."\n"ދެން އެވޯޑް ލިބުން މިއީ ވަރަށް ބޮޑު ސަޕްރައިޒެއް. އެކަމަކު ވެސް އެންމެން ވެސް ބުނި އަޒޫ އަށް މި އެވޯޑް ލިބޭނެއޭ. ރިޝްމީ ވެސް ނިއުމާ ވެސް ބުނި. ފިލްމުގެ ޑައިރެކްޓަރު މޫމިން ވެސް ފުރަތަމަ ދުވަހުން ފެށިގެން ވެސް ބުނީ މިއީ އަޒޫގެ އެވޯޑެކޭ. މި އެވޯޑަކީ އަޒޫ އަށް ހައްގު އެވޯޑެއް ކަަމަށް އެހެންވެ ގަބޫލުކުރެވޭ. ރިޝްމީ ވެސް ބުނި މިއީ އަޅުގަނޑަށް ޑިޒާވް އެވޯޑެކޭ."\nހަމަ ހަގީގަތުގައި ވެސް ލޫދިފާ ފެނިގެން ދިޔައީ އަޒޫގެ ވަރަށް ސްޓްރޯންގް ޕާފޯމެންސެއް. އެކަމަކު އެވަރުގެ ރޯލެއް ނުވަތަ ހުނަރެއް މިފަހުން ދެއްކިފައިނުވާކަން ފާހަގަކޮށްލެވޭ. ކޮބައިތަ މައްސަލައަކީ، ފުރުސަތު ނުލިބެނީތަ މި ދާއިރާގައި ރަނގަޅަށް؟\n"ލޫދިފާ އަށް ފަހު ދެން އަޒޫ ކުޅުނު ފިލްމަކީ ސަޒާ. އެއީ ވެސް އަޒޫގެ ބެސްޓް ދައްކައިދެވުނު ފިލްމެއް. އެކަމަކު އަސްލުވާގޮތަކީ ފިލްމުތަކުން ފުރުސަތު ލިބުމަށް ފަހު އެހެން މީހުން އިންފްލުއެންސް އެބަ ފޯރުވާ. މިސާލަކަށް އެހެން މީހުން ވެސް ބުނޭ ހާދަ ޖެލަސީ މީހުން އެބަ އުޅެޔޭ މި ދާއިރާގައި. މި ދެ އަހަރު ތެރޭގައި ވެސް އެކަން ފާހަގަކުރެވުނު. ލިބޭ ގިނަ ފުރުސަތުތައް އެބަހުރި ކޮންމެވެސް އެހެން މީހެއްގެ ނުފޫޒާ ހެދި ގެއްލިގެން ގޮސްފައި"\n"ފުރުސަތު ދީފައި އެގްރީމަންޓްކުރުމަށް ފަހު ވެސް އެބަހުރި ކަޓުވާލާފައި. މިސާލަކަށް އެ ފިލްމެއްގައި އުޅޭ އެހެން މީހުންގެ ފިއްތުންތަކާ ގުޅިގެން ވެސް އެބަހުރި ފިލްމުތަކުން ފުރުސަތު ގެއްލިފައި."\nއަޒޫ އަކީ އަސްލު ޓީޗަރެއްގެ ގޮތުގައި ޓްރެއިންވެފައި ހުރި މީހެއް. އެކަމަކު އެ ދާއިރާ އިން ކުރިއަށް ދިއުމުގެ ބަދަލުގައި އަހަރެމެންނަށް މި ފެންނަނީ އެކްޓްރެސްއެއްގެ ގޮތުގައި ފިލްމީދާއިރާއިން. މި ބަދަލު އައި ގޮތަކީ ކޮބާ؟\n"މި ދާއިރާ ނޫން އެހެން ދާއިރާއެއްގެ މަސައްކަތެއްގެ ގޮތުގައި ޗޫޒްކުރި މަސައްކަތެއް ޓީޗިން އެއީ. ކުރަން ނިންމާފައި އިން ކަމެއް ވީމަ އެކަން ވެސް ފުރިހަމަކުރަން ބޭނުންވީ. އަދި ބޮޑަށް ފިލްމީ ދާއިރާއާ ދުރަށް ދާން ވިސްނާފައި ހުރިވަރުން ޓީޗިން އަށް އޭރު ދެވުނީ ވެސް. ކޯސް ހަދައި ފުރިހަމަ ވެސް ކުރިން. އަދި ނިންމާފަ ސްކޫލަކަށް ޖޮއިންކުރުމުން ވީގޮތަކީ އެއީ ވެސް ވަރަށް ބުރަ ދާއިރާއެއް. އަނެއްކޮޅުން މަސައްކަތާ އެއްވަރުގެ އާމްދަނީއެއް ވެސް ނުލިބޭ. އެހެންވީމަ އެ ފީލްޑް ދޫކޮށްލީ."\nކުރިން ދިން އިންޓަވިއުއެއްގައި އަޒޫ ބުނެފައި އެބަހުރި ތިމަންނަ އަސްލު އެހާ ބޭނުމެއް ނުވެޔޭ ފިލްމު ކުޅޭކަށް. އެއީ ފިލްމީ ދާއިރާ އޮންނަ ގޮތުންނޭ ވެސް ބުނި އެފަހަރު. އެކަމަކު އަދިވެސް ފިލްމު ކުޅޭތަން މި ފެންނަނީ. އެ ހިޔާލު ބަދަލުވީތަ؟ ކިހިނެތް ވަނީ މިހާރު ފިލްމީ ދާއިރާ؟\n"ދުރަށް ދާން ނިންމުމުން ބައެއް މީހުން އެބަބުނޭ ކީއްވެހޭ ދުރަށް ދާންވީ. ކުރިއަށް ދެވޭނެއެއް ނޫން ހެއްޔޭ. މީހުން ހަސަދަވެރިވިޔަސް ކުޑަ ހިތްވަރެއްކޮށްލައިގެން ކުރިއަށް ދެވިދާނެއޭ. ދެން ކޮމްޕެޓިޝަން އޮންނާނެކަން ގަބޫލުކުރަން އަޒޫ ވެސް. އެކަމަކު އިންފްލުއެންސް ފޯރުކޮށް ފިލްމުތަކުން ގެއްލުވައިލުން މިއީ ވަރަށް ދެރަ ކަމެއް. މިސާލަކަށް އަޒޫއާ އެކު ދެން ފިލްމު ކުޅެން ނަގާ މީހާ އަށް ވުރެން އަޒޫ ތަންކޮޅެއް ދިގީ. އެގޮތުން ވެސް ފުރުސަތު ނުލިބިފައި އެބަހުރި."\n"އެއީ އަސްލު ޕްރޮފެޝަނަލް ނުވުން ކަމަށް އަޒޫ ބަލަނީ. މީހާގެ ގައިގައި ހުންނަ ޓެލެންޓެއް މި ދައްކަން މި ޖެހެނީ. ދިގުމިން ކުރުމިން ދޮން މިން ކަޅު މިނެއް ނޫން. އެހެންވީމަ މިކަހަލަ މައްސަލަތަކެއް އެބަހުރި އެކަމަކު ވެސް އަޒޫ އަށް އެނގޭ ރަނގަޅު ރޯލެއް ލިބިއްޖެ ނަމަ ކުޅެވޭނެކަން."\n"މިހާރަށް ބަލާ ނަމަ ފިލްމީ ދާއިރާގައި އެއް ބަޔަކު އެބައުޅޭ ކުރިއަރަން. އެކަމަކު އަނެއް ބަޔަކު އެބައުޅޭ އަމިއްލަ ފައިދާ އަށް ވެސް. އެކަމަކު ވެސް ކަންތައްތަކެއް އެބަ ރަނގަޅުވޭ."\nބުނެވިދާނެތަ ބޭނުންވާ ކަހަލަ ރޯލުތަކެއް ނުވަތަ ހިތްހަމަޖެހޭ ވަރުގެ އާމްދަނީއެއް މި ދާއިރާގައި ނުލިބޭތީ ކުރިއަށް ދިއުމުގައި ބައެއް ފަހަރަށް ޝައުގުވެރިކަން ގެއްލެނީ ކަމަށް؟\n"ރަނގަޅު އާމްދަނީއެއް ލިބޭ. ވޯކްކޮށްފިއްޔާމު ނުވަތަ ފުރުސަތުތަކެއް ލިބިއްޖެ ނަމަ. އާމްދަނީއެއް ނުލިބެއެކޭ ނުބުނާނަން. އެކަމަކު ހަމައެކަނި މިކަމަށް ހުސްވެގެންކުރާ ކަހަލަ މަސައްކަތެއް ބުނާހިތެއް ނުވޭ. އެގޮތަށް ހުސްވެގެންކުރާ ނަމަ ރަނގަޅު އާމްދަނީއެއް ވެސް ނުލިބޭނެ."\nމަޝްހޫރު މީހަކަށްވީމަ ނުވަތަ ފިލްމު ކުޅެގެން މީހުންނަށް އެނގޭ މޫނަކަށް ބަދަލުވީމަ ކުރީގެ އާންމު ދިރިއުޅުމަށް އައި ބަދަލުތަކުގެ ތެރެއިން މިހާރު އެންމެ މިސްވާ ދެ ތިން ކަމެއްގެ ވާހަކަ އަހަރެމެންނަށް ކިޔައިދީބަލަ؟\n"ކަންތައްތަކެއް ހުރޭ. މިސާލަކަށް ތަނަކަށް ގޮސް ހީލެވޭ ގޮތަކުން ވެސް މީހުން ފާހަގަކޮށްފާނެ. އެހެންވީމަ ތަނަކަށް ދިޔަޔަސް ވަރަށް މަޑުން ހުންނަނީ. މިހާރު ވަރަށް އުނދަގޫވޭ އާންމުންގެ ތެރެއަށް ނުކުތުމުން މީހުން އެހާ ވަރަށް ބަލާތީ. ވަރަށް އުނދަގޫވާ ކަމެއް އެއީ. މީހުން ބުނާނެ ދެން އެކުގައި ފޮޓޯނަގައި ސެލްފީ ނަގަން ވެސް. އުފާވެސް ވޭ އެހެންވާތީ. އެކަމަކު ފެމިލީއާ އެކު އެ ލިބޭ ޓައިމް ނުލިބޭތީ ވަރަށް މިސްވޭ."\nފިލްމީ ދާއިރާގެ ވާހަކަ ދައްކާ ނަމަ އާންމުކޮށް އަޑު އިވޭނީ ވަރަށް ނެގެޓިވް ވާހަކަތައް. ފިލްމީ ދާއިރާގައި މަސައްކަތްކުރާ މީހަކަށްވާއިރު މި ނެގެޓިވް ދަލުގައި ނުޖެހޭ މީހެއްގެ ގޮތުގައި ކުރިއަށް ދާން ކިހާ ވަރަކަށް މަސައްކަތްކުރެވޭތަ އަޒޫ އަށް؟\n"މީހުންނާ ޖެހޭ މައްސަލަތަކަށް ނުވަދެ އުޅުމަށް، އެނގޭ ކަންތައްތައް ވެސް ނޭނގޭ ކަންތަކަށް ހަދާލައިގެން އުޅެނީ. އޭރަށް ހަމަ ގައިމު ވެސް އެއްވެސް މީހަކާ ޖެހޭ މައްސަލައެއް ނޯންނާނެ. ގޮސިޕްގެ ތެރެއަށް ނުވަދެ އުޅެނީ އަޒޫ. ފިލްމީ ދާއިރާގެ މީހުންނާ އެކު އެހާ ގިނައިން ތަންތަނަށް ގޮސް ވެސް ނަހަދަން. އާންމުކޮށް ގޮސްފި ނަމަ ކޮންމެވެސް މައްސަލައެއް ޖެހޭ. އެހެންވީމަ ބީރު ކަންފަތެއް ދީގެން ހުރީމަ މައްސަލައެއް ނުޖެހޭނެ."\nއެއްވެސް މީހަކަށް ބުނެވިދާނެތަ އަޒޫ އަކީ އަހުލާގު ދަށް އެކްޓްރެސް އެކޭ ނުވަތަ ފިލްމީ ދާއިރާގެ އަގު ވެއްޓޭ ފަދަ ގޮތަކަށް މަސައްކަތްކުރާ މީހެކޭ؟\n"ފިލްމީ ދާއިރާގައި އަޒޫ ފާހަގަކުރެވޭނީ ޑިސިޕްލިންޑް މީހެއްގެ ގޮތުގައި. ޑިސިޕްލިން ވާނެ ގައިމުވެސް. ދެން އެހެން ތަރިން ވެސް ޑިސިޕްލިން. އެކަމަކު ކޮށްލެވޭ ކުދިކުދި ކަންކަމުންނާއި ދެން ވާގޮތަކީ އެކަކު އަނެކަކާ ޖައްސާލާފައި ތިބޭވަރު ބޮޑުކަމުންވާގޮތަކީ ފިލްމީ ދާއިރާގެ ތެރެއިން ވެސް ބޭނުންވޭ ހަމަ ބައެއް މީހުންގެ އަގު ވައްޓާލަން. އެގޮތަށް ވެސް އެބަހުރި ބައެއް ތަރިންގެ އަގުވެއްޓިފައި."\n"ފިލްމީ ދާއިރާގެ މީހުންނަކީ ޖުމްލަކޮށް ޑިސިޕްލިންޑް ބައެއް. އެކަމަކު އަޒޫ އަކީ ޑިސިޕްލިން ދަށް މީހެކޭ ބުނެވޭނެ ގޮތެއް ނީންނާނެ. ދެން ދޮގެއް ހަދައިގެން ކިޔަންޏާމު ކިޔަންވީ."\nމީހުންނަށް އަބަދު ފެންނަ މީހަކަށްވީމަ ފިޓްކޮށް ހުރުމަށް ނުވަތަ ބޮޑީ އެއްވަރެއްގައި ބެހެއްޓުމަށް ކިހާ ސަމާލުކަމެއް ނުވަތަ މަސައްކަތެއްކުރަންތަ އަޒޫ؟\n"ބޮޑީ މެއިންޓެއިންކުރަން އަސްލު އަޒޫއަކަށް އެއްވެސް ކަމެއް ނުކުރެވޭ. އަޒޫ އަކީ ދުވަންދާ މީހެއް ނޫން. އެކަހަލަ އެކްސަސައިޒިންގެ އެއްވެސް ކަމެއް ނުހުންނާނެ ބޭނުންކޮށްފަ. އާންމުކޮށް ދެވޭނީ އަހަރަކު އެއްފަހަރު ފިލްމު އެސޯސިއޭޝަނުން ބާއްވާ ފުޓްބޯޅަ ކުޅޭއިރު. އަހަރު ތެރޭގައި ވެސް އެއީކަން ނޭނގެ ދުވެލަން ދެވޭތަނަކީ. އެކަމަކު މިހާރު ފަލަވީމަ ކުޑަކޮށް ކެއުން ކޮންޓްރޯލްކޮށްލައިގެން މި އުޅެނީ."\n"ފަލައޭ ދެން މީހުން ބުނަނީ. ކުރިން އަޒޫ އަކީ ވަރަށް ހިކިކޮށް ހުރި މީހެއް. ބަނޑު ވެސް ނީނދޭ އޭރަކުއެއް. މިހާރު ދެން ފަލަ. އެކަމަކު ބައެއް މީހުންނަށް ލޯބިވެގެން އުޅެނީ. މީހުން ބުނޭ ތިވަރު ސަޅިއޭ. އެކަމަކު އަޒޫ އަށް ފެންނަގޮތުގައި ވެސް މިހާރު ތަންކޮޅެއް ފަލަވެއްޖެ."\nބައެއް މީހުން ބުނޭ ހެޕީ ލައިފެއް ލިބުމަކީ ނުވަތަ މީހާ މާ ބޮޑަށް އުފާވުމަކީ ފަލަވާ ކަމެކޭ. އުފަލުގައި އުޅެވޭތީ ފަލަވަނީއޭ. އަނެއްކާ އެހެންތަ މި ވަނީ؟\n"ހެޕީ ލައިފެއްގަ އުޅެންޏާ ފަލަވާނެއޭ ބުނާ ވާހަކަ އެއީ ހަމަ ތެދެއް. ފަލަވާނެ އެ ދުވަސްކޮޅު. އެއީ ހެޕީވީމަ ދެން ކެވޭނީ. ކައިކައިގެން ފަލަވާނީ. އަސްލު ތެދެެއް އެއީ ހަމަ. ފަލަވޭ."\nއަލަތު ކައިވެނި ކިހިނެތް ސިފަކުރާނީ އަދި ޒަވާޖީ ބައިވެރިއެއްގެ ގޮތުގައި ސައީދު ސިފަކުރާނީ ކިހިނެތް؟\n"އަޒޫގެ ފުރަތަމަ ކައިވެނި މިއީ. ދެން އިރާދަކުރެއްވިއްޔާމު ވަރަށް ޕާފެކްޓްކޮށް މި ދަނީ. ވަރަށް ހެޕީކޮށް މި ދަނީ. ސައީދު އަކީ ވަރަށް ކެއަރިން ވަރަށް ރަނގަޅު، ވަރަށް ސަޕޯޓިވް ފިރިއެއްގެ ގޮތުގައި. ހުރިހާ ކަމެއްގައި ވެސް ސައީދު ހުންނަނީ. އެއްވެސް މީހަކު ނުހުންނާނެ އަނެއްހެނެއް. ސައީދުއަކީ އަޒޫގެ ހުރިހާ ކަމެއްގައި އެންމެ ބޮޑަށް އެހީވާ އެކަކު. އެކަކެއް ނޫން، ގައިމު ވެސް އޭނަ އެކަނި ހުންނަނީ އެހީވާން"\n"މީހުންނަށް ފެންނައިރު ސައީދުއަކީ ވަރަށް ސީރިއަސް މީހެއް. އެކަމަކު އޭނަ އަކީ އަސްލަށް ވަރަށް މަޖާ، ވަރަށް ކެއަރިން، ލޯބި މީހެއް. ހަޔާތުގައި އައި އެންމެ ލޯބި މީހާއޭ ބުނެވޭނީ. އެހެންވެ ދޯ މެރީކުރާނީ ވެސް. ލޯބިނުވެ މެރީއެއް ނުކުރާނެ. އަޒޫ ސައީދުއާ މެރީކުރީ ވަރަށް ލޯބިން. އެކަމަކު ފަހުން ވާނެ ގޮތެއް އަދި ނޭނގޭ."\nއަލަތު ކައިވެނިން އަޒޫ މި ވަނީ ދޮންމަންމަ އަކަށްވެފައި. ސައީދުއާ އެކު އަމިއްލަ ކުދިން ހޯދައިގެން އާއިލާ އިތުރަށް ބޮޑުކުރުމުގެ އަވަސް ވިސްނުމެއް އެބަ ގެންގުޅެންތަ އަޒޫ؟\n"ސައީދުގެ އެބަތިބި ދެ ކުދިން. ކުއްޖަކު ހޯދަން ވިސްނިން ކުރީގަ. އެކަމަކު މިހާރު ދެން މަޑުކޮށްލައިގެން މި އުޅެނީ އަދި. އަދި ތަންކޮޅެއް ފަހުން (ކުއްޖަކު ބޭނުންވަނީ).\nއަޒޫ އަކީ އަދި ނުލާހިކު ބިޒީކޮށް ވެސް އުޅެން ޖެހޭ އަންހެނެއް. މިހުރިހާ ކަމަކަށް ބަލާއިރު މިސާލަކަށް ދަރިން ހޯދާ ނަމަ، އަޒޫ ގަބޫލުކުރާ ގޮތުގައި އެންމެ ރަނގަޅު އުމުރަކީ ކޮބާ؟\n"ކިޑްސް ހޯދަން އަސްލު ވަކި އޭޖެއް ނޯވޭ. ކުރިން ހޯދައިފިއްޔާމު އެއްގޮތަކުން އަސްލު ފައިދާ. ބޮޑެތިވެފައި ދޯ ތިބޭނީ ކުދިން. މިހާރު ހޯދައިފި ނަމަ އަދި 40 ވާއިރު ވެސް ކުދިންތައް ބޮޑެތި ނުވާނެކަން ނޭނގެ. އޭގައި ވަކި އޭޖެއް ނެތް. ކުދިން ރަނގަޅަށް ބެލިއްޖެއްޔާމު ނިމުނީތާ."\nކައިވެނިކުރުމުން ބައެއް ތަރިން، ފިލްމީ ދާއިރާއިން ގެއްލިގެންދާ މަންޒަރު ފެނޭ. ހާއްސަކޮށް ބަތަލާއިން. އަޒޫ އަށް އެހެން ނުވާނެ ކަމުގެ ކިހާ ޔަގީންކަމެއް ދެވިދާނެތަ؟\n"ފިލްމީ ދާއިރާ އަށް ގެއްލިވެސްދާނެ. ނުގެއްލިވެސްދާނެ. އެކަމަކު ކުރިއަށް އޮތް އަހަރު ހުންނާނެހެން ހީވަނީ މިގޮތުގައި. އެއްވެސް މީހަކު ނުބުނާނެ މިކަން ހުއްޓާލާށެކޭ. އަޒޫ ދާންވީމަ ދާންވީ. ފިލްމީ ދާއިރާއާ ކުޑަކޮށް ދުރަށްޖެހިލިޔަސް ބައެއް މީހުން ބުނާނެ ފިރިމީހާ މިވެނިކަމެއް ވެގެންނޭ. އެކަމަކު އޭނަ އަކީ އެންމެ ބޮޑަށް މިކަމަށް ސަޕޯޓްދޭ މީހާ."\nސައީދުގެ ކުރީގެ ކައިވެނި ރޫޅުނު ސަބަބަކީ އަޒޫއޭ ބުނެވިދާނެތަ އެއްވެސް މީހަކަށް؟ އެހެން ބުނާ ނަމަ އެއަށް ބުނެލަން ބޭނުންވަނީ ކީކޭ؟\n"ސައީދުގެ ކުރީގެ ކައިވެނި ރޫޅުނީކީ ގައިމު ވެސް އަޒޫއާ ހެދިއެކޭ ނުބުނެވޭނެ. ދެން އޭތި ޖަޖުކުރާނީ އެހެން މީހުން. ދެން ބުނެވިދާނެ، ފިލްމީ ދާއިރާގެ މީހުންނާ ބެހޭ ގޮތުން ފާޑުފާޑުގެ ވާހަކަ ވެސް ދައްކާނެ. އެކަމަކު ވެސް އަޒޫއާ ހެދިއެއް ނޫން ސައީދުގެ ކުރީގެ ލައިފް ދިޔައީ."\nމަޝްހޫރު މީހުންގެ ކައިވެނީގެ އުމުރު ވަރަށް ކުރުވާނެއޭ މީހުން ބުނޭ. ދުނިޔެ އަށް ބެލިޔަސް އަދި ރާއްޖެއަށް ބެލިޔަސް އެކަން އޮތީ އެހެން. އަޒޫ ގަބޫލުކުރަނީ ކިހިނެތް މިކަމުގައި؟\n"ސެެލެބްރިޓީންގެ ކައިވެނި ކުރުވާނެއޭ މީހުން ބުނާ ވާހަކައަކީ މުޅިން ތެދެއް ނޫން. އެބަހުރި ކާމިޔާބުވެފައި ހުރި ކައިވެނިތައް ވެސް. މި ދާއިރާގައި ވެސް އެބައުޅޭ. އެހެންވީމަ އެއީކީ މުޅިން ތެދު ވާހަކައެއް ނޫން. ކޮންމެ ދާއިރާއެއްގައި ވެސް އޮންނާނެ ގޮތް މިއީ. ކާމިޔާބުވުމާއި ނުވުން އޮންނާނީ. އަޒޫ ބުނާނީ އެ އެއްޗެއް ގަބޫލެއް ނުކުރަމޭ އަޒޫއެއް. ދެ މީހުންގެ ދެމެދުގައި އަންޑަސްޓޭންޑިންއެއް އިނދެފި ނަމަ އުޅެވޭއޭ."\nއޯކޭ ހިނގާ ކުރުކޮށްލަން. ފަހު ސުވާލު. މިސާލަކަށް ސައީދު އަޒޫ އަށް ބޭވަފާތެރިވީޔޯ. ދެން ހަދާނީ ކިހިނެތް؟\n"ބޭަވަފާތެރިވީމަ ދެން ބޭވަފާތެރިވީ އެހިސާބުން. ސައީދު ބޭވަފާތެރިވެއްޖެ ނަމަ ބަލާނީ ކިހިނެތްވީ ކަމެއްތޯ އެއީ އެންމެ ފުރަތަމަ. ބަލާފަ ވާހަކަ ދައްކާފަ ދެން ނޫޅެވިއްޖެއްޔާމު. އެކަމަކު ސެޕަރޭޓްވާން އަޒޫ ބޭނުމެއް ނުވޭ. ވާހަކަ ދައްކައިގެން ހައްލުކުރެވޭނެ. އެހިސާބުން ސައީދު އެކަމަކާއިގެން ކުރިއަށް ދާން ބޭނުން ނަމަ ސައީދު އަޒޫ ދޫކޮށްލާނީ. ނޫނީ އަޒޫ ދާނީ. ޒުވާބުކޮށް ތަޅާފޮޅާ ހަޑިގޮތަކަށް ނިމޭކަށް ބޭނުމެއް ނުވޭ."\nފޮޓޯގްރެފީ އަދި ރީޓަޗިން: މިލްޒީރޯ ނިޝާން މޭކަޕް އަދި ސްޓައިލިން: ޖަސްޓިން ވޯޑްރޯބް: ރިވެންޖު ބައި ކެވިން ވީޑިއޯ: އަފްޝީން ނަސީރު / އަވަސް


ތިރީގައި މިދަންނަވަނީ ދިވެހިރާއްޖޭގެ އިސްލާމީ ޔުނިވަރސިޓީގެ ކުންފުނި "އައި.ޔޫ.އެމް ހޯލްޑިންގްސް ޕްރައިވެޓް ލިމިޓެޑް" އިން ހުޅުވާލެވިފައިވާ ވަޒީފާގެ ފުރުޞަތުތަކެވެ.\nމަހަކު 10،000.00 ރުފިޔާ\n1. ސާރވިސް އެލަވަންސް: މަހަކު 3,480.00 ރުފިޔާ\n2. ވަޒީފާއަށް ނިކުންނަ ކޮންމެ ދުވަހަކަށް ދޭ އެލަވަންސް: ދުވާލަކަށް 135.00 ރުފިޔާ\n3. ޕްރޮފެޝަނަލް އެލަވަންސް: މަހަކު 4,000.00 ރުފިޔާ\n4. ފޯން އެލަވަންސް: މަހަކު 300.00 ރުފިޔާ\n5. އިތުރު ގަޑީގައި މަސައްކަތްކުރާނަމަ ހަމަޖެހިފައިވާ އުސޫލުން އިތުރު ގަޑީގެ އެލަވަންސް ލިބޭނެ.\nއެކައުންޓިންގ / ފައިނޭންސް ދާއިރާއިން ލެވެލް 8/7 ގެ ސަނަދެއް ހާސިލްކުރުމަށްފަހު، ދަސްކުރި ތިއަރީތަކާއި ޢުޞޫލުތައް ހަރުދަނާކޮށް ބޭނުން ކުރުމަށް އެނގުމަށް ނުވަތަ އިތުރަށް ދެނެގަތުމަށް މަދުވެގެން4އަހަރު ދުވަހުގެ ތަޖުރިބާ، ގުޅޭ ދާއިރާއިން ހާސިލްކޮށްފައިވުން.\nއެކައުންޓިންގ / ފައިނޭންސް ދާއިރާއިން ލެވެލް9ގެ ޕޯސްޓް ގްރެޖުއޭޓް ސަނަދެއް ހާސިލްކުރުމަށްފަހު، ދަސްކުރި ތިއަރީތަކާއި ޢުޞޫލުތައް ހަރުދަނާކޮށް ބޭނުން ކުރުމަށް އެނގުމަށް ނުވަތަ އިތުރަށް ދެނެގަތުމަށް މަދުވެގެން2އަހަރު ދުވަހުގެ ތަޖުރިބާ، ގުޅޭ ދާއިރާއިން ހާސިލްކޮށްފައިވުން.\nމަތީގައި ބަޔާން ކުރެވުނު ހުނަރާއި ތަޢުލީމުގެ ފެންވަރަށް، ޢިލްމާއި ޤާބިލްކަން، އެހެން ކޮމްބިނޭޝަންތަކުން ލިބިފައިވުން.\nއައިޔޫއެމް ހޯލްޑިންގްސް ކުންފުނީގެ ފައިސާއާއި ހިސާބުތައް ބެލެހެއްޓުމުގައި ޢަމަލުކުރާނެ ސިޔާސަތުތަކާއި، އުސޫލުތަކާއި، މިންގަނޑުތައް އެކުލަވައިލުން.\nކުންފުނީގެ ފައިސާގެ މުއާމަލާތުތައް ހިނގާނުހިނގާގޮތް ބަލައި، އެންމެހާ މުޢާސަލާތްތައް ހިނގަނީ ކަނޑައެޅިފައިވާ ސިޔާސަތުތަކާއި ހަމަތަކާއި މިންގަޑުތަކުގެ ތެރެއިންކަން ޔަގީންކުރުން.\nކުންފުނިން އަމަލުކުރާ އިންޓަރނަލް ކޮންޓްރޯލްތަކަކީ ފައިސާގެ މުއާމަލާތުތަކަށް ކަނޑައެޅިފައިވާ ސިޔާސަތުތަކާއި ހަމަތަކާއި މިންގަޑުތަކާއި އެއްގޮތަށް ކުރިއަށްދިއުމަށް ބާރުއަޅާ ކޮންޓްރޯލްތަކެއްކަން ޔަގީންކުރުން.\nކުންފުނީގެ ހިސާބުތައް ބެލެހެއްޓުމާއި، ރިޕޯޓްތައްޔާރުކުރުމާއި، ބަޖެޓް ތައްޔާރުކުރުމާއި، މިނިވަން އޮޑިޓަރަކު ހިސާބުތައް އޮޑިޓްކުރުމަށް އެކަށޭނެ ސިސްޓަމްތައް އެކުލަވައިލައި ބެލެހެއްޓުން.\nކުންފުނިން އޮޑިޓަރުންނަށް ބޭނުންވާނެ އެންމެހާ މައުލޫމާތުތައް ފޯރުކޮށްދިނުމާއެކު، ކުންފުނިން ތައްޔާރުކުރާ ހިސާބުތަކަކީ ފާއިތުވެދިޔަ އަހަރު ކުންފުނި ހިންގާފައިވާ ގޮތް ދައްކުވައިދޭ ޞައްޙަ ހިސާބުތަކެއްކަން ޔަގީންކުރުން.\nކުންފުނީގެ ފައިސާގެ މުއާމަލާތުތައް ކުންފުންޏަށް އެންމެ ފައިދާހުރިގޮތުގައި ކުރިއަށްގެންދިއުމަށް ބޭނުންވާ ފަންނީ ލަފާ، މެނޭޖްމަންޓަށް ދިނުން.\nކުންފުނިން ހިންގާ އެންމެހާ ޕްރޮގްރާމްތަކުގެ ހިސާބުތައް ބެލެހެއްޓުމާއި، ޕްރޮގްރާމްތަކުގެ ޚަރަދުތައް، ކަނޑައަޅާފައިވާ ބަޖެޓްތަކުގެ ތެރޭގައި ކުރިއަށްގެންދާކަން ޔަގީންކުރުން.\nކުންފުނީގެ ސްޓްރެޓެޖިކް ޕްލޭންގެ ލަނޑުދަނޑިތައް ހާސިލްކުރުމަށް ކުންފުނީގެ ފައިނޭންޝަލް ޕްލޭން ތައްޔާރުކުރުން.\nމެނޭޖްމަންޓް ޑިސިޝަންތައް ނެގުމަށް ބޭނުންވާ ފައިނޭންޝަލް ފޯކާސްޓްތައް ތައްޔާރުކުރުމާއި، އެނަލެޓިކަލް ރިޕޯރޓްތައް ތައްޔާރުކުރުމާއި، އިންވެސްޓްމަންޓް އެޕްރެއިސަލްތައް ތައްޔާރުކުރުމާއި އަދި އިންވެސްޓްމަން ރިކޮމެންޑޭޝަންތައް އެކުލަވާލުން.\nކުންފުނީގެ ފައިނޭންސް ޑިޕާރޓްމަންޓް ދުވަހުން ދުވަހަށް ހިނގުމާއި، މުވައްޒަފުންނަށް ބޭނުންވާ ތަމްރީން ދިނުމާއި، ފަންނީ ލަފާ ފޯރުކޮށްދިނުމާއި، މަސައްކަތް ކުރިއަށް ގެންދިއުމަށް އެކަށޭނަ މާޙައުލެއް ގާއިމްކޮށްދިނުން.\nމާގާމާއި ގުޅިގެން ފައިނޭންސް ޑިޕާރޓްމަންޓްގެ މަސައްކަތްތަކުގެ ތެރެއިން މެނޭޖިންގ ޑިރެކްޓަރ ޙަވާލުކުރާ މަސައްކަތްތައް ކުރުން\nވަޒީފާއަށް ކުރިމަތިލާ ފަރާތްތަކުން ސީވީ އަދި ސެޓްފިކެޓް ތަކުގެ (އެކްރިޓެޑް އަދި އެޓެސްޓް ކުރެވިފައިވާ) ކޮޕީ jobs@iumholdings.com.mv އީމެއިލްއަށް 18 ފެބްރުއަރީ 2019 ދުވަހުގެ 12:00 ގެ ކުރިން އީމެއިލް ކުރަންވާނެއެވެ. މިކަމާބެހޭ އިތުރު މަޢުލޫމާތު ހޯއްދެވުމަށް، ރަސްމީ ދުވަސްދުވަހު 14:00–08:00 ދެމެދު 3022161 ފޯނަށް ގުޅުއްވުން އެދެމެވެ.


BREAKING NEWS: Kaashidhoo In Tharutheebeh Nethi Negi2Sunkeh Covid Ah Fassivejje - Vaguthu\nކާށިދޫން ތަރުތީބެއް ނެތި ނެގި ދެސުންކެއް ފައްސިވެއްޖެ\nކ. ކާށިދޫ - ފޮޓޯ: އިބްރާހިމް ޝާބިލް / ވަގުތު އިމޭޖެސް\nމާލެ އަތޮޅު ކާށިދޫން ވަކިތަރުތީބެއް ނެތި ނެގި ސުންކުތަކުގެ ތެރެއިން ދެސުންކެއް ކޮވިޑް-19 އަށް ފައްސިވެއްޖެއެވެ.\nއެރަށު ހެލްތު ސެންޓަރުން ވިދާޅުވީ ޖުލައި 12 ވަނަ ދުވަހު ތަރުތީބެއްނެތި ނެގުނު ސުންކު ތަކުގެ ތެރެއިން ދެ ސުންކެއް ކޮވިޑް-19 އަށް ފަައްސިވެފައިވާ ކަމަށެވެ.\nކާށިދޫން ކޮވިޑަށް ފައްސިވެފައި ވަނީ ދެބިދޭސީންނެވެ.\nއަމިއްލަ ރައްކާތެރިކަމާއި، އެހެންމީހުންގެ ރައްކާތެރި ކަމަށްޓަކައި، އަނގަޔާއި ނޭފަތް ނިވާވާ ގޮތަށް މާސްކު އެޅުމާއި، އިޖުތިމާއީ ގައިދުރުކުރުކަން ބެހެއްޓުމަށާއި، ގިނަގިނައިން ސައިބޯނިލައިގެން އަތްދޮވުމާއި، ރައްކާތެރިކަމުގެ އެންމެހާ ފިޔަވަޅުތައް އެޅުއްވުމަށް ޙާއްސަ ސަމާލުކަން ދެއްވުމަށް ހެލްތު ސެންޓަރުން ވަނީ އިލްތިމާސް ކޮށްފައެވެ.\nކާށިދޫން ދެމީހަކު ކޮވިޑަށް ފައްސިވުމުން އެރަށް މިރޭ ވަނީ މޮނިޓަރިންގެ ހާލަތައް ގެނެސްފައެވެ. އެހެންކަމުން ހުއްދަ ނެތި އެރަށަށް އަރައި ފޭބުން މަނާ ވާނެއެވެ. ނަމަވެސް އެންމެ ފަހުން އެޗްޕީއޭ އިން ކަނޑައަޅާފައިވާ އުސޫލު ބުނާ ގޮތުން ވެކްސިންގެ ދެޑޯޒް ފުރިހަމަކޮށް 14 ދުވަސް ވުމުން ކަރަންޓީން ނުވެ މޮނިޓަރިންގައި އޮންނަ ރަށްތަކަށް ވެސް ދަތުރު ކުރެވޭނެއެވެ.\nމިހާރު ވެސް ރާއްޖޭގެ 20 އަށްވުރެ ގިނަ ރަށް މޮނިޓަރިންގެ ހާލަތުގައި އެބައޮތެވެ.\nޖުލައި 13, 2021 23:33\nޖުލައި 13, 2021 23:39\nއާ ފަހާތަނެއްގަ އިއްނަ މީހަކު އެމީހަ އެ ރަށުންނުވެސްދިޔަ މީހެއް މީންދުވަހަކު ގަެިމު އެމީހަ އައް އެ ޖެހުނީ އެހެންމީހެއްގެ ފަރާތުން\nދެންވިސްނާލަބަލަ ފެތުރިލާފަ އޮއްނާނެވަރު\nކިތައްމީހުން އެމީހަ ކައިރިޔަށް ސުކޫލް އެއްޗިސް ފަހަން އަދި ހެދުންވެސް ފަހަން ގޮސްހުރި ސުކޫލް ހުޅުވެންވާއިރު\nޖުލައި 13, 2021 23:51\nރަށް މޮނިޓަރިންނަށް ލައިފި 😔\nޖުލައި 14, 2021 10:52\nކޮވިޑަށް ވުރެ މާ ވޭން ގަދަ ކަރަންޓީނުގަ ތިބުން. ވަރަށް ނަފްސާނީވޭ. އަލަށް ކަރަންޓީނު ވީމި. ވީމަތަ މިކަމުގަ ހުރި ވޭނެއްވެސް އެނގޭނީ. ސިންގަޕޫރުގައި މިހާރު މި ކޮވިޑް އަކީ އާދައިގެ ރޯގާއެއް ކަމަށް ނިންމައިފި. ހޭ އަރާކަށް\nނުވޭބާ. މީ އަހަރެމެނަށް ދޭ އަނިޔާއެއް ނޫން ދެން ކޮންއެއްޗެއްބާ؟


Coffe buimugai vesq hadheh onnan jehey, nuny massala thakeh dhimaavey (video) - One Online\nކޮފީ ބުއިމުގައިވެސް ހައްދެއް އޮންނަން ޖެހޭ، ނޫނީ މައްސަލަތަކެއް ދިމާވޭ (ވީޑިއޯ)\nކޮފީއެއް ތައްޔާރު ކުރަނީ: ހައްދެއް ނެތި ކޮފީ ބުއިމަކީ ގިނަ ދިވެހީންގެ ވެސް އާދައެއް--\nޑރ. އާސިޔާ ވަން އަށް އިންޓަވިއުދެއްވަނީ ---\nކޮފީއަކީ ގިނަ ދިވެހިންނަށް އެއާ ނުލައި ނޫޅެވޭނެ އެއްޗެކެވެ. ރައްޓެއްސަކާ ބައްދަލު ކުރަން ވިޔަސް ލޯބިވެރިންނާ ބައްދަލުކުރަން ވިޔަސް ނުވަތަ އާއިލީ ގުޅުންތައް ބަދަހި ކުރާއިރު ވެސް އެ އެއްޗަކަށް އެންމެ އިސްކަން ދޭ އެކަށްޗަކަށް ކޮފީ މިވަނީ ވެފަ އެވެ. ގިނަ ދިވެހިން ކޮފީ ބޯން ލޯބި ކުރެ އެވެ. އެހެންކަމުން ކޮންމެ ދުވަހަކުވެސް ގިނައިން ކޮފީ ބުއިމަކީ ގިނަ ބައެއްގެ އާދަ އެވެ. ނަމަވެސް އެކަމުގައި ވެސް ލިމިޓެއް ގެންގުޅެން ޖެހެ އެވެ.\nދިރާސާތައް ބުނާގޮތުން ކޮފީއަކީ އޭގައި ގިނަ ފައިދާތަކެއް އެކުލެވޭ އެއްޗެކެވެ. ސިއްހަތަށް އޭގެ ސަބަބުން ފައިދާ ކުރާތީ ވަކި މިންވަރެއްގެ ތެރެއިން ކޮންމެ ދުވަހަކު ވެސް ކޮފީ ބުއިމަކީ ރަނގަޅު ކަމެއް ކަމަށް ސިއްހީ ތަޖުރިބާކާރުން ވެސް ވިދާޅުވެ އެވެ.\n"ކެއުމުގެ އިތުރަށް ހިތްހަމަ ޖައްސާލަން ބޯލާއެއްޗެއްގެ ގޮތުގައި ބޯލަން ކޮފީއަކީ އެހާ ގޯސް އެއްޗެއް ނޫން. ކޮފީގައި އެބަހުރޭ ހަށިގަނޑަށް ފައިދާ ކުރާ ބައެއް ކަހަލަ މާއްދާއްތައް. މިސާލަކަށް ކެންސަރުން ސަލާމަތްކޮށްދިނުން ނުވަތަ މީހާގެ ހިތްހަމަ ޖެހޭ ބައި،" ޑައިޓީޝަން އާސިޔާ އަބްދުލްރަހީމް ވިދާޅުވި އެވެ.\nޑައިޓީޝަން އާސިޔާ އަބްދުލްރަހީމް-- ފޮޓޯ: ވަން އޮންލައިން\nރަނގަޅަށް ކެއުމުގެ ބަދަލުގައި ކޮފީ ބުއިމަކީ ވެސް ބައެއް ދިވެހީންގެ އާދަ އެކެވެ. އެއީ ސިއްހީ ގޮތުން ރަނގަޅު އާދައެއް ނޫން ކަމަށް އާސިޔާ ވިދާޅުވި އެވެ.\n"އެކަމަކު މީހާގެ މުޅި ކެއުން ބިނާވެފައި އޮންނަނީ ކޮފީގެ މައްޗަށް ކަމަށް ވަންޏާ އެއީ މައްސަލައެއް. މިސާލަކަށް ހެނދުނުވެސް ސައި ނުބޮއެ އޭނާގެ ހެނދުނުގެ ސަޔަކީ ހަމައެކަނި ކޮފީ ވެއްޖެއްޔާ އެއީ މައްސަލައެއް. މެންދުރުގެ ކެއުމަކީ ވެސް ހަމައެކަނި ކޮފީވެއްޖެއްޔާ އެއީ މައްސަލައެއް،" އާސިޔާ ވިދާޅުވި އެވެ.\nހަކުރު ނާޅާ ކޮފީ ބުއިން ރަނގަޅު ކަމަށާއި ނަމަވެސް ދުވާލަކު ދެ ތައްޓަށް ވުރެ އިތުރު ނުކުރަން ވިސްނަން ޖެހޭ ކަމަށް އާސިޔާ ވިދާޅުވި އެވެ. ނިންޖަށް ނޭދެވޭ އަސަރު ކުރާނެތީ ކޮފީ ބުއިން ރަނގަޅީ ދުވާލުގެ އަވަސް ވަގުތުތަކުގައި ކަމަށް ވެސް އާސިޔާ ވިދާޅުވި އެވެ.\n"ކޮފީއަކީ މީހާގެ ނިންޖަށް އަސަރު ކުރުވާ އެއްޗެއް. ކޮފީބޯން އާދަވެފައި ހުންނަ މީހަކަށް ނިދުނަސް އަސްލު އެ މީހަކު އެ ނިދަން ބޭނުންވާ ހަމަ ނިންޖެއް ނުވެސް ނިދޭނެ. މިސާލަކަށް އިތުރަށް ހުވަފެން ފެނުން ނުވަތަ ނިދީގައި އުނދަގޫތަކެއްވުން އެކަށީގެންވޭ،" އާސިޔާ ވިދާޅުވި އެވެ.\nކޮފީގެ ގިނަ ވައްތަރުތަކެއް ރާއްޖޭން ވެސް ލިބެން ހުރެ އެވެ. ކޮފީއަކީ ސިއްހަތަށް ފައިދާ ހުރި އެއްޗެއް ނަމަވެސް ގިނަ ބަޔަކަށް ހެދޭ އެންމެ ބޮޑު ގޯހަކީ ކޮފީ ތައްޓަށް މާ ގިނައިން ހަކުރު އެޅުމެވެ. އޭގެ ސަބަބުން ކޮފީން ލިބޭ ފައިދާގެ ބަދަލުގައި ހަކުރުގެ ސަބަބުން ލިބޭ ގެއްލުން ބޮޑުވެ އެވެ.\n"ވަރަށް މަޝްހޫރުވެގެން އުޅުނު ޑޮލަގްނާ ކޮފީއެއް. އެވެސް ތައްޔާރު ކުރާގޮތަށް ބަލާއިރު ވަރަށް ބައިވަރު ހަކުރު އަޅައިގެން މި ތައްޔާރު ކުރަނީ. އެހެންވީމަ އަސްލު ކޮފީގެ ރާހަތް ކެނޑިފައި ބޮޑަށް ހަކުރު ފަންޏެއް މި ބޯލެވެނީ. ޕެކެޓް ކޮށްފައި ހުންނަ ކޮފީއަށް ބަލާއިރު އޭގައިވެސް އެންމެ ގިނަ ވާނީ ހަކުރު. ދެން އެންމެ ގިނަ ވާނީ ތެޔޮ. އެހެންވީމަ ކޮފީކަމަށް ހީކޮށް އަސްލު މި ބޮވެނީ ކޮފީއެއް ނޫން،" އާސިޔާ ވިދާޅުވި އެވެ.\nޑައިޓް ކުރުމުގެ ގޮތުން ވެސް ކޮފީ ބުއިމަށް ގިނަ ބަޔަކު ލޯބި ކުރެ އެވެ. ބަރުދަން ލުއިކޮށްދޭ ކަމަށް މަޝްހޫރު ކުރާ ކޮފީތަކާ ގުޅޭގޮތުން އާސިޔާ ވިދާޅުވީ އެއީ ބޭނުން ކުރަން ރަނގަޅު އެއްޗެއް ނޫން ކަމަށެވެ.\n"ހާއްސަކޮށް ކޮފީއެއް ބޮއެގެން މިސާލަކަށް މީހާގެ ބަރުދަން ލުއިކުރެވޭ ކަމަށް ވަންޏާ އޭގައި ހުންނާނެ އެ މީހެއްގެ ހަށިގަނޑަށް ލިބޭނެ ބޮޑެތި ގެއްލުންތަކެއް." އާސިޔާ ވިދާޅުވި އެވެ.\nކޮފީގެ ފައިދާތަކަށް ބަލާއިރު ބަލިބަލިން ދިފާއުވުމާއި ސިކުނޑީގެ މަސައްކަތް ބަރާބަރުވުމަށް އެހީތެރިވެދީ ހަކަތަ އިތުރުވުމާއި ބަރުދަން ލުއިކުރުމަށް ވެސް އެހީތެރިވެ އެވެ. އަދި ބައެއް ދިރާސާތައް ބުނާގޮތުން ކޮފީގެ ސަބަބުން ޑިޕްރެޝަންގެ ނުރައްކާ ކުޑަކުރެވެ އެވެ.\nކޮފީ ބުއިމުގެ އާދަ ދިވެހީންގެ ހުންނަ ގޮތަށް ބަލާއިރު ވަކި މިންވަރެއް ނެތި ކޮފީ ބުއިން އާންމެވެ. ނޭނގި ނަމަވެސް އޭގެ ނޭދެވޭ އަސަރު މީހާއަށް ކުރެ އެވެ. އެހެންކަމުން ފައިދާ ހުރި އެ ބުއިން ބޯއިރުވެސް ވަކި މިންވަރަކަށް އެ އާދަ ގެންގުޅެން ވިސްނަން ޖެހެ އެވެ. އަބަދު ކޮފީ ބުއިމުގައި އުޅުމުގެ ބަދަލުގައި ކޮފީން ވެސް ހަށިގަނޑަށް ހެޔޮ ފައިދާ ލިބޭނެ މަގަށް ކޮފީގެ އާދަ ބަދަލުކުރާން ޖެހެ އެވެ.


ގުޅީފަޅުން ފުލެޓް ގަތް މީހުން\nފުލެޓް ދިނުމުގައި ތަފާތުކުރުމުގެ ސަބަބުން ރަށުގެ މަސްލަހަތު ވަނީ ގޯސްވެފައި\n16 ސެޕްޓެންބަރ 2017 | ހޮނިހިރު 21:25\nގުޅީފަޅުން ފުލެޓް ގަތް މީހުން ތިބީ ވަރަށް ހާލުގައި. ޑައުން ޕޭމަންޓް ދައްކާފައިވާ މީހުންނަށްވެސް ފުލެޓްތައް ނުދީވޭ ސަރުކާރުން ޝިފާ ވިދާޅުވި.\n16 ސެޕްޓެންބަރ 2017 | ހޮނިހިރު 22:13\nފުލެޓް ލިބުނު މީހުންގެ ތެރެއިން ދިއްދޫގައި ދަރިން ނެތް މީހުންނަށްވެސް ފުލެޓް ދީފައިވޭ. މިކަމުގެ ސަބަބުން ރަށުގެ މަސްލަހަތު ވަނީ ގޯސްވެފައި. ބޭއިންސާފު ޤާއިމު ކުރެވުމުން ހަމަނުޖެހުންތައް އުފުދޭނެ. ކައުންސިލަށް ވަރަށް ގިނަ މީހުންގެ ސުވާލުތައް ވަނީ އަމާޒުވެފައި ހާޝިމް ވިދާޅުވި.\nހައުސިން މިނިސްޓްރީން ވިދާޅުވި ބައެއްގެ ޙައްޤުތައް ރައްކާކުރަންށޭ ނަންތައް ހާމަނުކުރީ. ހައުސިން މިނިސްޓްރީން އެކަނި ސިއްރީޔާތުގައި އެކަނި ކަންތައްތައް ކުރައްވަން އުޅުމުން ވާ ގޮތް މީ ޝިފާ ވިދާޅުވި.\nފުލެޓް ދިން އިރު ތާއިދުކުރަނީ ކޮން ފިކުރަކަށްތޯ ބަލާފައިވޭ\nމެޑަމް އޮފީހުން ފުލެޓްއަށް ކުރިމަތިލީ މީހުންނަށް ގުޅާފައި ތާއިދުކުރަނީ ކޮން ފިކުރަކަށްތޯ ބެލި. ހެކިބަސް ދޭނެ މީހުން ބައިވަރު އެބަތިބި އަލީ ހާޝިމް ވިދާޅުވި.\n16 ސެޕްޓެންބަރ 2017 | ހޮނިހިރު 22:00\nތަފާތުކަން ބޮޑުގޮތަކަށް ފުލެޓް ދީފައި ހުރީ.\nފުލެޓް ދީފައިވާ ފަރާތްތަކަށް ބަލާއިރު ވަރަށް ތަފާތުކަން ބޮޑުގޮތަކަށް ފުލެޓް ދީފައި ހުރީ. މަތިން މާރކްސް ލިބިފައިވާ މީހުންނަށް ފުލެޓް ނުދީ ދަށުން މާރކްސް ލިބިފައިވާ މީހުންނަށްވެސް ފުލެޓް ދީފައި އެބަހުރީ. މިނިސްޓްރީން އުޅުއްވަނީ ކަންތައްތަކެއް ސިއްރުކުރައްވަން. ހާޝިމް ވިދާޅުވި.\nދިއްދޫގެ ފުލެޓްތައް ދިނުމާއި ބެހޭ\nދިއްދޫ އިން ފުލެޓް ދިނުމަށްޓަކައި 2015 ވަނަ އަހަރު އިއުލާން ކުރި. ފޯމްތައް ހުށަހައެޅުމާއި ގުޅިގެން 389 ފަރާތެއް "އޭ" ކެޓަގަރީ އަށް ކުރިމަތިލި. އޭ ކެޓަގަރީ އަކީ ދިއްދޫ އަށް އުފަން ރަޖިސްޓްރީ އޮންނަ މީހުން ކުރިމަތިލާ ކެޓަގަރީކަމަށް ހއ. ދިއްދޫ ކައުންސިލްގެ ރައީސް އަލީ ހާޝިމް ވިދާޅުވި.\nފްލެޓްތައް އަދިކިރިޔާ މި ދެވުނީ\n2011 ވަނަ އަހަރު ޗައިނާއާ އެއްކޮށް ސޮއި ކުރެވުނު ފުލެޓްތައް އަދި ކިރިޔާ މި ދެވުނީ ޝިފާ ވިދާޅުވި. 21 މިލިއަން އެއްލަކަ ވިހި ހާސް ރުފިޔާ އިތުރަށް ނެގިފައި އެބަހުރި ފުލެޓް އެޅުމަށް\n16 ސެޕްޓެންބަރ 2017 | ހޮނިހިރު 22:01\nފްލެޓްތައް ދިނީ ރަގަޅަކަށް ނޫން\nމީހުންނަށް ފްލެޓް ދިން އިރު ރަގަޅަށް ފުލެޓްތައް ނުދީ ހުރުމުން މާލެ ސިޓީ ކައުންސިލްއަށް އެ މީހުން ޝަކުވާ ހުށަހަޅާފައިވޭ. ފުލެޓް ލިބުނީ ކޮންބަޔަކަށް ކަމެއް ނޭނގެ ހަމައެކަނި ނަންބަރުތަކެއް ހުރީ މާލެ ސިޓީ ކައުންސިލްގެ މޭޔަރ ޝިފާ މުހައްމަދު ވިދާޅުވި.\nމިރޭގެ ފަލަސުރުހީ ޕްރޮގްރާމްގެ މެހުމާނުންނަކީ، މާލެ ސިޓީ ކައުންސިލްގެ މޭޔަރ ސިފާ މުހައްމަދު އަދި ހއ. ދިއްދޫ ކައުންސިލްގެ ރައީސް އަލީ ހާޝިމް އެވެ. މިރޭގެ ޕްރޮގްރާމްގެ މައުޟޫއަކީ، "ފްލެޓްތައް ދިނީ ރނގަޅަށްތޯ؟" އެވެ.


TC in fahathun arai Da Grande balikoffi | Mihaaru\n21 ޖެނުއަރީ 2020 - 06:24 1 comment\nމި މޮޅާ އެކު ޓީސީން ވަނީ ދެ ވަނައިގައި އޮތް އީގަލްސްއާ ދެ ޕޮއިންޓަށް ގާތަށް ޖެހިލައިފަ އެވެ. އީގަލްސް ދެ ވަނައިގައި އޮތީ 18 މެޗުން 36 ޕޮއިންޓާ އެކު އެވެ. ޓީސީ އަށް ވަނީ 18 މެޗުން 34 ޕޮއިންޓް ލިބިފަ އެވެ. ލީގުގެ އެއް ވަނައިގައި 18 މެޗުން 47 ޕޮއިންޓާ އެކު އޮތް މާޒިޔާ ވަނީ ބާކީ ތިން މެޗު އޮއްވައި ލީގު ޗެމްޕިއަންކަން ކަށަވަރުކޮށްފަ އެވެ.\nމެޗު ފަށައިގެން ޓީސީ އަށް ރަނގަޅަށް ހަމަޖެހިނުލެވިގެން އުޅެނިކޮށް ދަ ގްރާންޑޭ އިން ވަނީ ލިބުނު ފުރަތަމަ ފުރުސަތުގައި ލަނޑު ޖަހައިފަ އެވެ. މެޗުގެ ތިން ވަނަ މިނިޓްގައި ދަ ގްރާންޑޭގެ އިރާގު ފޯވާޑް އޮބައިދާ ކަދުމް ވަނީ އޭރިއާބޭރު ރޮނގުކައިރިން ތިރިތިރިން ގޯލުގެ ކަނަށް ބޯޅަ ފޮނުވާލައިފަ އެވެ.\nޓީސީން ވަނީ މެޗުގެ 10 ވަނަ މިނިޓްގައި އަނިޔާގެ ސަބަބުން މުހައްމަދު އައްޒާމް ބަދަލުކޮށްފަ އެވެ، އޭނާގެ ބަދަލުގައި ކުޅެން އެރުވީ ޒުވާން މިޑްފީލްޑަރު ނިޝާމް މުހައްމަދު ރަޝީދު (ޕޮގްބާ) އެވެ. އޭގެ މިނިޓެއް ފަހުން ޓީސީ އަށް ނަތީޖާ ހަމަހަމަކޮށްދިނީ މި ފަހަރުގެ ޓްރާންސްފާ މާކެޓްގައި ޓީސީއާ އަލުން ގުޅުނު އަލީ އަޝްފާގު (ދަގަނޑޭ) އެވެ. އިސްމާއިލް އީސަ (މެސީ) ހިލޭ ޖެހުމަކުން ނަގައިދިން ބޯޅަ ދަގަނޑޭ ވަނީ ބޮލުން ގޯލުގެ ކަނަށް ބޯޅަ އަމާޒުކޮށްލައިފަ އެވެ.\nދަ ގްރާންޑޭ އަށް އަލުން ލީޑުނަގައިދޭން މެޗުގެ 13 ވަނަ މިނިޓްގައި މުހައްމަދު ސަހާއު ޖެހި ބޯޅަ އަމާޒުވީ އަރިމަތީ ދަނޑިއަށެވެ. އޭގެ ފަހުން ދެން ފެނުނީ ފުލުފުލުގައި ޓީސީގެ ހަމަލާތަކެވެ. އީސަ ޖެހި ދެ ބޯޅަ އަކާއި އިޝާން އިބްރާހިމް (ސައްޓު) ޖެހި ބޯޅަ ދަ ގްރާންޑޭގެ ކީޕަރު މުހައްމަދު ފައިސަލް މަތަކުރި އެވެ. އަދި ދަގަނޑޭ ޖެހި ބޯޅަ ވަނީ ބްލޮކްވެފަ އެވެ.\nފުރަތަަމަ ހާފުގައި ލީޑަކާ އެކު ނިންމާލަން ދަ ގްރާންޑޭ އަށް ލިބުނު ފުރުސަތުތައް ވީ ބޭކާރެވެ. އޭރިއާ ތެރެއިން ހުސްކޮށް އަޔާޒު އަހުމަދު (އަޔާ) އާއި އޮބައިދާ އަށް ލިބުނު ފުރުސަތުތަކުން ފޮނުވާލި ދެ ހަމަލާ ދިޔައީ ގޯލާ ސީދާނުވެ އެވެ.\nޓީސީން ދެ ވަނަ ހާފްގައި ކުރިއަށް ޖެހިގެން ކުޅެން ފެށި އެވެ. މެޗުގެ 61 ވަނަ މިނިޓްގައި ދަގަނޑޭ އޭރިއާ ތެރެއިން ބޯޅަ ހިފައިގެންދަނިކޮށް އޭނާ އަށް ދަ ގްރާންޑޭގެ ޑިފެންޑަރު ޝިފާން ހަސަން އޭރިއާ ތެރެއިން ހުރަސް އެޅި ކަމަށް ބުނެ ޓީސީން ވަރަށް ބޮޑަށް ޕެނަލްޓީ އަކަށް އެޕީލްކުރި އެވެ. އެކަމަކު ރެފްރީ އަލީ އިބްރާހިމް ނިންމީ ފައުލުނުވާ ކަމަށެވެ.\nދަ ގްރާންޑޭގެ އަޔާ މެޗުގެ 73 ވަނަ މިނިޓްގައި ބޮލުން ޖެހި ބޯޅަ ޓީސީ ގޯލުގައި ހުރި ޕާކިސްތާންގެ ގޯލްކީޕަރު ހަނީފް ސާގިބް ވަނީ މަތަކޮށްފަ އެވެ.\nމެޗުގައި ޓީސީ އަށް ފުރަތަމަ ފަހަރަށް ލީޑުނަގައިދިނީ ސައްޓު އެވެ. މެޗުގެ 78 ވަނަ މިނިޓްގައި އީސަ ހުސްކޮށްލާފައި ސައްޓު އަށް ދިން ބޯޅަ އޭނާ ވަނީ ބޮލުން ގޯލުގެ ތެރެއަށް ފޮނުވާލައިފަ އެވެ. ބޯޅަ ގޯލަށް ވަންއިރު ކީޕަރު ފައިސަލް ހުރީ ހަރަކާތް ހުއްޓިފަ އެވެ. އޭގެ ހަ މިނިޓް ފަހުން ޓީސީގެ ތިން ވަަނަ ލަނޑު ޖެހީ މި ހާފުގައި ބަދަލު ކުޅުންތެރިޔެއްގެ ގޮތުގައި ނުކުތް ސެއިން ވިންސެންޓްގެ ފޯވާޑް މެލްކަމް ކެސިއަސް ސްޓެވާޓް އެވެ. ދަގަނޑޭ ދިން ބޯޅަ މެލްކަމް ވަނީ ގޯލުގެ ތެރެއަށް ފޮނުވާލައިފަ އެވެ. މިއީ އޭނާ ޓީސީ އަށް ކުޅެދިން ފުރަތަމަ މެޗެވެ.\nމެޗަށް ފަހު ޓީސީގެ ކޯޗު މުހައްމަދު ޝާޒްލީ (ޝާޒް) ބުނީ ދަ ގްރާންޑޭ އިން ފުރަތަމަ ގޯލު ޖެހި ނަމަވެސް ޓީސީން ވިސްނުންތެރިކަމާ އެކު ކުޅުންތެރިންގެ ހިތްވަރުން ކުރި މަސައްކަތުން މެޗުގެ ނަތީޖާ އަނބުރާލެވިއްޖެކަމަށާއި މިއީ ހޯދުނު މުހިއްމު މޮޅެއް ކަމަށެވެ.\n"ދަ ގްރާންޑޭ އަކީ ވެސް އީގަލްސް ކަހަލަ މޮޅު ޓީމެއް. މަސައްކަތްކޮށްގެން ޓީސީ ކުޅުންތެރިން ހޯދި މުހިއްމު މޮޅެއް މިއީ. ހަގީގަތުގައި މިއީ ކުޅުންތެރިން ހިތްވަރު އެލުވާނުލައި ކުރި މަސައްކަތް. މެޗަށް އައިއިރު ވެސް ފަސޭހަނުވާނެކަން އެނގޭ،" ޝާޒް ބުންޏެވެ.\nދަ ގްރާންޑޭގެ ކޯޗު އިސްމާއިލް މަހަފޫޒް (އިންމަ) ބުނީ އޭނާގެ ޓީމުން ރަނގަޅަށް ފަށައިގެން ކުޅުނު ނަމަވެސް ފަހުން ފެނުނީ މެޗަށް ދޭން ޖެހޭ ސަމާލުކަން ގެއްލިގެންދިޔަތަން ކަމަށެވެ. އަދި މި ކަހަލަ މެޗުތަކުގައި 90 މިނިޓް އެއްކޮށް ވިސްނުންތެރިކަމާ އެކު ކުޅެންޖެހޭއިރު ފަސޭހަކޮށްލައިފިނަމަ އޭގެ ގެއްލުން ދައްކާނެކަން އިންމަ ފާހަގަކުރި އެވެ.\nލީގުގެ މެޗެއް ދެން އޮންނާނީ އަންނަ ހުކުރު ދުވަހު އެވެ.\nއިތުރު ލިޔުންތައް ޓީސީ ސްޕޯޓްސް ދަ ގްރާންޑޭ ސްޕޯޓްސް ކްލަބް


Raees Yaameenah Hukumeh Kohffaivaa Thaneh Nufeney, Fennanee Amilla Edhumaai Manfaa Ah Hukumeh Vihkkaafaivaa Than: Nareesh ރައީސް ޔާމީނަށް ހުކުމެއް ކޮށްފައިވާ ތަނެއް ނުފެނޭ، ފެންނަނީ އަމިއްލަ އެދުމާއި މަންފާއަށް ހުކުމެއް ވިއްކާފައިވާތަން: ނަޜީޝް – Huvadhoo News Raees Yaameenah Hukumeh Kohffaivaa Thaneh Nufeney, Fennanee Amilla Edhumaai Manfaa Ah Hukumeh Vihkkaafaivaa Than: Nareesh Huvadhoo News\nރައީސް ޔާމީނަށް ހުކުމެއް ކޮށްފައިވާ ތަނެއް ނުފެނޭ، ފެންނަނީ އަމިއްލަ އެދުމާއި މަންފާއަށް ހުކުމެއް ވިއްކާފައިވާތަން: ނަޜީޝް\nރައީސް ޔާމީނަށް ހުކުމެއް ކޮށްފައިވާ ތަނެއް ނުފެންނަކަމަށާއި، ފެންނަނީ ބައެއްގެ ނުފޫޒަށް ހެއްލި ހުކުމެއް އަމިއްލަ އެދުމާއި މަންފާއަށް ވިއްކާފައިވާތަން ކަމަށް މާލެ ސިޓީގެ ޑެޕިއުޓީ މޭޔަރު އަހުމަދު ނަރީޝް ވިދާޅުވެއްޖެއެވެ.\nނަރީޝް ވިދާލުވީ ރައީސް ޔާމީނާއި ދޭތެރޭ މިކޯލިޝަން ސަރުކާރުން ގެންގުޅޭ ތަފާތު ކުރުމާއި އިންސާފުން އެއްކިބާވެފައިވާ މިންވަރު ވަރަށް ރަގަޅަށް ސާފުވެއްޖެ ކަމަށާއި، މިކަމުގެ ފަހަތުގައި ހުރީ ރައީސް އިބޫއާއި މިކޯލިޝަންގެ ވެރިން ކަމަށެވެ.\n“ރައީސް ޔާމީން ވަނީ ހައްގުން ކަމަކާއި ނުލައި ސިޔާސީ މަންފާތަކެއް ހާސިލުކުރަން ގައިދުރުކޮށް އެކަހެރިކޮށްފައި. ޝަރީއަތް ކުރިކަމަށް ދައްކާ ވާހަކަ ތަކަކީ ޑްރާމާ އެއް ކެއް. ކުޅުނު ފިލްމެއް.” ނަރީޝް ވިދާޅުވިއެވެ.\nއޭގެ އިތުރުން ނަރީޝް ވިދާޅުވީ، އަދުލު އިންސާފުގެ ނިޒާމަށް އަތްބާނާ މުޅި ނިޒާމް ވަނީ އަލީ ޒާހިރު، ރައީސް އިބޫގެ އަމުރަށް ގަޑުބަޑުކޮށްފައިކަމަށެވެ. އަދި ރައީސަކަށް ކަތީބަކަށް އެއީ ކުށެއް ކަމަށާއި އެކަމުގައި ބައިވެރިވާ މީހުންނާއިމެދު ގާނޫނީ ފިޔަވަޅު އަޅާ ރައީސް ޔާމީން ވަގުތުން މިނިވަންކޮށް ގެއްލުމުގެ ބަދަލު ނަގައިދޭން ޖެހޭނެ ކަމަށެވެ.


SunOnline: Column Folhuvaiy - MDN ge Report miadhu massala akah, Keehve?\nކޮލަމް ފޮޅުވަތް: އެމްޑީއެންގެ ރިޕޯޓް މިއަދު މައްސަލައަކަށް، ކީއްވެ؟\nއަހުމަދު ނާއިފު 05 Oct 2019, 17:42\nކޮންމެ ބަޔަކު ކޮންމެ ގޮތަކަށް ކުރި ނަމަވެސް، އިސްލާމް ދީނަށް ހަޖޫޖަހައި ރަސޫލާއަށް ފުރައްސާރަކޮށް ދީނުގެ އަސްލުތަކާ މެދު ސުވާލު އުފެއްދުމަކީ ކޮށްގެން ވާނެ ކަމެއް ނޫނެވެ. ސައްތައިން ސައްތަ އިސްލާމީ ގައުމެއްގައި މިއީ ދެރަވަރުގެ ކޮޅެއް ވެސް ނެތް އަމަލެކެވެ. ފިޔަވަޅު އަޅައި ހުއްޓުވަން ވެސް ޖެހޭ ކަމެކެވެ. އެކަމަކާ މެދު ސުވާލެއް ވެސް ނެތެވެ. ސުވާލު އުފައްދަން މި އުޅެނީ އެކަމަކާ އެއް ނޫނެވެ.\nރާއްޖޭގައި ހަރުކަށި ފިކުރު ފެތުރިފައިވާ މިންވަރާ ގުޅޭ ގޮތުން، މޯލްޑިވްސް ޑިމޮކްރަސީ ނެޓްވޯޓް (އެމްޑީއެން) އިން ނެރެފައިވާ، "ޕްރިލިމިނަރީ އެސެސްމަންޓް އޮފް ރެޑިކަލައިޒޭޝަން އޮފް މޯލްޑިވްސް" ރިޕޯޓަކީ މިދެންނެވި ޒާތުގެ ކަމެކެވެ. އެ ރިޕޯޓްގައި ރަސޫލާ ކުރެއްވި ބައެއް ކަންކަމަށް ފާޅުގައި ސުވާލު އުފެއްދައި ކުޑައިމީސް ކުރި އެވެ. ސީދާ ގުރުއާނުގެ ނައްސުން އައިސްފައިވާ، ކަންކަމާ މެދު ހަޖޫޖެހި އެވެ. އެމްޑީއެން އިން 2015 ވަނަ އަހަރު ނެރެ، ދުނިޔޭގެ އެކި ޖަމްއިއްޔާތަކަށް ކޮޕީ ޖަހާފައި އޮތް މި ރިޕޯޓަކީ، އެއްވެސް ގޮތަކަށް ރާއްޖެއިން އެންޓަޓެއިން ކުރާ ފެންވަރަކަށް އޮތް އެއްޗެއް ނޫނެވެ. އެކަމަކާ ދެބަސް ވާކަށް ނުވެސް ޖެހެ އެވެ.\nއެކަމަކު މި ރިޕޯޓެއްގެ ފެންމަތިވެ، އެންމެ ހޫނު މައުލޫއަށް ވެގެން މިއުޅެނީ އެ ރިޕޯޓް ޝާއިއު ކޮށްފައި އޮންނަތާ ހަތަރު ވަރަކަށް އަހަރު ފަހުން މިދިޔަ ދެތިން ދުވަހެއްގަ އެވެ. އެ ރިޕޯޓްގެ ތަންތަންކޮޅު ނަގައި ސްކްރީންޝޮޓް ހަދާފައި ފޮޓޯޝޮޕް ކޮށް، ބަޔަކު ސޯޝަލް މީޑިއާޔަށް ލުމާ އެކު ހުރިހާ ޝޭހުންނާއި ސިޔާސީ މީހުން ކެކި އަރައިގަތެވެ. ގިނަ މީހުންނަށް ހީވެފައި އޮތީ، އެމްޑީއެން އިން އެ ރިޕޯޓެއް ނެރެ އާންމު ކުރީ މިދާކަށް ދުވަހު ކަމަށެވެ. މި ހަގީގަތް ގަބޫލު ކުރެވި، މި ސަރުކާރަށް އެއްޗިހި ގޮވި މީހުން ގިނަވި އެވެ. މި ސަރުކާރުން އެ ރިޕޯޓްގެ މައްސަލަ ނުބަލާ ކަމަށް ބުނެ، ސަރުކާރުގެ ވެރިން ކުށްވެރި ކުރަން ފެށި އެވެ. އެ އޮޔެވަރުގައި ޖެހި މި ސަރުކާރުގެ އިސްލާމިކް މިނިސްޓްރީއަށް ވެސް އެ ރިޕޯޓް ކުއްލިއަކަށް ފެނި މައްސަލަ ބަލައި ދިނުމަށް އެދި ފުލުހުންނަށް އަވަސް ސިޓީއެއް ފޮނުވި އެވެ.\nސުވާލު ފެންމަތި ވަނީ މި ހިސާބުން އެވެ؛ މީގެ ކުރިން، 2015ގައި ނެރެ އާންމު ވެސް ކޮށްފައި އޮތް ރިޕޯޓެއް ކުއްލިއަކަށް މިއަދު މައްސަލައަކަށް މިވީ ކީއްވެ ހެއްޔެވެ؟ އޭގެ ކުރިން އެ ރިޕޯޓް އޮތްކަން ނޭނގުނީ ހެއްޔެވެ؟ އެ ރިޕޯޓްގެ ބައިތަކެއް ކުއްލިއަކަށް ނެރެ އާންމުކޮށް ބޮޑު މައްސަލައަކަށް މިއަދު ހަދާލީ ކީއްވެ ހެއްޔެވެ؟\nއިސްލާމް ދީނަށް ހަޖޫޖަހައި އެއްޗިހި ކިޔާ ނަމަ ދިވެހިންގެ ލޭ ކެކޭނެ އެވެ. އެއީ ނިކަން އެހެން ކަހަލަ ޖަޒުބާތީ އޮޔެވަރެއް އުފެދޭ ކަމެކެވެ. ރާއްޖޭގެ ސިޔާސީ ވެރިން މިނެކިރިރުމުގައި ގެންގުޅޭ މިންގަނޑަކީ ވެސް "ލާދިނީ" މިންގަނޑެކެވެ. "ލާދިނީ" ލޭބަލް ޖަހައިގެން ސިޔާސީ މީހެއްގެ އޮފްކަން އެކީ ދުއްވައި ވެސް ލެވިދާނެ އެވެ. މިއީ ރާއްޖޭގެ މުޖުތަމައު ކަންކަން ތަރުތީބު ވެފައި އޮތް ގޮތެވެ. ދީނުގެ ދިފާއުގައި ކަމަށް ބުނެ، ކުރާ ކޮންމެ ކަމަކުން ނިކަން ރަނގަޅު ސިޔާސީ ގޭސްގަނޑެއް އަނބުރާލެވިދާނެ އެވެ.\nއެމްޑީއެން އިން މި ރިޕޯޓް ނެރެ އާންމުކުރި އިރުވެސް ރާއްޖޭގައި ގާނޫނީ ސަރުކާރެއް އޮތެވެ. ރައްޔިތުންގެ ވޯޓުން 2013ގައި އިންތިހާބު ކޮށްފައި ހުންނެވި، ރައީސް އަބްދުﷲ ޔާމީން ވެރިކަމުގެ ފަސް އަހަރުގެ ދައުރެއް ފުރިހަމަ ކުރައްވައި ގެއަށް ވަޑައިގަތީ އަދި އިހަކަށް ދުވަހަކު އެވެ. ހުރިހާ ބާރެއް އަތްމަތި ކުރައްވައިގެން ނިކަން ވަރުގަދަ ވެރިކަމެއް ކުރެއްވި ރައީސް ޔާމީންގެ ސަރުކާރުން އެ ރިޕޯޓާ މެދު ފިޔަވަޅެއް ނޭޅީ ކީއްވެ ހެއްޔެވެ؟ އެ މަނިކުފާނަށް އެއީ މައްސަލައެއް ކަމަށް ފެނިވަޑައި ނުގަތީ ހެއްޔެވެ؟\nއެމަނިކުފާނުގެ ސަރުކާރުގައި މައްސަލައަކަށް ވާ ކަންކަމުގައި ހަރުކަށި ފިޔަވަޅު އެޅުއްވި އެވެ. ބައެއް ޖަމްއިއްޔާ ޖަމާއަތްތައް ރަޖިސްޓްރީ ނުކޮށްދީ އެކި ބަހަނާތައް ދައްކުވައި ހިފެހެއްޓި އެވެ. މަދަނީ ޖަމްއިއްޔާތަކުގެ އަޑު އެކީހެން ކަނޑުވާލި އެވެ. ބޭރުގެ ޖަމްއިއްޔާތަކާއި ގައުމުތަކާ އެކީހެން ފެޔަށް ޖެހިވަޑަގަތެވެ. އެކަމަކު އެމްޑީއެންއަށް އެމަނިކުފާނުގެ ސަރުކާރުގެ، ހަރުކަށި ދިގު އަތް ފޯރުރުވާފައެއް ނުވެ އެވެ.\nމި ރިޕޯޓެއްގެ މައްސަލަ މި ސަރުކާރުގައި ބޮޑުވި އިރު، އެމަނިކުފާނު ހުންނެވީ ކެމްޕޭން ދަތުރުފުޅެއްގައި ތުލުސްދޫގަ އެވެ. ޕޯޑިއަމްތަކަށް އަރައި ވަޑައިގަތް މި ސަރުކާރަށް ޗެލެންޖް ކުރައްވައި ވިދާޅުވީ؛ "ރިޕޯޓުގެ މައްސަލަ ބަލައި ފިޔަވަޅު އަަޅަން މި ސަރުކާރަށް ނުކެރޭނެ" ކަމަށެވެ. ސަބަބަކަށް ވިދާޅުވީ، އެމްޑީއެންއަކީ އެމްޑީޕީގެ ފިކުރުކަމަށެވެ. ސަރުކާރު ކޯލިޝަންގެ މާއި ޕާޓީ އެމްޑީޕީގެ އަސްލަކީ ލާދީނީ ފިކުރު ކަމަށް ވިދާޅުވެ އެވާހަކަތައް ރައްޔިތުންނަށް ވިއްކަވަން ފައްޓަވައިފި އެވެ. އެ ރިޕޯޓް ނެރުނު އިރު އިސްލާމީ ވަހުދަތު ހިމާޔަތް ކުރުމުގެ ބޮޑު ޒިންމާ ނަންގަވައިގެން ހުންނެވި ޝޭހް ޝަހީމްއަށް ވެސް މިއަދު ކުއްލިއަކަށް އެ ރިޕޯޓް ފެނިވަޑައިގަތް އެ ޝޮކުގައި ވާހަކަތައް ދައްކަވަން ފައްޓަވައިފި އެވެ.\nމައްސަލަ ހޫނުވެ، މަދަނީ ޖަމްއިއްޔާއަކުން ރައީސް ޔާމީންގެ ސަރުކާރުގައި ނެރެފައި އޮތް ރިޕޯޓެއްގެ މައްސަލަ ބަލަން މިޖެހުނީ މި ސަރުކާރަށެވެ. އެ މައްސަލަ ފުލުހުންގެ އިދާރާއަށް ހުށަހަޅަން ޖެހުނީ ވެސް، މި ސަރުކާރުގެ އިސްލާމިކް މިނިސްޓްރީއިން އެވެ. އެންމެ ފަހުން އެ ރިޕޯޓް އަނބުރާ ގެންދަން އެމްޑީއެންއަށް މަޖުބޫރުވީ ވެސް، ރައީސް އިބްރާހިމް މުހައްމަދު ސޯލިހުގެ ސަރުކާރުން އެ މައްސަލަ ފުލުހަށް ހުށަހެޅުމާ އެކު އެވެ. ރައީސް ޔާމީން ވެރިއަކަަށް ހުންނަވަނިކޮށް ހިނގައި ދިޔަ މިކަންތައް، އެ ޖަމްއިއްޔާއިން މާފަށް ވެސް އެދެން ޖެހިއްޖެ އެވެ. ރިޕޯޓް ވެސް ހަތަރު އަހަރުފަހުން ޖަމްއިއްޔާގެ ވެބްސައިޓުން ވެސް ފޮހެލައިފި އެވެ.\nއެކަމަކު އެވަރުން ހިތްހަމަ ނުޖެހިގެން ޝޭހުންގެ ވަށް މޭޒު ބައްދަލުވުންތައް ފެށިއްޖެ އެވެ. ސަރުކާރަށް ހަމަލާތައް އަމާޒު ކުރައްވަން ފައްޓަވައިފި އެވެ. ސަރުކާރުގައި ތިއްބެވި އެމްޑީއެންގެ ހުރިހާ ބޭފުޅުން ބޭރުކުރަން ވެސް ގޮވަން ފަށައިފި އެވެ. މަގުމައްޗަށް ނުކުމެ އިހުތިޖާޖު ވެސް ކުރަން ޖެހިއްޖެ އެވެ ދީނުގެ ދިފާއުގައި ކަމަށް ބުނެ، މާ ކުރީ ޒަމާނެއްގެ ރިޕޯޓްގެ ކަންކަން ރަނގަޅަށް ވެސް ސިޔާސީ ބޮމަކަށް ބަދަލުކޮށްލައިފި އެވެ. އެ ޖަޒުބާތުގައި ޖެހި ހުރިހާ ހަގީގަތެއް ޝޭހުންގެ ހަނދާނުން ވެސް ފިލައިފި ކަހަލަ އެވެ.\nއެ ރިޕޯޓް އެއްގޮތަކަށް ވެސް ރަނގަޅެއް ނޫނެވެ. އެ ރިޕޯޓްގެ ކަންކަން ހަނދާން ނެތިގޮސް، އެމްޑީއެންއަށް ފިޔަވަޅު ނޭޅި އޮތް އޮތުން މާބޮޑަށް ވެސް ދިގުލައިގެން ގޮސްފި އެވެ. އެކަމަކު އެ ޒިންމާ ނަގަން ޖެހެނީ މި ސަރުކާރުން ހެއްޔެވެ؟ ނޫނީ ފަސް އަހަރުގެ ދައުރެއް ފުރިހަމަ ކުރެއްވި ރައީސް ޔާމީންގެ ސަރުކާރުން އެ ޒިންމާ ނަގަން ނުޖެހޭ ހެއްޔެވެ؟\nއެ މައްސަލައިގެ ވަށައިގެން އެނބުރޭ ސަބަބުތަކާއި ކަންކަމަށް ބަލާއިރު، އެ ރިޕޯޓްގެ މައްސަލަ މިއަދު ބޮޑުކޮށްލައި ރައްޔިތުންގެ ޖަޒުބާތުތަކާ ކުޅެލީ، ރަނގަޅު ބޭނުމެއްގައި ނޫން ކަމަށް ގަބޫލު ކުރަން ޖެހެ އެވެ. ޔަގީނަށް ވެސް އެއީ، ދީން ހިމާޔަތް ކުރުމެއް ނޫނެވެ. އޭގެ ބަދަލުގައި، އެއީ ހީލަތްތެރި ނިޔަތެއްގައި ސަރުކާރުގެ ބޮލަށް މަހާލި ރަނގަޅު މަޅިއެއް ނޫން ހެއްޔެވެ؟ އެ ރިޕޯޓް މިއަދު ކުށްވެރި ކުރާ މީހުންނެކޭ "ލާދީނީ" އެމްޑީއެންއެކޭ އަޅުގަނޑަކަށް ހަމަ އެއްވެސް ތަފާތެއް ނެތެވެ.\nއެއްވެސް ބޭފުޅަކަށް މަތިމައްޗަށް އިނާޔަތެއް ނުދެވޭނެ!\nއަންހެނުންގެ ބޮޑު ކަރާމާތް


އިހަވަންދޫގެ ތާރީޚުގެ ތެރެއިން (ދެވަނަ ބައި) – ތައުލީމީ އަދި ސިއްޙީ ހާލަތު — Ihavandhoo.com\nއިހަވަންދޫގެ ތާރީޚުގެ ތެރެއިން (ދެވަނަ ބައި) – ތައުލީމީ އަދި ސިއްޙީ ހާލަތު\n24 ޖޫން 2017 0\nނޯޓް: މިއީ އެމް. އެން. ޑީ. އެފް އިން އިހަވަންދޫގައި ހިންގި ސަރޓިފިކެޓް3އިން މަލްޓިމީޑިއާ އެންޑް ވެބްޑިޒައިން ކޯހުގައި ކިޔެވި ސްޓާފް ބެޗުގެ ދަރިވަރުންގެ ފައިނަލް ޕްރޮޖެކްޓުގެ ގޮތުގައި ތައްޔާރުކޮށްފައިވާ މަސައްކަތެކެވެ. މި ރިޕޯޓު އެކުލައިވާލާފައިވަނީ އިހަވަންދޫގެ އިސްރަށްވެހިންނާއި، ތާރީޚީ ގޮތުން އިހަވަންދޫއާ ބެހޭގޮތުން ލިޔެވިފައިވާ ގިނަ ފޮތްފޮތާއި، އިހަވަންދޫގެ މުއައްސަސާތަކުން ހޯދުނުގެ މައުލޫމާތުތަކުގެ އަލީގައެވެ. ރި÷ޕޯޓް އެކުލަވައިލާފައިވަނީ އެކޯހުގެ ދަރިވަރުން އެއްކުރި މައުލޫމާތުތަކުގެ އަލީގައި، އެ ކޯހުގެ ދަރިވަރުން ކަމަށްވާ، ފަތުޙުﷲ އަޙްމަދު، މުޙައްމަދު އަބުދުއްޞަމަދު، މަރިޔަމް އަހްލާމް، މަރިޔަމް ހުމޭސާ، ހައްވާ މާޖިދާ އެވެ. ________________________\nއިހަވަންދޫގައި ޢިލްމީ މަރުކަޒެއް ޤާއިމު ކުރުމުގެ ކުރީގައި، ޢިލްމު ފެތުރުމުގެ މަސައްކަތް ކޮށްފައިވަނީ ފަރުދީ ލެވެލެއްގައި ވަކިވަކި ފަރުދުންނެވެ. އެންމެ ޤަދީމީ ޒަމާނުގައި ޢިލްމު ހޯދުމުގެ މާގިނަ ފުރުޞަތުތަކެއް ނެތުމާއެކު، ކޮންމެހެން ބޭނުންވާ އަސާސީ މައުލޫމާތުތަކާއި ދުނިޔަވީ ބައެއް ކަންކަން އުނގަނައިދިނުން ބިނާވެފައިވަނީ މައިންގެ ވާޖިބެއްގެ ގޮތުގައެވެ. ޢިލްމު ފެތުރެމުން ދިޔައީ އެކެއްގެ ފުށުން އަނެއްކަކު ދަސްކުރާ އުޞޫލުންނެވެ. އިސްލާމްދީން ފެތުރުމާ ގުޅިގެން ދީނީ ގޮތުން ފިލަން ޖެހޭ މިންވަރަށް އޮޅުން ފިލުވައިދިނުގެ މަސައްކަތް ވެސް ކުރީ މައިންގެ އުނގުތެރެއިންނެވެ. އެޒަމާނުގައި އާންމު ހޭލުންތެރި ކުރުވުމަށާއި ވެރިކަމުގެ ފަރާތުން ކޮންމެހެން އަންގަންޖެހޭ އެންގުންތައް އެންގުމާ ހަވާލުވެ ތިއްބެވީ ރަށްހިނގުމުގެ އިސްވެރިންގެ ގޮތުގައި ބުނެވޭ "ބޮޑުބާރަ" އިންނެވެ. ޒަމާނާއެކު އައި ބަދަލުތަކާ، މީހުންގެ ވިސްނުމާއި ފިކުރަށް އަންނަމުން ދިޔަ ހޭލުންތެރިކަމާ ގުޅިގެން ލިޔަންކިޔަން ދަސްކުރުމުގެ ހަރަކާތްތައް ފެށިފައިވެއެވެ.\nއިހަވަންދޫގައި އެންމެ ފުރަތަމަ އާންމު ތަޢުލީމު ދިނުމުގެ ހަރަކާތް ކުރިއަށް ގެންގޮސްފައިވަނީ މިހާރު ކައުންސިލްގެ އިދާރާ ހުރި ބިމުގައި ކުރިން ހުރި "އަށިގެ" ނަމަކަށް ކިޔާ އިމާރާތުގައެވެ. އެތަނުގައި އާދައިގެ ސިފައެއްގައި ތަޢުލީމު ފެތުރުމަށް މަސައްކަތް ކުރަމުންދިޔައީ ރައްޔިތު ފެންވަރުގައެވެ. ބޮޑުބާރައިންގެ ބެލުމުގެ ދަށުންނެވެ.\nސުމުއްވުލް އަމީރް މުޙައްމަދު އަމީން ދޮށިމޭނާ ކިލެގެފާނުގެ ދައުރުގައި، ރާއްޖޭގެ މީހުންއުޅޭ ކޮންމެ ރަށެއްގައި ފަށައިގަތުމުގެ ފެންވަރުގެ މަދަރުސާއެއް އުފެއްދެވިއެވެ. މިގޮތުން، އިހަވަންދޫގައި އުފެއްދެވި މަދަރުސާ އުފައްދާފައި ވަނީ އިހަވަންދޫ ކާޑުގޭގައެވެ. އަދި މިދުވަސްވަރު އިހަވަންދޫގެ ބައެއް ކުދީން މާލެ ގެންގޮސް ދާރުލްއިޤާމާ (ބޯޑިންގ ގެއެއް) ބައިތިއްބައިގެންނާއި، މާލޭގެ ބައެއް ގޭގޭގައި ބައިތިއްބައިގެން ކިޔަވައި ދެއްވަމުން ގެންދެވިއެވެ.\n1969 ގައި މަކްތަބް ނޫރުގެ ނަމުގައި އިހަވަންދޫގެ ފުރަތަމަ ތަޢުލީމީ މުއައްސަސާ ދިވެހި ދައުލަތުގައި ރަޖިސްޓްރީ ވެގެންދިޔައެވެ. 1977 ވަނަ އަހަރު މެއި 14 ވަނަ ދުވަހުގެ ހެނދުނު 8:30 ގައި މަކްތަބު ނޫރު ހުޅުވުމުގެ ރަސްމިއްޔާތު އޮތެވެ. މި މަދަރުސާ ހުޅުވުނުއިރު އެންމެ އިސްކޮށް ހުންނެވީ އެއިރުގެ ކަތީބު އިހަވަންދޫ، ވައިޖެހޭގޭ އަލްމަރުހޫމް ޢަބްދުއްޞަމަދު ޙުސައިނާއި އެއިރުގެ މުދިމް ޙާޝިމީމަންޒިލް އަލްފާޟިލް ޢަބްދުލްޣަނީ ޙުސައިނެވެ. މުދައްރިސުންގެ ގޮތުގައި ތިއްބެވީ އަލްމަރުޙޫމް މޫސާ ޙުސައިން ދަނބުގެއާއި ގުލްބަކާގޭ އަލްފާޟިލް ޙަސަން މުޙައްމަދު އަދި ގުލްފާމުގެ އަލްމަރުޙޫމް ޢަބްދުﷲ މޫސާއެވެ.3އޯގަސްޓް 1980 ގައި މަކްތަބް ނޫރު ޢިމާރާތްކުރުމަށް އައު ގޯތި ސާފުކުރުމުގެ މަސައްކަތް ރައްޔިތުން ފެށިއެވެ. މިއީ މިހާރު އިހަވަންދޫ ސްކޫލު ހިނގަމުންދާ ބިމެވެ. 22 ފެބުރުވަރީ 1981 ވަނަ އަހަރު މަކްތަބު ނޫރުގެ ނަން އިހަވަންދޫ މަކްތަބަށް ބަދަލުކުރެވުނެވެ. މިގޮތުން، 1986 ވަނަ އަހަރު ޖަނަވަރީ މަހުން ފެށިގެން ފުރަތަމަ ފަހަރަށް ޤައުމީ މަންހަޖަށް ކިޔަވައިދޭން ފެށުނެވެ. އޭރު ތަމުރީނުވެފައިވާ ހަމައެކަނި މުދައްރިސެއްގެ ގޮތުގައި ކިޔަވައިދެއްވީ، ހއ. އިހަވަންދޫ އުދަރެސް، އާދަމް މޫސާއެވެ. މި ދުވަސްވަރުގެ ތެރޭގައި ފުރަތަމަ ފަހަރަށް ގްރޭޑް 1،2އަދި3އަކަށް ކިޔަވައިދޭން ފެށުނެވެ. އިހަވަންދޫ މަކްތަބުގެ ނަން އިހަވަންދޫ މަދަރުސާއަށް ބަދަލުކޮށްފައިވަނީ 17 ޖޫން 1987 ވަނަ އަހަރުއެވެ.\n1993 ން ފެށިގެން 1997 ށް މަދަރުސާ ހިންގުމުގެ މަސްޢޫލިއްޔަތު އަދާކުރެއްވީ މަދަރުސާގެ ނާޒިރު އިހަވަންދޫ ކަތީބު އަލްފާޟިލް ޢަދުނާން ޢަބްދުﷲގެ އިރުޝާދުގެ ދަށުން އެސިސްޓެންޓް ހެޑްމާސްޓަރ އަލްފާޟިލް ޢަބްދުލްވާޙިދު ދާއޫދެވެ. 1998 ވަނަ އަހަރު ސްކޫލް ހިންގެވުމަށް ސަރުކާރުން މުޅިން އަލަށް ހެޑް މިސްޓްރެސްގެ ގޮތުގައި ނ. ހޮޅުދޫ އަލްފާޟިލް ނާހިދާ މުޙައްމަދު ފޮނުއްވިއެވެ.\nތައުލީމަށްޓަކައި ފެންބޮވައިގެންފައިވާ އިހަވަންދޫގެ ދަރިން ކަށިން ހިތްވަރު ނެރެ ކުރި މިންނަތް ބުރަ މަސައްކަތުގެ ނަތީޖާއެއްގެ ގޮތުން، 1999 ވަނަ އަހަރު އިހަވަންދޫ މަދަރުސާގައި ފުރަތަމަ ފަހަރަށް ގްރޭޑް 8 އުފެދިގެން ދިޔައެވެ. 2002 ވަނަ އަހަރު އިހަވަންދޫ މަދަރުސާގެ ދަރިވަރުން ފުރަތަމަ ފަހަރަށް ލަންޑަން ޖީ.ސީ.އީ އޯލެވެލް އިމްތިހާނުގައި ބައިވެރިވެ، ކުލަގަދަ ކާމިޔާބުތަކެއް ހާޞިލުކުރިއެވެ. 21 ސެޕްޓެންބަރު 2003 ވަނަ އަހަރު އިހަވަންދޫ މަދަރުސާގެ ނަން އިހަވަންދޫ ސްކޫލަށް ބަދަލުވެގެން ދިޔަކަމަށް ތާރީޚީ ފަތްފުށްތަކުން ހާމަވެއެވެ. އަދި 2004 ވަނަ އަހަރު ހއ. އަތޮޅުގައި އެންމެ ފުރަތަމަ އޭލެވެލްއަށް ކިޔަވައިދޭ ސުކޫލެއްގެ ޝަރަފާއެކު އޭލެވެލް އަށް ކިޔަވައިދިނުމުގެ މަސައްކަތް ފެށުނެވެ. މި ދިގުތާރީޚްގައި އިހަވަންދޫ ސްކޫލު ހިންގަމުން ގެންދެވީ އިހަވަންދޫ ރައްޔިތުންނެވެ. ރައްޔިތުން ހިންގާ ސުކޫލެއްގެ ގޮތުގައެވެ. 2005 ވަނަ އަހަރުގެ އޮކްޓޯބަރ މަހާ ހަމައިން ދިވެހި ދައުލަތުން ރައްޔިތުންގެ ސްކޫލްތައް ސަރުކާރަށް ނެގިއެވެ. ނުކުޅެދުންތެރިކަން ހުންނަ ކުދިންނަށް ކިޔަވައިދިނުމަށް ޚާއްޞަ ޔުނިޓެއް، ހއ އަތޮޅުގައި އެންމެ ފުރަތަމަ އުފެއްދި ސްކޫލުގެ ޝަރަފު އިހަވަންދޫ ސްކޫލު ހޯދާފައިވަނީ 2009 އަހަރުއެވެ. މިހާރު އިހަވަންދޫ ސްކޫލަކީ ޕްރީސްކޫލުން ފެށިގެން ގްރޭޑް 12 ކިޔަވައިދޭ ރާއްޖޭގެ ނިސްބަތުން ފެންވަރު ރަނގަޅު، އާބާދީ ބޮޑު ސްކޫލެކެވެ. އިހަވަންދޫ ސްކޫލަކީ ރާއްޖޭގެ ނިސްބަތުން އެންމެ ގިނަ ދޭސީ ގްރެޖްއޭޓް ޓީޗަރުން މަސައްކަތް ކުރައްވާ އެއް ސްކޫލެވެ. އިހަވަންދޫ ސްކޫލު މިއަދު ހިންގަމުން ގެންދަވަނީ އެ ސްކޫލުން އުފެއްދި ދަރިންނެވެ.\nއިހަވަންދޫގައި ޕްރީ ސްކޫލުގެ ޚިދުމަތް ދޭންފަށައިފައިވަނީ އިހަވަންދޫގެ އަމިއްލަ ފަރުދެއްކަމަވާ ހއ. އިހަވަންދޫ އިރުޝާދީ އާބާދު، އަލްފާޟިލް އަބުދުލް ވާހިދު ދާއޫދުގެ އިސް ނެންގެވުމަށް، 1 ޖުލައި 1998 އަހަރު، މަދަރުސަތުލް ވަފާގެ ނަމުގައެވެ. 2016 ވަނަ އަހަރު ސަރުކާރުން ރަސްމީ ތަޢުލީމުގެ ތެރޭގައި ޕްރީ ސްކޫލު ހިމެނުމާ ހަމައަށް އިހަވަންދޫ ސްކޫލުގެ ގްރޭޑް 1 އަށް ވަންނަ ހުރިހާ ދަރިވަރުން ކަހަލައިން، ތަޢުލީމީ ޙަޔާތުގެ ބިންގާ އަޅައިފައިވަނީ މި ދެންނެވި ވަފާ ޕްރީސްކޫލުގައެވެ. އިހަވަންދޫގެ ތަޢުލީމީ ހާލަތު ދުވަހުން ދުވަހަށް ރަނގަޅުވެ ކުރިއަރައިގެން ދިޔުމުގެ ނަތީޖާއެއްގެ ގޮތުން، އިހަވަންދޫގައި ތިބެގެން މަތީ ތަޢުލީމަށް ކިޔެވުމުގެ ފުރުޞަތުތައް މިހާރުވަނީ ހުޅުވިފައެވެ. މިގޮތުން 2017 ފެބުރުވަރީ2ވަނަ ދުވަސް ފާހަގަވެގެން ދަނީ އިހަވަންދޫގައި މަތީތަޢުލީމަށް ކިޔަވައިދިނުމަށް ޤާއިމުކުރެވުނު ފުރަތަމަ ކެމްޕަސް، މައި ކޮލެޖުގެ އިހަވަންދޫ ކެމްޕަސް ޤާއިމު ކުރެވުނު ދުވަހަށެވެ.\nމާޒީގައި އިހަވަންދޫ ސްކޫލުން ވަނީ ރަށާއި އަތޮޅުފެންވަރު ފަހަނަ އަޅައި ޤައުމީ ލެވެލެގެ ގިނަ ކާމިޔާބީތަކެއް ހާސިލުކޮށްފައެވެ. ޢިލްމީ ގޮތުން ފުންނާބު އުސް ދަރިންތަކެއް ބިނާކޮށްފައެވެ. އަދަބީ ޤުލްޝަނުގައި ނަންވިދާނެ އަދީބުންނާއި ލިޔުންތެރިންނާއި ޅެންވެރިން އުފައްދާފައެވެ. މޮޅެތި އެތުލީޓުންނާއި، ކުޅިވަރުގެ މައިދާނުގައި ނަން ހިނގާނެ ގިނަ ދަރިންތަކެއް ނެރެދީފައެވެ. ޢިލްމީ ދަނޑުގައި ސާބިތުކަމާއެކު ޢިލްމު ފަތުރާނެ ޢިލްމުވެރިންނާއި، މުރުޝިދުންނާއި، މުރައްބީން އުފައްދައިފައެވެ. ދުޢާއަކީ ތަޢުލީމީ ކުރިބޯށިތަކުގެ ޝުޢާއުން އިހަވަންދޫގެ ވިދުންގަދަވެ، ރާއްޖޭގެ ޢިލްމީ ނޫރާނީ ފަޒާއިން އިހަވަންދޫގެ ދަރިން ވިދާބަބުޅާ މިންވަރު ދެގުނަވުމެވެ.\nޤަދީމީ ޒަމާނުގައި ދިވެހިންނީ ހަކީބީ ބޭހަށް އަހުލުވެރި ބައެކެވެ. ފަތްޕިލާވެލިންނާއި ދިވެހި ބިމުން ލިބެން ހުރި ތަކެތީގެ އެހީގައި ކަލާންގެ މިންވަރު ފުޅާއެކު ޝިފާ ހޯދަމުން ދިޔަ ކެތްތެރި ބައެކެވެ. ބޯދާ ޤަބޫލުކުރުންތަކުގެ މެދުގައި ތިމާގެ ވިސްނުން ވަށައިލެވިގެން، ފެންކިޔަވާ އެ ފެން ގައިގައި އުނގުޅާ، ބޮއެ ހެދުމާއި، ތަވީދު އެޅުމަކީ އޭރު ކޮށް އުޅުނު ކަންކަމެވެ. ބަލީގެ އަސްލު ނޭނގި ޚިޔާލީ ކަންކަމަށް ބުރެވެ ތިބެ ކުރެވުނު ކަންކަމުން އެތައް ފުރާނައެއް ވަނީ ފަރުވާ ނުކުރެވި ދުނިޔެ އަޅައި ގޮސްފައެވެ.\nމިގޮތުން، އިހަވަންދޫއަށް ކުރިމަތިވި ބޮޑު ރޯގާ، ނުވަތަ ކޮލެރާގެ ވަބާގައި ވެސް އެތައް ބަޔަކު ނިޔާވެގެން ދިޔައީ އެކަށީގެންވާ ފަރުވާ ނުދެވުމުންނެވެ. ދުވާލަކު ތިން ހަތަރު މީހުންގެ ޖަނާޒާ ބާއްވަން ޖެހުނީ ފަރުވާ ދެވޭނެ ގޮތެއް ނެތުމުގެ ސަބަބުންނެވެ. ބައްޔެއް ވެއްޖެ ނަމަ ދެވޭނެ އަސާސީ ފަރުވާއެއް ނޭގޭ ހާލު އެކަން ދަންނަ މީހަކުވެސް ނެތިއެވެ. އެކަމަށްވެސް ކުރެވުނުހާ ވެސް ކަމަކީ ވަހުތާން ޖަހައި، ކޮންމެ ގެއެއްގެ ފެންވަޅުތެރެއަށް މާޅޮސް ކެޔޮލުމާއި ދުން ޖެހުން ފަދަ ހުރާފީ ކަންކަމެވެ.\nކަންމިހެން ހުރިނަމަވެސް، ދިވެހިބޭސްވެރިކަމަށް އަރާ ތިއްބެވި މޮޅެތި ބޭސްވެރިން އިހަވަންދޫގައި ތިބިކަމަށް ތާރީޚުން ހާމަވެއެވެ. މިގޮތުން، ނަގާ ކިޔޭ އެއް ބޭފުޅަކީ އިހަވަންދޫ ޖަންބުމާގެ އަލްމަރުހޫމް އާމިނަތު އާދަމް، ބޭސް އާމިންދައިތައެވެ. އާމިނަތައިގެ ގާތުން ދަރިވަރު ވެގެން އެ ފަރުވާ ދެމުން ދިޔަ މީހުން ވެސް މަދެއް ނޫނެވެ. މިގޮތުން ފާހަގަކޮށްލެވޭ ބޭފުޅުންނަކީ ޖަވާހިރުވާދީގެ އަލްމަރުހޫ މޫސާ ޙަސަން، ޖަންބުމާގެ އަލްމަރުޙޫމް މުޙައްމަދު ޙަސަން އާއި ޑރ. ހަސަން ހަމީދުގެ ބައްޕާފުޅު އަލްމަރުހޫމު ޒަކަރިއްޔާ ހާޖީ އާއި މުސްތަރީގެ އަލްމަރުހޫމް ހުސައިން އާދަން މަނިކާއި، ދުފާގޭ އަލްފާޟިލް އާދަމް ޤާސިމެވެ.\nރަސްމީ ސިފައެއްގައި އިހަވަންދޫގައި ސިއްޚީ ޚިދުމަތް ދޭން ފެށީ، 1979 ޖޫން 1 ވަނަ ދުވަހު ހެލްތު ވޯކަރ ވައިޖެހޭގޭ އަލްފާޟިލާ ޠާހިރާ ޖައުހަރީގެ އެހީގައެވެ. އެއީ މިހާރު އިހަވަންދޫ ކައުންސިލްގެ އިދާރާ ހުރި ތަނުގައި ކުރިން އަޅާފައި އޮފީހުގައެވެ. އޭގެ ފަހުން ފެމެލީ ހެލްތު ވޯކަރެއްގެ ގޮތުގައި ޚިދުމަތް ކޮށްފައިވަނީ އިހަވަންދޫ ގުލްބަކާގެ އަލްމަރުޙޫމާ ހައްވާ ހަސަނެވެ.\nއުފަންވަނިވި ސިއްހަތާގުޅޭ ކަންކަމުގައި ހަރަކާތްތެރިވެފައިވަނީ އެކަމަށް ތަމްރީނު ނުވާ މީހުން، އެއީ ފަރުދީ ކަމެއްގެ ގޮތުގައި ދެކިގެންނެވެ. ރަސްމީ ތަމުރީނުތައް ފުރިހަމަކޮށް އެންމެ ފުރަތަމަ ފޫޅުމައެއްގެ ޝަރަފާއެކު އެ ޚިދުމަތް ކޮށްދީފައިވަނީ، 1986 ވަނަ އަހަރު އިހަވަންދޫ ހުސްކުރީގެ އަލްމަރުހޫމާ އާއިޝަތު އިބްރާހިމް، ކަމަނަދައިތައެވެ. 1979 ގައި އިހަވަންދޫގައި މާބަނޑު މީހުންނަށް ޚާއްޞަ ކްލިނިކެއް ހުޅުވުނެވެ. ޖާގައި ދަތިކަމާހުރެ މި ކުލިނިކު ހިންގާފައިވަނީ އާންމު ރައްޔިތެއްގެ އެހީތެރިކަމާއެކު އިހަވަންދޫ ފުނަމާގޭގައެވެ. މި ކްލިނިކްގައި ޚިދުމަތްދީފައިވަނީ ފެމިލީ ހެލްތް ވޯކަރ، މިލާނޯ އަލްފާޟިލް އަބްދުލް ވާހިދު އަބްދުﷲ އާއި މާތިލަ، އަލްފާޟީލާ ހައުލަތު މާހިރާއާއި ފޫޅުމާ އަލްމަރުޙޫމާ އާއިޝަތު އިބްރާހިމެވެ.\nމިގޮތުގައި އޭރު މިދާއިރާގައި ތިއްބެވި ބޭފުޅުން ކުރެއްވި ހިތްމަތްތެރި މަސައްކަތުން ފެމިލީ ހެލްތް ސެކްޝަނެއެއް ގޮތުގައި ކުރަމުން އައި މަސައްކަތް ފުޅާވެ ތަން ހެލްތް ޕޯސްޓަކަށް ބަދަލުވެ ޚިދުމަތް ދެމުންގެންދި އިމާރާތް އިހަވަންދޫ އަންހެނުންގެ މަރުކަޒަށް ބަދަލުކުރެވުނެވެ. މި ބަދަލާއެކު ބަލިމީހުން ބެލުމުގެ މަސައްކަތް ކުރިއަށް ގެންދަންފެށުނެވެ. އެ ހިދުމަތް ދެމުން އައީ ކޮމިޔުނިޓީ ހެލްތް ސްޕަވައިޒަރ ވެގަސް، އަލްފާޟިލް އަހްމަދް ރަޝީދު އިސްވެ ހުންނަވައިގެންނެވެ. 2003 ޖުލައި2ވަނަ ދުވަހު ހެލްތް ޕޯސްތުގެ ނަން އިހަވަންދޫ ސިއްހީމަރުކަޒަށް ބަދަލުކުރެވިގެން ދިޔައެވެ. 2004 މާރިޗު 1 ވަނަ ދުވަހު އިހަވަންދޫ ސިއްހީމަރުކަޒު ހިންގާތަނުގައި އައު އިމާރާތެއްގައި ހިދްމަތް ދެވެންފެށުނެވެ. މި ބަދަލާއެކު 8 ގަޑި އިރަށް ދެމުންގެންދިއަ ހިދްމަތް 16 ގަޑީއިރަށް ބަދލުކުރެވުނެވެ. 2007 ނޮވެމްބަރ 12ވީ ހޯމަދުވަހު 24 ގަޑިއިރުގެ ހިދްމަތް ދޭތަނަކަށް އިހަވަންދޫ ސިއްހީމަރުކަޒު ބަދަލުވެގެން ދިޔައެވެ. (ނުނިމޭ)\n↵ އިހަވަންދޫގެ ތާރީޚުން\nއިހވަންދޫގެ ތާރީޚުން (ހަތަރުވަނަ ބައި)\nއިހވަންދޫގެ ތާރީޚުން (ތިންވަނަ ބައި) - މަސައްކަތްތެރިކަމާއި ވިޔަފާރި\nއިހަވަންދޫގެ ތާރީޚުން (ފުރަތަމަ ބައި)


Covishield jehi meehunah dhevana dose ah ves dheynee Covishield!\nފުރަތަމަ ޑޯޒަށް ކޮވިޝީލްޑް ޖެހި މީހުންނަށް ދެވަނަ ޑޯޒަށް ވެސް ދޭނީ ކޮވިޝީލްޑް!\n23 މާރޗް 2021 - 15:32:11\nފުޑް އެންޑް ޑްރަގް އޮތީރިޓީން އިންޑިއާގެ ސީރަމް އިންސްޓްޓިއުޓްގައި އުފައްދާ "ކޮވިޝީލްޑް" ވެކްސިން ރާއްޖޭގައި ބޭނުންކުރުމުގެ ހުއްދަދިންތާ ދެ ދުވަސް ފަހުން ރާއްޖޭގައި ވެކްސިނޭޝަން ޕްރޮގްރާމު ފަށަފައި ވަނީ ފެބްރުއަރީ އެއް ވަނަ ދުވަހު އެވެ. "ރެސްޓްރިކްޓެޑް ޔޫސް އިން އިމަޖެންސީ ސިޗުއޭޝަން" ގައި ބޭނުން ކުރުމަށް ކަމަށް ހުއްދަދީފައި ވަނީ އެ ކަމުގައި ބަލަންޖެހޭ ޓެކްނިކަލް ކަންކަން ފުރިހަމައަށް ބަލާ ދިރާސާކުރުމަށްފަހު އެވެ. އަދި އެ ނިންމުން ނިންމުމުގެ ކުރިން އެ އޮތޯރިޓީއަށް ފަންނީ ލަފާދޭ ޓެކްނިކަލް ބޯޑު ކަމުގައިވާ ނޭޝަނަލް ފާމަސޫޓިކަލް ބޯޑުގެ ލަފަޔާ މަޝްވަރާ ވެސް ހޯދި އެވެ.\nއޭރު ވެކްސިނާ ގުޅިގެން ތަފާތު އަޑުތައް ރަށު ތެރޭގައި ފެތުރެމުންދިޔުމުގެ ނަތީޖާއަކީ އެ ވެކްސިނަކީ އިތުބާރު ހިފޭ ވެކްސިނެއްކަން ދެއްކުމަށް ދައުލަތުގެ ވެރިންނާއި ސިއްހީ ހިދުމަތްތެރިން ވެކްސިން ޖަހަން ފެށުމެވެ. އިންޑިއާއިން ހަދިޔާކުރި ދެ ލައްކަ ޑޯޒްގެ ވެކްސިނާއެކު ޕްރޮގްރާމު ފެށިއިރު މަސް ދުވަހުގެ ތެރޭގައި އެ ވެކްސިން ޖަހާއި މިވަނީ ހުސްކޮށްފަ އެވެ.\nއެއާއެކު ވެކްސިން ޕްރޮގްރާމަށް ކުޑަ މަޑުޖެހުމެއް ވެސް އައެވެ. އެއީ ރާއްޖެއަށް ޗައިނާ އިން ހަދިޔާކުރި ދެ ލައްކަ ޑޯޒްގެ ވެކްސިން ރާއްޖެއަށް ގެނައުމަށެވެ. މިހާރު އެ ވެކްސިން ވެސް ރާއްޖެއަށް ގެނެސްފައިވާއިރު މި މަހުގެ 15 ވަނަ ދުވަހު ފުޑް އެންޑް ޑްރަގް އޮތޯރިޓީން ވަނީ ބަލަން ޖެހޭ ކަންކަން ބެލުމަށް ފަހު ފައިޒާ ވެކްސިނާއި ޗައިނާގެ ސިނަފޯމް ވެކްސިން ބޭނުންކުރުމުގެ ހުއްދަ ވެސް ދީފަ އެވެ.\nކޮންމެއަކަސް މިއަދު ރާއްޖޭގައި ސިނަފޯމް ވެކްސިން ދޭން ފަށާފައިވާއިރު ރައްޔިތުންގެ ހިތުގައި އުފެދިފައިވާ އެންމެ ބޮޑު ސުވާލަކީ ކޮވިޝީލްޑް ވެކްސިން ޖެހި މީހުންނަށް ދެން ވާނީ ކިހިނެއްތޯ އެވެ. އެމީހުން ދެން ޖަހަން ޖެހޭނީ ކޮން ކަހަލަ ވެކްސިނެއްތޯ އެވެ. ކޮވިޝީލްޑް ފުރަތަމަ ޑޯޒްގެ ގޮތުގައި ޖެހި މީހުންގެ ގަޔަށް ދެވަނަ ޑޯޒްއަކަށް ދޭނީ ސިނަފޯމް ވެކްސިންތޯ އެވެ. މި ސުވާލު ހިތާހިތާ ކުރެވުނަސް މިހާތަނަށް ހެލްތު އިމަޖަންސީ އޮޕަރޭޝަން ސެންޓަރުން ޕްރެސްއެއްގައި މިކަމުގެ މައުލޫމާތު ހިއްސާކޮށްފައި ނުވާތީ މިއީ ޖަވާބު ނުލިބި އޮތް ސުވާލަކަށް ވަނީ ވެފަ އެވެ.\nއެކަމަކު ރާއްޖޭގެ މަޝްހޫރު ކުޑަކުދިންގެ ޑޮކްޓަރު އަހްމަދު ފައިސަލް މިވަނީ މި ސުވާލަށް ޖަވާބު ދެއްވާފަ އެވެ. ޑރ. ފައިސަލް، "ސީއެންއެމް" އަށް ވިދާޅުވީ ފުރަތަމަ ޑޯޒްގެ ގޮތުގައި ކޮވިޝީލްޑް ވެކްސިން ޖެހި މީހުންގެ ގަޔަށް ދެވަނަ ޑޯޒްގެ ގޮތުގައި ވެސް ޖަހާނީ ކޮވިޝީލްޑް ކަމަށެވެ. އަދި ސިނަފޯމް ޖަހާއި މީހުންގެ ގަޔަށް ވެސް ދެވަނަ ޑޯޒްގެ ގޮތުގައި ޖަހާނީ ހަމަ ސިނަފޯމް ކަމަށެވެ.\nޑރ. ފައިސަލް ވިދާޅުވީ ކޮންމެ މީހަކު ވެސް ވެކްސިންގެ ފުރަތަމަ ޑޯޒްގެ ގޮތުގައި ޖަހާއި ބާވަތުގެ ވެކްސިން ނޫން ވެކްސިނެއް އެ މީހަކަށް ނުދޭނެ ކަމަށެވެ. އަދި ކޮވިޝީލްޑް މިވަގުތު ހުސްވެފައި ހުއްޓަސް، އެ ގެނެސްގެން ވެސް ދޭނީ ހަމަ އެ ވެކްސިން ކަމަށް ވިދާޅުވި އެވެ.\nކޮންމެއަކަސް، އަދި މިހާތަނަށް ރާއްޖެއަށް ފައިޒާ ވެކްސިން ވެސް ގެނެސްފައެއް ނުވެ އެވެ. މީގެ ކުރިން ހެލްތު މިނިސްޓަރު އަހުމަދު ނަސީމް ވަނީ ފައިޒާ ވެކްސިންގެ 5000 ޑޯޒް ރާއްޖެއަށް ގެންނާނެ ކަމަށް ވިދާޅުވެފަ އެވެ. އަދި އެ ވެކްސިން ބޭނުންކުރަން މިހާރު ހުއްދަދީފައިވާއިރު ފައިޒާ ވެކްސިން ގެނަޔަސް އަމަލުކުރާނީ ހަމަ މި ފާހަގަކުރި އުސޫލުންނެވެ.\nސިނަޕޯމް ވެކްސިން ޖެހުމުގެ ހުއްދަ ދީފައިވަނީ 18 އަހަރާއި 60 އަހަރުގެ ދެމެދުގެ މީހުންނަށެވެ. ފައިޒާވެކްސިނަކީ ޑަބްލިއުއެޗްއޯއީއާއި އީޔޫއެލްގެ ހުއްދަ ލިބިފައިވާ ވެކްސިނެކެވެ. މިހާރު އެ ވެކްސިން ދުނިޔޭގެ 70 ގައުމެއްގައި ބޭނުން ކުރަމުން އެބަގެންދެ އެވެ.\nރާއްޖޭގައި ކޮވިޝީލްޑް ވެކްސިން ޖެހި މީހުންނަށް އޭގެ ދެވަނަ ޑޯޒްދޭނީ އަށް ހަފްތާ ހަމަވުމުންނެވެ. އެހެންކަމުން، ދެވަނަ ޑޯޒް، އޭޕްރީލް މަހުގެ ކުރީކޮޅު ދޭން ފަށާނެ އެވެ. އަދި ސިނަފޯމް ވެކްސިނަށް ބަލާއިރު މި ވެކްސިންގެ ވެސް ދެ ޑޯޒް ޖަހަން ޖެހެ އެވެ. މި ވެކްސިންގެ ދެ ޑޯޒް ދޭތެރޭ 2-4 ހަފްތާ ހޭދަކުރާނެ އެވެ.\nމި ސަރަހައްދުގެ ގައުމުތަކަށް ބަލާއިރު އެންމެ ކާމިޔާބު ކަމާއެކު ވެކްސިންދެމުންދާ ގައުމުތަކުގެ ލިސްޓުގައި ރާއްޖެ ހިމެނެ އެވެ. އިއްޔެގެ ނިޔަލަށް ރާއްޖެއިން ޖުމްލަ 218،912 މީހަކު ވަނީ ވެކްސިން ޖަހައިފަ އެވެ.


ޖެންޑާ މިނިސްޓްރީ އާއި ސަރުކާރަށް ރައްޔިތުންގެ އިތުރުބާރު ކުޑަވިޔަ ނުދޭން މިވަގުތު އެންމެ މަސްލަހަތު ހުރި ގޮތަކީ އިސްތިއުފާ ދެއްވުން ކަމަށް ވިޔަސް މަގާމުގެ ޒިންމާ އަދާކުރެއްވުމުގައި އިހުމާލުވެފައި ނުވާނެ ކަމަށް ކުރީގެ މިނިސްޓަރު ޝިދާތާ ޝަރީފް ވިދާޅުވެއްޖެ އެވެ.\nFebruary 06, 2020 122\nFebruary 05, 2020 46\nޖެންޑާ މިނިސްޓަރު ޝިދާތާ ޝަރީފް މަގާމުން ވަކިކުރުމުގެ މައްސަލަ ރައްޔިތުންގެ މަޖިލީހަށް ހުށަހަޅަން އެމްޑީޕީގެ ޕާލަމެންޓްރީ ގުރޫޕް ނިންމި ނަމަވެސް އެކަމާ ގުޅޭ ގޮތުން އަދި ވާހަކަ...\nދެކުނުގެ ރަށެއްގައި، މަންމައަކު އޭނާގެ ފިރިހެން ދަރިއަކަށް ޖިންސީ ގޯނާކުރާ މައްސަލައެއް ފެންމަތިވެ، އެ އާއިލާގައި ތިބި ކުދިން ރައްކާތެރި މާހައުލަކަށް ބަދަލުކޮށްފި އެވެ.\nއޮނަރަރީ ޑިސެބިލިޓީ އެމްބެސެޑަރުކަމުން ހިޝާން ވަކިކޮށްފި\nސަރުކާރުން އަރުވާފައިވާ އޮނަރަރީ ޑިސެބިލިޓީ އެމްބެސެޑަރުކަމުން އަހުމަދު ހިޝާން މިއަދު ވަކިކޮށްފި އެވެ.\nމުޅި ރާއްޖޭގެ ހާލަތު ބިރުވެރި އެވެ؛ ކޮންމެ ދުވަހަކު، އެކި ސަރަހައްދުތަކުން ރިޕޯޓްކުރަނީ ކުޑަކުދިންނަށް ޖިންސީ ގޯނާކުރުމުގެ އެންމެ މައްސަލައެއް، ދެ މައްސަލައެއް ނޫނެވެ. ޖެންޑާ މިނިސްޓްރީގެ ތަފާސްހިސާބުތަކުން ފެންނަން އޮތީ ޖިންސީ ގޯނާގެ ޝިކާރައަކަށް ވެ ނުރައްކަލަށް ހުށަހެޅިފައިވާ ކުދިންގެ އަދަދު އިތުރުވަމުން އަންނަ ކަމެވެ. މި...\nޖިންސީ ގޯނާގެ ދަފްތަރުގައި މައްސަލަތަކެއް!\nކުޑަ ކުއްޖާ ރޭޕްކުރި މައްސަލާގައި ކޮމިޓީ ބާއްވަނީ\nޖަޕާނުން، ގުރައިދޫ މަރުކަޒަށް 1.3 މިލިއަން ދީފި\nކ. ގުރައިދޫގައި ހުންނަ ހާއްސަ އެހީއަށް ބޭނުންވާ މީހުންގެ މަރުކަޒަށް ޖަޕާނު ސަރުކާރުން 86،961 ޑޮލަރު (1.3 މިލިއަން ރުފިޔާ) މިއަދު ހަދިޔާކޮށްފި އެވެ.


(30 މާރިޗު 2021 އާ ގުޅޭ)\nއޭނާގެ ކޯތާފަތުގައި އަސްލަންގެ ކަނާއަތުން ފިރުމާލީ ދެނެވެ. ގާތްވެލީ ނޭވާ އިހްސާސް ވާހާ ކައިރިއަށެވެ. ނޯޔާ އިސްނެގީ އެހެން ވެއެވެ. ނަމަވެސް ތުންފަތުގެ ބީހިލުން ފުރިހަމަ ނުވަނީސް އަސްލަން ފަހަތަށް ޖެހިލި ގޮތުން ނޯޔާ ހުއްޓުން އެރި އެވެ. އަސްލަންގެ އިޝާރާތް ނޯޔާއަށް އޮޅުނީއޭ ހީކުރެވުނެވެ.\n"ސޮރީ..." ނޯޔާ ނިކަން އަވަހަށް މައާފަށް އެދުނެވެ.\nއަސްލަންގެ ނަޒަރު ނޯޔާއާ ދުރަކަށް ނުދެއެވެ. އަތުގައި ހިފާލައި ގާތަށް ދަމާލި ގޮތަށް ނޯޔާގެ ހަށިގަނޑުގައި އަސްލަން ބައްދާލައިފި އެވެ.\n"ނުދައްޗޭ..." އަސްލަން ވާހަކަ ދެއްކީ މަޑުންނެވެ. ކަންތައްވީ ގޮތުން ނޯޔާ އެތަނުން ހިނގައިދާނޭ އަސްލަންއަށް ހީވީ އެވެ. އޭނާގެ ކޮނޑުގައި ދަތްދޮޅި އަޅުވާލައިގެން އިން ނޯޔާ ބޯ ހަރަކާތްކޮށްލި އެވެ. އާނއެކޭ ބުނާށެވެ. އެހިނދު ކުޑަކުއްޖަކު އުރާލާ ފަދައިން ނޯޔާގެ އަތްބުޑުން އެ ހަށިގަނޑުގައި ހިފަހައްޓާލައި އަސްލަންއާއެކު އެނދަށް އަރުވައިފި އެވެ. ނޯޔާގެ ބޯ ތަންމަތީގައި ޖެހުމުގެ ބަދަލުގައި ބާއްވާލެވުނީ އޭނާގެ ކަނދުރާ ދަށުގައި ދަމާލެވިފައި އޮތް އަސްލަންގެ ކަނާއަތް މަތީ އެވެ. އެގޮތުގައި ނޯޔާ ގާތްކޮށްލައިގެން އަސްލަން އިރުކޮޅަކު އޮތެވެ. ދެން އޭނާ ނޯޔާގެ ނިތްކުރީގައި ބޮސްދީފި އެވެ.\n"ނޯޔާދެކެ އަހަރެން ފޫއްސެއް ނުވޭ، ތީ މިހާރު އަހަރެންގެ އަނބިމީހާ، އެކަންވެސް އަހަރެން ޤަބޫލު ކުރަން، ތީ އަހަރެންނަށް ލެއްވި ރަހުމަތެއް، އަހަރެން މި ކައިވެނި ކުރިއިރު، ފުރަތަމަ އަނބިމީހާގެ މަރަށް އަދި އެއް އަހަރުވާން ކައިރި ވެސް ނުވޭ... ކައިވެނީގެ ވާހަކަ މަންމަ ދެއްކިއިރު ކިރިޔާ ހަ މަސް ފުރުނީ... މައިރާގެ ވަކިވުމުގެ ސަބަބުން ލިބުނު ހިތްދަތިކަން ރޯ ފާރުގަނޑެއް ފަދައިން މި މޭގައި ތާޒާކަންމަތީ އެބަހުރި، އަހަރެންނަށް ވަގުތު ބޭނުންވޭ... އަހަރެންގެ ނަފްސަށް ވަގުތު ބޭނުން ވޭ... ނޯޔާ ކަމު ނުދާތީއެއް ނޫން، އެއްވެސް އުނިކަމެއްނެތް އަންހެނެއްތީ... އުންމީދު ކުރި ވަރަށްވުރެ ވެސް ފުރިހަމަ، ނޯޔާ!، ފިރިހެނަކަށް ވިޔަސް އަހަރެންނަކީ މީހުން ހީކުރާހާ ހިތްވަރުގަދަ މީހެއް ނޫން، ހާއްސަކޮށް ލޯބީގައި... މައިރާގެ ކަންކަމުގައި... އޭނާ ވަކިވެގެން ދިޔައީ ވަރަށް ބަލިވެ އުޅެފައި، ވަރަށް ހާލުގައި އޮވެފައި... މިއަދު އަނުމް ދުނިޔޭގައި ހުއްޓަސް، އެކުއްޖާ އުފަންވާން އަހަރެން ބޭނުމެއް ނުވި، އެ ދަރިފުޅަށްވުރެ ވެސް އަހަރެންނަށް މައިރާ މުހިންމު، އޭނާގެ އެންމެ ފަހު ދުވަސްތަކުގައި އަހަރެންގެ ދެއަތުގައި އުފުލައިގެން ގެންގުޅުނީ... އަހަރެންނަށްވުރެ މައިރާ ހިތްވަރުގަދަ، އެ ހާލުގައި އެ ވޭނުގައި އޭނާ އުޅޭތަން ދުށުމަށް ކެތް ނުވެގެން ގިނަ ފަހަރު ރޮވެނީ އަހަންނަށް، ހޮސްޕިޓަލް އޭނާގެ ދާއިމީ ގެ ކަމުގައިވި، ވިހަންވީ ވަގުތު ނުޖެހެނީސް އަނުމް ނަގަން ޖެހުނީ މައިރާގެ ހާލު މާބޮޑަށް ދަށަށް ގޮސްގެން، އޭނާ އެނބުރި ނާންނާނެކަން އެނގޭ ކަހަލަ... ދެވަނަ ކައިވެންޏެއްގެ ވާހަކަ އޭނާ އަހަރެން ކައިރީ ދެއްކި، އެހެންމީހަކާ އިނދެފާނަންތޯ އެހި، ނޯޔާ.... އަހަރެން މައިރާދެކެ އެހާ ލޯބިވާއިރު އަހަރެން އެނޫން އަންހެނަކާމެދު ހިޔާލު ނުކުރާއިރު ދެވަނަ ކައިވެންޏެއް ކުރުމުގެ ވިސްނުން އަންނާނީ ކިހިނެއް، މައިރާގެ އެވާހަކަތައް އަހަރެންނަށް ކަމުދާ ވާހަކައަކަށް ނުވޭ، އަހަންނަކީ އަހަރެންގެ އަނބިމީހާދެކެ އިންތިހާއަށް ލޯބިވާ މީހެއް، ހަށިގަނޑުގައި ހިނގަނީ ވަފާތެރިކަމުގެ ލޭ، ދިރިއުޅުމަށް އެހެން އަންހެނަކަށް އަހަރެން ބޭނުމެއް ނުވޭ، ލޯތްބަކީ ހަށިގަނޑުގެ އެދުންވެރިކަމަށް ކިޔާ ނަމެއް ނޫން، އެހެންވެއްޖެނަމަ އެއީ ތެދުވެރި ލޯތްބެއް ނޫން، ހަށިގަނޑުގެ އެދުންތައް ހިފަހައްޓަން އަހަރެންނަށް އެނގޭ، މައިރާދެކެ ރުޅިއައީ އެފަދަ ވާހަކަތައް އަޑުއަހަން ބޭނުން ނުވެގެން، އެރޭ ނިދިޖެހުނު ވަގުތު އަހަރެން ކޮޅަށް ނެގީ މައިރާގެ ރުއިމުގެ އަޑު... އޭނާ އެވަރަށް ދުވަހަކުވެސް އަހަރެން ގާތުގައި ނުރޮއެ... ދެން ގަދަނުވާނޭ ބުނީ، އޭނާ ނެތް ދުވަހަކުން ކުދީންނަށް ވާނެ ގޮތަކާމެދު މައިރާ ކަންބޮޑުވީ... އަހަރެން އެކަނިވާން ދޫކޮށްލަންޖެހޭތީ މައާފަށް އެދުނު، އަހަރެންގެ އަތްމައްޗަށް ތިން ދަރީން ދޫކޮށްލަންޖެހޭތީ އޭނާގެ ހިތްކުދިކުދިވި، ދުނިޔެއަށް އެކުދީން ގިނަވިޔަ ނުދޭން ވަސިއްޔަތްކުރި... އެއީ ރަނގަޅު އަންހެނެއް... އަހަރެން ހިޔާރުކުރީ ރަނގަޅު އަންހެނެއް، ކިހިނެއް އޭނާގެ މަތިން ހަނދާން ނެތޭނީ، ކައިވެނި ކުރީ މައިރާގެ މަތިން ހަނދާންނައްތާލާކަށް ނޫން، އެކަމަކު އަހަރެމެންގެ ދަރީންނަށް ޓަކައި، އެކުދީން ބެލެހެއްޓުމުގައި އަހަންނަށް އެހީވާނޭ ބައިވެރިއަކު ހޯދުމުގެ ވިސްނުމުގައި... ދުވަހަކުވެސް މައިރާގެ ހަނދާން ފަނޑުވެގެން ނުދާނެ..."\nއަސްލަންއަށް ރަނގަޅަށް ވެސް ރޮވެނީ އެވެ. ނޯޔާއަށް ހަރަކާތެއްނު ކޮށް ނޯވެވުނެވެ. ކުރުއަތް މައްޗަށް ތެދުވެލުމާއެކު މައްޗަށް ޖެހިލި އެވެ. އަސްލަންގެ ދެ ލޯ ފުހެލަ ދިނުމާއެކު އެ މޫނު ގެނެސް މޭގައި ފޮރުވާލަދިނެވެ. މަޑުމަޑުން ބޮލުގައި ފިރުމައި ދިނެވެ.\n"އަހަރެން އައީ ފަހުން... މާ ފަހުން، ތި ހަޔާތުގެ ދޮރުފަތުން އަހަރެން ވަންނަން ފުރުސަތު ދިނީ އެތައް އަހަރުތަކަކަށް ބަދަލެއްނުވެ އޮތް ގުޅުމެއް ނިމުމަކަށް އައުމާއެކީ، މައިރާދެކެ އަސްލަންވަނީ ވަރަށް މާތް މަތިވެރި ލޯތްބެއް، އަސްލަންގެ ތިން ކުދީންގެ މަންމަ އެއީ، އެއްވެސް ކަމެއް ހަނދާނަކުން ނުދާނެކަން އެނގޭ، މީ އަހަރެންގެ އަލަތު ކައިވެނި، އަހަރެންގެ އަލަތު ފިރިމީހާ ތީ... އަހަރެން ވެސް ހަނދާނެއް ނުނެތޭ އަހަރެންގެ ފިރިމީހާއަކީ ކުރީން ކައިވެންޏެއްގެ މަތީ ހުރި މީހެއްކަން، އޭނާގެ ހިތަށް ވަގުތު ބޭނުންވާކަން، އަސްލަންއަށް އަހަރެން ވަގުތު ނުދޭނޭ ހީވަނީތަ؟ ﷲ އަހަންނަށް ކެތްތެރިކަން ދެއްވި، އިންޝާﷲ، އެ ކެތްތެރިކަމުގައި ސާބިތުވާނަން، އަސްލަން އެދި ގޮވާލަންދެން ގާތުގައި ހުންނާނަން، މައިރާގެ އަމާނާތައް ތެދުވެރިކަމާއެކު ރައްކާތެރިވާނަން، އެކަމާ އަސްލަން ކަންބޮޑުނުވޭ، އެކުދީން މި ހަށިގަނޑުގެ ބަޔަކަށް ނުވިޔަސް އެއީ މިހާރު އަހަރެންގެ ވެސް ދަރީން، އަހަރެމެންގެ ތިން ކުދީން... އަހަރެންނާއެކު އުޅޭން ޝަރުތުކުރާ ކަމަކަށް، މައިރާގެ މަތީން ހަނދާންނައްތާލުން ނުވޭ، އެ ތިންބެއިންނަކީ މައިރާގެ ހަނދާންތައް ރޯޝަންކޮށް އާލާކުރުވާނެ ނިޝާންތަކެއް، އެފަދަ ވިޔާނުދާ ވިސްނުމަކަށް އަހަރެންގެ ބުއްދި ފަހި ނުކުރާނަން، ހައްޤު ހޯދުމުގައި އަވަސް އަރައިގަންނަ އަންހެނަކަށް އަހަރެންވާކަށް ނެތިން، މޮޅަށް ހިންމަވާދެއްވާ ކަލަކު ކަމުގައި ﷲ ވޭ، އަހަރެން ވަކީލު ކުރީ ﷲ އަށް.... މައިރާގެ ފުރާނައަށް ދަތިކަމެއް އަހަރެން ނުދޭނަން، އެދުވަހު ވެސް އެއީ ﷲ ގެ މިންވަރުފުޅު، ދެން ނުރޮއެ، މިއަދު ވެސް މިފެންނަނީ ﷲ ގެ މިންވަރުފުޅުކަން ޔަގީން، އަސްލަންގެ ހިތުގެ ސާފުކަމާއި ތިހިތުގެ ހާލު ﷲ މޮޅަށް ދެނެވޮޑިގެންވޭ، މަރަކީ ޔަގީންވާކަމެއް، ކޮންމެ ފުރާނައަކީ އޭގެ ވެރިފަރާތުގެ އާމާނާތެއް... ރައްދުވަނީ އެފަރާތަށް، މައިރާއަށް ހެޔޮ ދުޢާކުރޭ... އެންމެ ލޯބިވާ މީހާ ރައްދުކޮށްދެއްވާނޭ ދުވަހެއްވޭ... އެ ދުވަހުން ތި ދެ މީހުން ބައްދަލު ކުރައްވާތޯ އަހަރެން ދުޢާ ކުރާނަން." އަސްލަންގެ ބޮލުގައި ނޯޔާ ބޮސްދިނެވެ. ފިރިމީހާގެ ރިހޭ ހިތަށް އަމާންކަމާއި ފަސޭހަކަން ހޯދައިދޭން ނޯޔާގެ ހިތް އަވަސްވިއެވެ.\n"އެ ދުވަހުން ދުރުން ފެނިލަން ވިޔަސް އަސްލަން ދުށުމަށް އަހަރެން ވެސް ބޭނުން... ތި ދިރިއުޅުން ފުރިހަމަ ކުރައްވާނެ، އެދުވަހުން ރިހުމާއި ވޭން ލިބުމެއް ނުވޭ، ހިތަށް ވޭން ލިބުމެއްނުވާ ހަމައެކަނި ލޯތްބަކީ އަހަރެންގެ ވެރިފަރާތްދެކެ ވާލޯބި، އެހެންވިޔަސް އިންސާނަކު ދެކެ ލޯބިވެވިއްޖެ، އެކަމުން ހިތަށް ދަތިވެއްޖެ... ޔާ ﷲ! މިއަޅާގެ ފިރިމީހާގެ ހިތުގައި އަޅާގެ މައްޗަށް ލޯބި ލައްވާން ދޭވެ، އޭނާއަށް ރަހުމަތްލައްވާ، އެ ހިތުގެ އުދާސްކަން ފިއްލަވާ، ކުށުގެ އިހްސާސް ކޮށްދޭ ޝައިތާނީ ވަސްވާސްތަކުން އެ ހިތް ރައްކާތެރިކޮށް ތޯހިރު ކޮށްދެއްވާންދޭވެ، މި އަޅާއީ ފިރިމީހާގެ މައްޗަށްވާ ފިނިކަމެއްކަމުގައި ލައްވާން ދޭވެ." ދެ ލޯ މަރާލައި ހިމޭންކަމުގައި އޮތް ނޯޔާގެ ހިތުގައި ވިއެވެ. އޭރުވެސް އޭނާގެ އަތުން މަޑުމަޑުން އަސްލަންގެ ބޮލުގައި ފިރުމައެވެ.\n"ނޯޔާ..." ހިމޭންކަމުގައި ވަގުތުތަކެއް ފާއިތުވީ ފަހުން އަސްލަން ގޮވާލި އެވެ. މަޑުމަޑުން ނޯޔާގެ މެޔާ މޫނު ދުރުކޮށްލުމަށް ފަހު އެ މޫނަށް ބަލާލިއެވެ. ލުއި ހިނިތުންވުމަކަށް ނޯޔާގެ ދެ ތުންފަތް ދެމިލި އެވެ. އެ ތުންފަތުގައި އަސްލަންގެ އިނގިލިތައް ބީހިލި އެވެ.\n"ނުރުހޭނަންތަ ދިން ހަދިޔާގެ ބަދަލު އަހަރެން ދީފި ނަމަ." އަސްލަން އަހާލީ ޖެހިލުންވެފައި އޮވެއެވެ. ދެމަފިރިން އެކަކުއަނެކަކުގެ ލޮލުން އެތައްކަމެއް އޮޅުންފިލުވަން މަސައްކަތް ކުރާ ހާލުއެވެ. އަސްލަންގެ ލޯ ނޯޔާގެ ތުންފަތަށް އަމާޒުވެލާފައި އެ ދެ ލޮލާ ހަމަކޮށްލާ ގޮތް ނޯޔާގެ ހިތް އަވަސް ކުރުވިއެވެ. އޭނާ އެދައްކަނީ ކޮންވާހަކައެއް ނޯޔާއަށް ބުނެދިނީ އަސްލަންގެ އިޝާރާތެވެ. އެ ބެލުމެވެ. އެހެންވިޔަސް އެއްޗެކޭ ބުނާކަށް ނުކެރުނެވެ.\n"އެންމެ ރަނގަޅުތަ؟" އަސްލަންގެ މޫނު ގާތްކޮށްލި އެވެ. ނޭވާ އިހްސާސްވާހާ ގާތަށެވެ. އެ ދެ ލޯ ނޯޔާގެ ލޮލާ ފަޅިސުކުންތަކަށް ވެސް ކަސިޔާރު ނުވެއެވެ. ތިރީ ތުންފަތުގައި ނޯޔާއަށް ދަތްއަޅާލެވުނެވެ. ނޭވާ ހުއްޓެން އުޅޭ ކަހަލައެވެ. އެހިނދު ނޯޔާގެ ދަތްދޮޅީގައި އަސްލަންގެ ވައަތުން ހިފާލިއެވެ. ދަތްދަށުން ތުންފަތް މިނިވަން ކުރާށޭ އަސްލަން އިޝާރާތްކުރާ ކަހަލައެވެ. އަސްލަންގެ ލޮލުގެ ކަޅިއަށް ބަދަލު އައިކަން ނޯޔާއަށް ފާހަގަކުރެވުނެވެ.\n"ނޯޔާ..." ހުއްދަ ހޯދާ ފަދައިން އަސްލަން އަނެއްކާ ވެސް ގޮވާލި އެވެ. ނޯޔާ ނުބުނާހާ ހިނދަކު އޭނާ ގާތްނުވާން އޮތް ކަހަލައެވެ. އަސްލަންގެ އެ ހަރަކާތުން ނޯޔާގެ ކެތްތެރިކަން ފުނޑުފުނޑު ވެއްޖެ އެވެ. މަޑުމަޑުން ލަސްކަމާއެކު ނޯޔާ ބޯ ޖަހާލީ އެވެ.\nދެނޭވާ ގުޅުނު ހިސާބުން ނޯޔާ އަޖައިބުވެ އަންތަރީސް ކޮށްލައިފި އެވެ. އަސްލަން ގައިދުކުރީ ހަމައެކަނި އެ ތުންފަތް ވިޔަސް ނޯޔާގެ މުޅިހަށިގަނޑަށް ފިނިގަނޑެއް ފެތުރިގަތް ފަދައެވެ. އެ ހަށިގަނޑު އަސްލަންއަށް ކިޔަންމެވެ އިޖާބަ ދިން ފަދައެވެ. އެންމެ ހިމަ ނާރުގައި ވެސް އަސްލަން ބީހިލައިފި ކަހަލައެވެ. ލުއިލުއި ވައިރޯޅިއެއްގެ ހިތްގައިމު ބީހިލުމެއް ފަދަ ޖާޒުބީ އިހްސާސެކެވެ. ނޯޔާގެ މެޔަށް ބަރުވެ ހަށިގަނޑު ފުން ކަނޑަކަށް ގެނބެމުންދިޔަ ފަދައެވެ. އަސްލަން ގެންނަ ކޮންމެ ހަރަކާތަކަށް ޖަވާބުދޭހާ ނޯޔާ ކުޅަދާނައެއް ނޫނެވެ. ހަޔާތުގައި އެފަދަ ބީހުމެއްގެ އިހްސާސް ކުރެވުނީ އަލަށްވީމައެވެ. ބޭއިހްތިޔާރުގައި ނޯޔާގެ އަނގައިން ބޭރުވި އަޑާއެކު އޭނާއަށް ދުރަށް ޖެހިލެވުނެވެ. ހީވީ ފެނުން މައްޗަށް ބޯހިއްލާލެވި ހަމަނޭވާ ލެވުނީ ދެން ހެންނެވެ.\n"ސޮރީ..." ނޯޔާ އިންތިހާއަށް ލަދުގަތެވެ. އޭނާއަށް ލެއްވުނު އަޑަކީ ކިހިނެއް ނުކުތް އަޑެއްކަމާމެދު ވެސް ސުވާލު އުފެދުނެވެ.\n"ތެންކިއު... އަހަންނާއެކު އެއްވެސް ޝަކުވާއެއް ނެތި އުޅޭތީ... ތިހާ ކެތްތެރިވީމަ..." ނޯޔާގެ ރަތްޖަންބެއްހެން ހީވާ ކޯތާފަތުގައި އަސްލަން ފިރުމާލި އެވެ. އެކުޑަކުޑަ ގާތްވެލުމުން ވެސް ނޯޔާގެ ހަށިގަނޑުގެ ސިއްރު އަސްލަންއަށް އެނގިއްޖެއެވެ. ނަމަވެސް އޭނާ އެފަދަ ކަމަކަށް އިޝާރާތެއްނުކުރީ މީ އެވަގުތަށް ނުވާތީއެވެ.\n"ވަޓް... ވަޓް ޖަސްޓް ހެޕެން... މައިގޯޑް... ޑިޑް ހީ... އިޓް ހެޕެންޑް... އަސްލައްތަ؟ ހުވަފެނެއްނޫން ދޯ މީ..." ހުވަފެނީ ގޮތަކަށް އަސްލަންއަށް ބަލަން ނޯޔާ އޮތެވެ. ޤަބޫލު ނުކުރެވިފައައެވެ. އެހެންނަމަވެސް ދޮގު ކުރެވޭކަށް ނެތެވެ. އެ ތުންފަތުގެ ވިންދު އަދިވެސް ވަނީ އަވަސްވެފައެވެ. އޭނާގެ ސިކުނޑީގައި އެ ނަފްސު އުފަލުން ފުމެނީއެވެ. ހެމުން ނަށަނީއެވެ. ލަދުން އެހިތް ނަފްސުގެ ތެރޭ ފުރޮޅެނީ ކަހަލައެވެ. ފިރިމީހާގެ ސާފު ދެ ލޮލުގެ ތެރޭ ފޮރިވި އޮންނަން ނޯޔާ ބޭނުންވިއެވެ.\n"ވާއު! ހީ އިޒް ގުޑް، މޯ ދެން ގުޑް... ހީ އިޒް ގްރޭޓް، ލޯބިލޯބި ފިރިމީހާ." މޮޔައަކުހެން ނޯޔާއަށް ހީނލެވުނެވެ.\n"ކިހިނެއްވީ؟" އަސްލަންއަށް އަހާލެވުނެވެ. ނޯޔާގެ ޝުއޫރުތަކުގެ ހިލަމެއް އޭނާއަށް ނުވެއެވެ. ލަދުން ދެއަތުގެ ތެރޭ ނޯޔާ މޫނު ފޮރުވާލީ އެވެ. ތަފާތު ސުވާލުތައް އަސްލަންގެ ސިކުނޑިއަށް ވެރިވާންފެށީ އެހެންވެއެވެ. އަނެއްކާ އޭނާއަށް ގޯހެއް ހެދުނީބާއެވެ. ނޯޔާ އުންމީދު ކުރިވަރު މީހަކަށް އޭނާ ނުވަނީބާއެވެ.\n"ބުނެބާ." އަސްލަން އަނެއްކާވެސް އެއްސެވެ. ނޯޔާ ދެފަރާތަށް ބޯ ހޫރާލީ އެވެ.\nނޯޔާއަށް އިރުކޮޅަކު ބަލަން އޮވެފައި އެ ނިތްކުރީގައި ބޮސްދީފި އެވެ. ދެން އަސްލަން އެނދުން ތެދުވީ އެވެ. އޭނާ ގޮސް ވަނީ ފާޚާނާއަށެވެ. ނޯޔާ އެކޮޓަރިން ނުކުތް ގޮތަށް ދުއްވައިގަތީ އަމިއްލަ ކޮޓަރިއަށް ވަންނާށެވެ. ހުރިހާ ޖަޒުބާތައް ބަންޑުންކޮށްލާށެވެ. ހައިރާން ކަމެއް ލިބުނީ ކޮޓަރި ތަޅުލާފައި ހުރީމަ އެވެ. އޭނާ ދުވަހަކުވެސް ކޮޓަރި ތަޅެއް ނުލައެވެ. އެއާއެކު މިއަދު އެގޭގައި ހިނގީ ކޮންކަމެއްބާއޭ ނޯޔާ ހިތަށް އަރައިފި އެވެ. ލޫނާއާ މިހުރިހާ ކަމަކާ ގުޅުމެއްވޭބާއޭ ނޯޔާ ހިތަށް އެރިއެވެ. އަސްލަން ގާތު އަހާލަން ހިތަށް އަރާފައި ވެސް ޠަބީޢަތް ގޯސްވެދާނެތީ ނޯޔާ އެ ހިޔާލު ދޫކޮށްލީ އެވެ.\n"އަހަރެން ތަޅުލީ... މީގެ ފަހުން ނޯޔާ ތަނަކަށް ދަންޏާ އަހަރެން ނޫޅުނަސް ކޮޓަރިތައް ތަޅުލާފަ ދާނީ، މިއޮތީ ތަޅުދަނޑިފަތި." ކޮޓަރިން ނުކުމެގެން އައި އަސްލަން ބުންޏެވެ. އޭނާ އައިސް ނޯޔާގެ އަތަށް ތަޅުދަނޑިފަތި ދިނުމުގެ ކުރީން ކޮޓަރީ ދޮރު ހުޅުވާލަ ދިނެވެ.\n"ކުޑަ ދުވަސްކޮޅެއްގެ ތެރޭ ކަންކަން ބަދަލުވަން ދެން ނޯޔާ ތިގޮތުގައި ހުރެދޭނަންތަ؟" ކޮޓަރިއަށް ވަންނަން ފިޔަވަޅު އަޅާލި ނޯޔާގެ މުލައްދަނޑީގައި ހިފަހައްޓަމުން އަސްލަން އަހާލި އެވެ. ނޯޔާ އަވަސްއަވަހަށް ބޯޖަހާލި އެވެ. އެ ދެ ލޮލުން ފާޅުވާ މައުސޫމްކަމާއި ގަދަވިދުން އަސްލަންއަށް ޔަގީންކަންދިނެވެ. ތުންފަތަށް ވެރިވެފައިވާ އެ ރީތި ހިނިތުންވުން އަސްލަންއަށް އެދޭކަމުގެ ރަމްޒަކަށް ފުދެއެވެ.\nރޭގަނޑުގެ ވަގުތެވެ. ފަވާދަށް ގެއަށް އާދެވުނި ދެ ނަމާދު ދޭތެރެއެވެ. ދެ ދަރީން ތިބީ އެކުއްޖެގެ ދުނިޔޭގައެވެ. އަނބިމީހާ ނުފެނުމުން ފޯނަށް ގުޅިއެވެ. ނަމަވެސް ރިންގުވެފައި ކެނޑެނީއެވެ. އެކަމުގައި ވަގުތު ދުއްވާލުމަށްވުރެ ނަމާދަށް ފަވާދު އިސްކަން ދިނެވެ. މަޣްރިބު ނަމާދުވެސް ހުރީ ނުކުރެވިފައެވެ. އޮފީހުން ސަލާމަތްވީ އަދިކިރިޔާއެވެ. އޭނާ ނިކަން އަވަހަށް ފެންވަރާލައިގެން މިސްކިތަށްދާން ނުކުތެވެ. ގެއިން ނުކުތުމުގެ ކުރީން ދެބެން ގާތު ނަމާދު ކުރަން ހަނދާންކޮށްދިނެވެ.\nއިޝާ ނަމާދުން ފައިބައިގެން ގެއަށް އައިއިރު ވެސް އަރީނެއް ނާދެއެވެ. ކުދީން ގާތު މަންމަ ކޮބާތޯ ފަވާދު އަހާލިއެވެ. އެކުދީންނަކަށް ވެސް ނޭނގުނެވެ. އަނެއްކާވެސް އަރީނަށް ގުޅިއެވެ. ފޯނަށް ޖަވާބެއް ނުދިނެވެ. އަނބިމީހާގެ ޚަބަރެއްނުވުމުން ފަވާދު ކަންބޮޑުވާ ގޮތްވެއްޖެއެވެ. ކަމެއްވީބާއޭ ހިތަށް އަރާވަރުން އޭނާ ގުޅީ ޝެހެނާޒަށެވެ. އަރީންއާ އެންމެ ގާތް މީހަކީ އެއީވީމައެވެ.\n"ވެއްޖެ ފާޚާނައިގަ... ފޯނު ނިވިގެން އުޅެނީ. ބުނާނަން ގުޅާށޭ." ޝެހެނާޒަށް ގުޅުމުން ބުންޏެވެ. އެ ކޯލު ނިންމާލުމާއެކު ކުރިން ނުއުފެދޭ ސުވާލެއް ފަވާދުގެ ސިކުނޑީގައި އުފެދުނެވެ.\n"އަރީންގެ ފޯނު ނުނިވޭތީ ރިންގުވަނީ، ދެން ކީއްވެ ޝެހެނާޒް އެބުނީ ފޯނު ނިވިފައޭ." ފަވާދަށް އަމިއްލަ ނަފްސާ އެ ސުވާލުކޮށްލެވުނެވެ. ދެން އޭނާ އަނެއްކާވެސް އަރީންގެ ފޯނަށް ގުޅައިފިއެވެ. އަދިވެސް އެ ނަންބަރުން ރިންގުވިއެވެ. ކޯލު ކެނޑެނީ ރިންގުވޭވޭ ކޯލު ނުނަގައިގެންނެވެ.\n"އަރީން... ޝެހެނާޒްމެން ގޭގަތަ؟ ނޫނީ އެހެންތަނެއްގަތަ؟ ޝެހެނާޒު އަހަރެން ކައިރީ ދޮގު ހެދީތަ؟." ސޯފާގައި އިށީނދެވުނު ގޮތަށް ފަވާދުގެ ހިތުގައި އެކިއެކި ވަހުމްތައް އުފެދެން ފެށިއެވެ. މީ ކުރިން އަރީންގެ ފަރާތުން ކުރިމަތިލާން ޖެހުނު ހާލަތެއް ނޫނިއްޔާއެވެ. ތަނަކަށް ދަންޏާ ނޫނީ ދާން ރާވާފައި އޮތަސް ކުރީބައިގަ އަރީން ބުނާނެއެވެ. ލަސްވަންޏާ އެކަން ވެސް ބުނެއެވެ. ހަމައެއާއެކު އޭނާ ކޮންމެ ތަނަކަށްދިޔަސް އެކުގައި ޝެހެނާޒު ހުންނާނެކަމީ މިހާތަނަށް ފަވާދަށް ފެނިފައި ހުރި މަންޒަރެވެ.\nގިނައިރެއްނުވެއެވެ. ފަވާދުގެ ފޯނު ރިންގުވާން ފެށިއެވެ. ގުޅީ އަރީނެވެ. ކޮންތާކުތޯ ފަވާދަށް އަހާލެވުނީ ބޭއިޚްތިޔާރުގައެވެ.\n"ކޮންތާތުތޯ ފަވާދު ބަލައިފީމެންނު." އަރީންގެ އަޑުގައި ހުރީ ރުންކުރުކަމެވެ.\n"ހާދަ ނޭވާއެއް ތިލަނީ، ވަރުބަލިވެފަތަ؟" އަރީންގެ އަޑު ހުރި ގޮތް ފާހަގަވެ ފަވާދަށް ބުނެލެވުނެވެ.\n"ނޭވާ ވެސް ނުލާންވީތަ؟ ފޯނު އޮތީ ޗާޖަށް ޖަހާފައޭ، ޓެރެސްއަށް އެރިތަނާ ޝެހޭބުނީ ގުޅިއޭ... އަވަހަށް ގުޅަންވެގެން ދުވެފައި ފޭބީ، އެހެންނޫނީ ވީތަނެއް ހޯދަން މާލެ ރައްޔިތުން އެއްކޮށްފާނެ."\n"ނުވެސް ބުނަމެންނު ނާޒްމެންގެއަށް ދާން އުޅޭ ވާހަކައެއް... ކޮންއިރަކުން އަންނާނީ." ފަވާދު ބެލީ އަރީންގެ ނުރުހުމަށް ބަހެއްނުކިޔާ ވޭތޯއެވެ.\n"ކިހާދެރަކަމެއް! ނުބުނެވިފަ އަދި ނެތެއްނު، ގެއަށް ދެވޭނެ އިރެއް ނޭނގެ... މިގޭގަ ކަމެއް އޮވެގެން މިއައީ... ދެން ބާއްވަނީ."\n"އެއީ ކޮންއަޑެއް..." ފަވާދަށް މިހެން އަހާލެވެން ވާއިރަށް ފޯނުކޯލު އަރީން ކަނޑާލައިފިއެވެ.\n"ކީއްވެ ތިއައީ؟" ފާހާނާގައި ހުރި ލޯގަނޑުން އޭނާގެ ކޮނޑުގައި ދަތްދޮޅި އަޅުވާލައިގެން ހުރި މިދުހަތަށް ބުނެލިއެވެ.\n"ދާންތަ ތިއުޅެނީ... އަދިފޮނުވާލާ ވަރަށް އަހަރެންގެ ހިތެއް ނުފުރޭ." މިދުހަތު ވާހަކަދެއްކިއެވެ. އަރީންގެ ފިރިމީހާއާކަން ގުޅައިގެން ހުރީ މިދުހަތަށް އެނގެއެވެ. އެހެންވިޔަސް އޭނާ ފާހާނާއަށްވަނީ ގަސްދުގައެވެ. އަރީންގެ ހުރި ކެރުމެއް ބަލާލާށެވެ. އެކަމަކު އޭނާ ފޯނުކޯލު މާއަވަހަށް ކުރުކޮށްލީއެވެ.\n"ދާން ޖެހެނީ މިދުހަތުގެ ސަބަބުން، އަހަރެން ހިފަހައްޓާކަށް ބޭނުމެއްނުވޭ." ހިތުގައި އޮންނަ ޝަކުވާ އަރީން ބޭރުކޮށްލިއެވެ.\n"މިހިފަހައްޓަނީނު..." އަރީންގެ އުނަގަނޑާ ދިމާލުން މިދުހަތު ދެއަތް ވަށާލިއެވެ.\nދެ ހަން ޖެހިފައި ހުރީ އެއްވެސް ހުރަހެއް ނެތިއެވެ. އެނދުމަތިން އަރިން ހިންދެމިލީ ޝެހެނާޒުގެ ކޯލާއެކުއެވެ. އެ ކޯލު ނިންމާލުމާއެކު އޭނާ އެނދުމަތިން ފުންމާލައިގެން އައިސް ވަނީ ފާޚާނާއަށެވެ. އަތުން ޝަހާދަތްއިނގިލި މިދުހަތަށް ދައްކާލާފައެވެ. ޝެހެނާޒު ދިން ޚަބަރާއެކު ކޮންމެހެން ވެސް ފަވާދަށް ގުޅަން ޖެހިއްޖެކަން އަރީނަށް ވިސްނުނީއެވެ. މީގެ ކުރީން އޭނާ އިނީ ފިރިއަކު ހުންނަކަން ވެސް ހަނދާންނެތިފައެވެ.\n"އަހަރެން ހިފަހައްޓަން މިބުނަނީ ތިގޮތަކަށްނޫން، ކައިވެންޏެއް ދުވަހަކުވެސް ނުކުރާނަންތަ؟." އަރީންގެ މޫނުން މާޔޫސްކަން ފާޅުވެލިއެވެ. ފަވާދު މިއަދު އެކުރީ އެހެންޏާ މީގެ ކުރީން ކުރި ފަދަ ސުވާލުތަކެއްނޫންކަން އަރީނަށް އެނގެއެވެ. މީހަކަށް ނޭނގުނަސް އޭނާ ހުރީ ޖެހިލުންވެފައެވެ. ފަވާދަށް އެނގޭކަށް އޭނާ ބޭނުމެއްނޫނެވެ. އެއީ ފިރިމީހާއެވެ. އެހެންވިޔަސް މިދުހަތަކީ ތަފާތު ހިތްހަމަޖެހުމެކެވެ.\n"ފަހުން ތިވާހަކަދައްކާނީ، މެދުތެރޭން ރީން ދިޔައީމަ މަށަށް ކިހިނެއްވާނީ، ކަމް ލަވް." އަރީންގެ ކަރުދޮށުގައި ބޮސްދީފައި އޭނާގެ އަތުގައި ހިފާލައިގެން ފާހާނާއިން މިދުހަތު ނުކުތެވެ. އަރީނަށް ހުރެވުނީ މަސްހުނި ހިޔާލުތަކެއްގައި ބަނދެވިފައެވެ. ގެއަށް ދިއުމުން ފަވާދުކޮށްފާނޭ ސުވާލަކާމެދު ވިސްނެއެވެ. އަދި ޖަވާބުދޭނޭ ގޮތް ހިތުތެރޭ ރާވަމުން ގެންދިޔައެވެ. (ނުނިމޭ)


Hoadehdhooin ithuru 10 case fenihje – Iru\nހޯޑެއްދޫއިން އިތުރު 10 ކޭސް ފެނިއްޖެ\nގދ. ހޯޑެއްދޫން މިއަދު އިތުރު 10 މީހުން ކޮވިޑަށް ޕޮޒިޓިވް ވެފައި ވާ ކަމަށް ހެލްތް ޕްރޮޓެކްޝަން އެޖެންސީ (އެޗްޕީއޭ) އިން ބުނެފިއެވެ.\nއެޗްޕީއޭން ބުނީ މިއަދު ޕޮޒިޓިވް ވެފައި ވަނީ5އަންހެނުންނާއި5ފިރިހެނުން ކަމަށެވެ. އަންހެނުންގެ ތެރޭގައި ހިމެނެނީ 13 އަހަރުގެ ކުޑަ ކުއްޖަކާއި 19 އަހަރުގެ ދެ މީހަކާއި 62 އަހަރުގެ މީހެއްގެ އިތުރުން 67 އަހަރުގެ މީހެއް ކަމަށް އެޗްޕީއޭން މައުލޫމާތު ދެއެވެ.\nފިރިހެނުންގެ ތެރޭގައި ހިމެނެނީ5އަހަރުގެ ކުޑަ ކުއްޖަކާއި 28 އަހަރުގެ މީހަކާއި 41 އަހަރުގެ މީހެއްގެ އިތުރުން 67 އަހަރުގެ ފިރިހެނަކާއި 80 އަހަރުގެ ފިރިހެނެކެވެ.\nމިއަދު ޕޮޒިޓިވްވި 10 މީހުންނާއެކު ޖުމްލަ އަދަދު 35 އަށް އަރާފައި ވާއިރު އެކްޓިވް ކޭސްގެ ގޮތުގައި އެ ރަށުގައި 33 މީހަކު އެބަ ތިއްބެވެ. އޭގެ ތެރެއިން ދެ މީހެއްގެ ހާލި ސީރިއަސްވެ ގއ. ވިލިނގިލީގައި ގާއިމު ކޮށްފައިވާ ކޮވިޑް މެނޭޖްމަންޓް ފެސިލިޓީއަށް ބަދަލު ކޮށްފިއި ވަނީ މިރޭއެވެ.\nހޯޑެއްދޫއާއި މަޑަވެލިން 147 ސާމްޕަލެއް ނަގާފައިވާ ކަމަށާއި އޭގެ ތެރޭގައި ހިމެނެނީ މަޑަވެލިން 61 ސާމްޕަލާއި ހޯޑެއްދޫން 86 ސާމްޕަލް ކަމަށް އެޗްޕީއޭން ރޭ ވަނީ ބުނެފައެވެ.\nމިމަހުގެ4ވަނަ ދުވަހު ފުރަބަންދާ ގުޅިގެން ހޯޑެއްދޫން ކޮވިޑްގެ2ކޭސް ފެނި، މީގެ އިތުރުން މި މަހުގެ5ވަނަ ދުވަހު އިތުރު 19 ކޭސް ވަނީ ފެނިފައެވެ. ހޯޑެއްދޫން ރޭއާ ހަމައަށް ފެނުނު 21 ކޭސްއާ ގުޅިގެން 111 ފަރާތެއް ވަނީ ކޮންޓެކްޓް ޓްރޭސިންގެ ތެރެއިން ދެނެގަނެވިފައިވާ ކަމަށްވެސް އެޗްޕީއޭން ރޭ ވަނީ ހާމަކޮށްފައެވެ.


Male' Sharahahdhuge curfew ithuru hafthaa akah\nމާލޭ ސަރަހައްދުގެ ކާފިއު\nމާލެ ސަރަހައްދުގެ ކާފިއު އިތުރު ހަފްތާއަކަށް\nކާފިއު ވަގުތު މަގުމަތީ އުޅޭ ބަޔަކާ ފުލުހުން އަދި ސިފައިން ސުވާލު ކުރަނީ: މާލެ ސަރަހައްދުގައި އިތުރު ހަފްތާއަކަށް ކާފިއު ހިންގާނެ -- އަވަސް ފޮޓޯ\nރާއްޖޭގައި ކޮވިޑް-19 ޖެހޭ މީހުންގެ އަދަދު އިތުރުވަމުންދާތީ ބަލި ފެތުރުން ކޮންޓްރޯލް ކުރުމަށް މާލެ ސަރަހައްދުގައި އެޅި ފިޔަވަޅުތައް ހަފްތާއަށް އިތުރުކޮށްފި އެވެ.\nޑިރެކްޓަރު ޖެނެރަލް އޮފް ޕަބްލިކް ހެލްތް މައިމޫނާ އަބޫބަކުރު ސޮއިކުރައްވާ ދެންމެ ނެރެފައިވާ އެންގުމުގައި ބުނެފައިވަނީ ކޮވިޑް-19 އިން ރައްކާތެރިވުމަށް މެއި މަހުގެ 11 ވަނަ ދުވަހު އެޅި ފިޔަވަޅުތައް ހަފްތާގެ މުއްދަތަށް އިތުރުކުރާ ކަމަށެވެ.\nމިދިޔަ ބުދަ ދުވަހުން ފެށިގެން މާލެ ސަރަހައްދުގައި (މާލެ، ހުޅުމާލެ، ވިލިމާލެ) ހަވީރު ހަތަރަކުން ފަތިހު ހަތަރަކާ ދެމެދު ބޭރަށް ނިކުމެ އުޅުން ވަނީ މަނާ ކޮށްފައެވެ. އަދި މިސްކިތްތަކުގައި ޖަމާއަތުގައި ނަމާދު ކުރުން ހުއްޓާލާ ސުކޫލުތަކާއި ކޮލެޖް އަދި ޔުނިވާސިޓީތައް ވަނީ ބަންދުކޮށްފައެވެ. މީގެ އިތުރުން ކާބޯތަކެތީގެ ހިދުމަތްދޭ ތަންތަނުގެ އެތެރޭގައި ތިބެގެން ކެއިން ބުއިމުގެ ހިދުމަތް ދިނުންވެސް ވަނީ މަނާކޮށްފައެވެ.\nރާއްޖޭގައި ކޮވިޑް ބަލި ވަރަށް ބޮޑަށް ފެތުރި ރާއްޖެ އޮތީ ކޮވިޑްގެ ހަތަރުވަނަ ރާޅެއްގެ ނުރައްކަލުގަ އެވެ. މިދިޔަ 24 ގަޑިއިރު ރާއްޖެއިން އިތުރު 1433 މީހަކު ކޮވިޑް-19 އަށް ޕޮޒިޓިވްވި އެވެ. އިއްޔެ ޕޮޒިޓިވްވި މީހުންނާއެކު ރާއްޖޭގެ ކޮވިޑް ނަންބަރު ވަނީ 44،956 އަށް އަރާފަ އެވެ. މި ބަލީގައި 104 މީހަކު ވަނީ މަރުވެފައެވެ. އެއީ މި މަހުގެ 31 ވަނަ މަރެވެ. މި އަހަރުގެ 53 ވަނަ މަރެވެ.\nމެއި9- 1091 މީހަކު ޕޮޒިޓިވް\nމެއި 10 - 1204 މީހަކު ޕޮޒިޓިވް\nމެއި 11 - 1501 މީހަކު ޕޮޒިޓިވް\nމެއި 12 - 1572 މީހަކު ޕޮޒިޓިވް\nމެއި 13 - 1216 މީހަކު ޕޮޒިޓިވް\nމެއި 14 - 1467 މީހަކު ޕޮޒިޓިވް\nމެއި 15 - 1007 މީހަކު ޕޮޒިޓިވް\nމިވަގުތު ރާއްޖޭގައި ކޮވިޑުން ރަނގަޅު ނުވެ ތިބީ 16،997 މީހުންނެވެ. މިހާތަނަށް 28،849 މީހުން ވަނީ ކޮވިޑުން ރަނގަޅުވެފަ އެވެ. މިވަގުތު ވެސް ހޮސްޕިޓަލްގައި އެޑްމިޓްކޮށް 268 މީހަކަށް ދަނީ ފަރުވާ ދެމުންނެވެ.\nއޭގެ ތެރެއިން 15 މީހަކު އޮތީ އައިސީޔޫގައެވެ. 10 މީހަކު ވަނީ ވެންޓިލޭޓަރުގައެވެ.\nއެޗްޕީއޭ މިނިސްޓްރީ އޮފް ހެލްތު ކޮރޯނާ ވައިރަސް + ކޮވިޑް-19 މާލޭ ސަރަހައްދުގެ ކާފިއު މައިމޫނާ އަބޫބަކުރު


Commonwealth Ge Masaiykaiythakah Raajje In Ehbaarulun Dheynan - Raees - Vaguthu\nކޮމަންވެލްތުގެ މަސައްކަތްތަކަށް ރާއްޖެއިން އެއްބާރުލުންދޭނަން - ރައީސް\nކޮމަންވެލްތުން ކުރާ މަސައްކަތްތަކަށް ރާއްޖެއިން އެއްބާރުލުންދީ ގުޅިގެން މަސައްކަތް ކުރުމަށް ތައްޔާރަށް އޮތްކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ޞާލިޙް ވިދާޅުވެއްޖެއެވެ.\nކޮމަންވެލްތު ދުވަހުގެ މުނާޞަބަތުގައި ރައީސް ޞާލިހް މިއަދު ކުރެއްވި ޓުވީޓއްގައި ވަނީ މެމްބަރު 54 ޤައުމަށް ދުވަހުގެ ތަޙްނިޔާ ވިދާޅުވެއެވެ. އެމަނިކުފާނު ވިދާޅުވީ އެތައް ދުވަހަކަށް ފަހު ރާއްޖެއިން ކޮމަންވެލްތާ ގުޅުމުން އެކަމަށް އުފާފާޅުކުރައްވާ ކަމަށެވެ. ކުރިއަށްއޮތްތަނުގައި ކޮމަންވެލްތުން ކުރާ މަސައްކަތްތަކަށް ރާއްޖެއިން އެއްބާރުލުންދީ އެ މަސައްކަތްކުރުމުގައި ބައިވެރިވާނެކަމަށް ރައީސް ވަނީ ވިދާޅުވެފައެވެ.\nކުރީގެ ރައީސް އަބްދުﷲ ޔާމީންގެ ވެރިކަމުގައި 2016 ވަނަ އަހަރު ރާއްޖެ، ކޮމަންވެލްތުން ވަކިވުމަށް ފަހު، ކޮމަންވެލްތުގެ މެންބަރެއްގެ ގޮތުގައި ރާއްޖެ އަލުން ކަނޑައަޅާފައިވާކަން އިޢުލާންކޮށްފައިވަނީ މިދިޔަ ފެބްރުއަރީ މަހުގެ 1 ވަނަ ދުވަހުއެވެ.\nކޮމަންވެލްތާ އަލުން ގުޅުމަކީ ރައީސް އިބްރާހިމް މުހައްމަދު ސޯލިހުގެ ރިޔާސީ ކެމްޕެއިންގައި ވެވަޑައިގެންފައިވާ ވައުދެކެވެ. އަދި އެއީ ނޮވެމްބަރު 17، 2018 ގައި މަގާމުގެ ހުވާކުރެއްވުމަށް ފަހު، އެމަނިކުފާނު އެންމެ ފުރަތަމަ ނިންމެވި އެއް ކަންތައް ވެސް މެ އެވެ.\nކޮމަންވެލްތާއި އަލުން ގުޅުމަށް ފަހު ރައީސް ޞާލިހް ވިދާޅުވެފައި ވަނީ ކޮމަންވެލްތުގެ ޗާޓަރާއި ހަރާރޭ ޑިކްލެރޭޝަނާ އެއްގޮތަށް އިންސާނީ ހައްގުތައް ރައްކާތެރި ކުރުމާއި ސިޔާސީ މިނިވަން ކަމާއި ޑިކޮމްރަސީގެ އުސޫލުތައް ދެމެހެއްޓުމަށް ރާއްޖެ އިން ގަދައަޅައި މަސައްކަތް ކުރާނެ ކަމަށެވެ.\nޔާމީންގެ ސަރުކާރުގައި ރާއްޖެ، ކޮމަންވެލްތުން ވަކިވީ، އޭރު ސަރުކާރުން ބައެއް ކަންކަމުގައި އަމަލު ކުރަމުން އައި ގޮތުން، ކޮމަންވެލްތުގެ މިނިސްޓީރިއަލް އެކްޝަން ގްރޫޕް (ސީމެގް) ގެ ރަސްމީ އެޖެންޑާގައި ރާއްޖެ ހިމަނައި، އިސްލާހު ނުވެއްޖެ ނަމަ އެ ޖަމާއަތުން ޜާއްޖެ ސަސްޕެންޑު ކުރާނެ ކަމުގެ އިންޒާރު ދީފައި ވަނިކޮށެވެ.\nމާޗް 9, 2020 10:09\nކޮމެންވެލްތުން ކުރަނީ ކޮން މަސައްކަތެއް؟ މި ސުވާލަށް ޖަާބުދީބަލަ! ތިއީ އިގިރޭސީންގެ އަޅުވެތިކަމުން ގައުމުތައް މިނިވަންވީމާ ކޮންމެވެސް އެހެން ސިފައެއްގައި އިގިރޭސީންގެ ނުފޫޒް އެ ގައުމުތަކަށް ފޯރުކުރުމަށް ހަދާފައި އޮންނަ ޖަމާޢަތެއް!\nމާޗް 9, 2020 10:50\nރައީސް މީހާ އިސްލާޙްވެބަލަ ރައްޔިތުންގެ އަޑު އަހާބަލަ. ނިކަން ގަޓް ރައީސަކަށް ވެބަލަ. މިދަނޑިވަޅުގައިވެސް ﷲ ގެ ދީން ހިމާޔަތް ކުރުމަށް މަސައްކަތްކޮއްބަލަ\nމާޗް 9, 2020 13:09\nހަރާރޭ ޑިކްލަރޭޝަނަކީ ދީނީ މިނިވަންކަން ދިނުމަށް ގޮވާލާ 1991 ވަނަ އަހަރު ފާސްކޮށްފައިވާ މުއާހަދާއެއް. 29 އަހަރުފަހުން ނުޖެހޭ މިޤަރާރުބަލައިގަނެ އަމަލިކުރަަކަށް ހީލަތްތެރި ހިޔަޅާ.\nމާޗް 9, 2020 14:33\nކޮމަންވެލްތަކީ ރާއްޖެއަށް އެއްކަމެއްވެސް ކޮށްދޭބައެއްނޫން. ޢިމގިރޭސިން އަޅުވެތިކުރި ގައުމުތައް ހިމަނައިގެން އިނގިރޭސި ރާނީ ކަލާނގެއަކަށް ހަދައިގެން އުޅެންއެއްބަސްވާ ގައުމުތަކަށް މިހާރުކިޔާ ނަމެއްތީ.


COVID-19: India inn case ithuruve, vai ge magun anna meehunah harukashi fiyavalhu thakeh | ThePress\nކޮވިޑް-19: އިންޑިއާއިން ކޭސް އިތުރުވެ، ވައިގެ މަގުން އަންނަ މީހުންނަށް ހަރުކަށި ފިޔަވަޅުތަކެއް\n03 August 2020, 14:16\nއިންޑިއާގެ ވައިގެ އުދުހުންތަކުގެ ސިނާތުގެ އެންމެ ބޮޑު ހިއްސާއެއް އޮންނަ އިންޑިގޯގެ ބޯޓެއް/ފޮޓޯ: ދި އިކޮނޮމިކް ޓައިމްސް\nއަވަށްޓެރި އިންޑިއާއިން މިއަދުވެސް ބައިލައްކައަށް ވުރެ ގިނަ މީހުން ކޮރޯނާވައިރަސް ޑިޒީޒް (ކޮވިޑް-19) އަށް ޕޮޒިޓިވްވެފައިވާކަމަށް ރެކޯޑް ކޮށްފިއެވެ.\nހަލުވިކަމާއެކު ފެތުރެމުންދާ ކޮރޯނާވައިރަސް ޑިޒީޒްއަށް މިއަދުވެސް 52972 މީހަކު ޕޮޒިޓިވްވެފައިވާކަމަށް އެ ގައުމުގެ ސިއްހަތާ ބެހޭ ވުޒާރާއިން ވަނީ ރެކޯޑް ކޮށްފައެވެ. މިއާއެކު އެގައުމުން ކޮވިޑް-19އަށް ޕޮޒިޓިވްވި މީހުންގެ އަދަދު ވަނީ 1803695 އަށް އަރާފައެވެ.\nކޮވިޑް-19ގެ ބަލިމަޑުކަން ފެށުނު ފަހުން، ހުސްވި ހަފުތާއަކީ އިންޑިއާއަށް އެންމެ ނުރައްކާތެރި ހަފުތާއެވެ. މި ދިޔަ ހަފުތާގައި އެކަނިވެސް، 315000 މީހަކު ޕޮޒިޓިވްވިއިރު، 5300 މީހަކު ކޮވިޑް-19ގައި އިންޑިއާއިން މަރުވިއެވެ.\nއިންޑިއާގެ ސިއްހަތާ ބެހޭ ވުޒާރާއިން މިހާރު ވަނީ ބައިނަލްއަގުވާމީ ވައިގެ އުދުހުންތަކާ ގުޅިގެން އެގައުމުން އަމަލުކުރަމުންދިޔަ އުސޫލުތަކަށްވެސް ބަދަލު ގެނެސްފައެވެ. މި ބަދަލުތަކަށް އަމަލު ކުރަން ފަށަން ހަމަޖެހިފައިވަނީ އޯގަސްޓް 8 ވަނަ ދުވަހުން ފެށިގެންނެވެ.\nއެގޮތުން، އިންޑިއާށް އެތެރެ ވުމުގެ އެންމެ ލަސްވެގެން 72 ގަޑިއިރު ކުރިން ސެލްފް ޑެކްލަރޭޝަން ފޯމް އޮންލައިންކޮށް ހުށަހަޅަންޖެހެއެވެ. އަދި އެ ގައުމަށް އެތެރެވުމަށްފަހު 14 ދުވަހުގެ ކަރަންޓީނު ފުރިހަމަ ކުރުމަށް ހުރިހާ އެންމެންގެ މައްޗަށް ވަނީ ލާޒިމުކޮށްފައެވެ. މި 14 ދުވަހުގެ ތެރެއިން އެއް7ދުވަސް ހޭދަކުރަން ޖެހެނީ ކަމާބެހޭ ފަރާތްތަކުން ކަނޑައަޅާ ކަރަންޓީނު ފެސިލިޓީއެއްގައި ކަމަށްވާއިރު އަނެއް7ދުވަސް ފުރިހަމަ ކުރަންޖެހޭނީ ހޯމް ކަރަންޓީނުގައި ކަމަށް ވަނީ ލާޒިމުކޮށްފައެވެ. 96 ގަޑިއިރު ހަމަނުވާ، ކޮވިޑް-19 ނެގެޓިވް ޓެސްޓެއް ހުށަހަޅައިފިނަމަ ކަމާބެހޭ ފަރާތްތަކުން ކަނޑައަޅާ ކަރަންޓީނު ފެސިލިޓީއަށް ނުގޮސް ހަމަޖެއްސުމުގެ ފުރުސަތު އޮވެއެވެ.\nމީގެ އިތުރުން ސްޓޭޓްތަކަށް ހާއްސަ ކަރަންޓީނު އުސޫލުތައް ކަނޑައެޅުމުގެ ބާރުވެސް، މި ބަދަލުގެ ތެރެއިން ވަނީ ދީފައެވެ.\nމިވަގުތަކީ އިންޑިއާއަށް އާންމު އުސޫލުން ބައިނަލްއަގުވާމީ ވައިގެ އުދުހުންތައް އޮޕަރޭޓް ކުރާ ވަގުތެއް ނޫނެވެ. އޯގަސްޓް މަހުގެ 31 ގެ ނިޔަލަށް އިންޑިއާގެ މައި ގޭޓް އޮތީ ބަންދުކޮށްފައެވެ.


Lonuziyaaraikolhu: Male ge "China town" ah!\nރައީސް އަބްދުﷲ ޔާމީން ވެރިކަމާއި ހަވާލުވެވަޑައިގެން ފަހުން ދެ އަހަރު ހިނގައި ގޮސްފިއެވެ. މިދުވަސް ތަކުގައި ހީވެސް ނުކުރާ ފަދަ ބޮޑެތި ބަދަލުތައް ތޮއްޖެހި ބާރުވެފައި އޮތް މާލެ ތެރެއަށް ވެސް އަތުވެއްޖެ އެވެ. އިޖްތިމާއީ ބޮޑެތި ބަދަލުތަކެއްގެ އިތުރުން މީގެ ކުރިން ނުފެންނަ ވަރުގެ ބޮޑެތި ތަރައްގީގެ މަޝްރޫއުތައް ފެންނަމުންދާކަން އެއީ ދެބަސް ނުވާނެ ހަގީގަތެކެވެ. ހަމައެކަނި ލޮނުޒިޔާރަތް ކޮޅަށް ބަލައިލިއަސް ފުދެ އެވެ. ބްރިޖުގެ މަސައްކަތަށް ޗައިނާގެ ސީސީސީސީ ކުންފުނީގެ މުވައްޒިފުން އެ ސަރަހައްދަށް ދިރިއުޅުން ބަދަލު ކުރަމުން ދާއިރު ކުރިން އޮންނަ ލޮނުޒިޔާރަތް ކޮޅު ގެއްލި "ޗައިނާ ޓައުން" އެއްގެ ސިފަ ޖެހެން ވަނީ ފަށާފަ އެވެ.\nމޯލްޑިވްސް-ޗައިނާ ފްރެންޑްޝިޕް ބްރިޖު އަޅަން ތައްޔާރުވާން ސަރުކާރުން ޗައިނާގެ ކުންފުންޏަށް މާލެއިން ދީފައިވަނީ ލޮނުޒިޔާރަތްކޮޅެވެ. އެއީ ދިރާގުގެ އިވެންޓުތަކާއި ފޯރިގަދަ މިއުޒިކު ޝޯތައް ފަދަ ގިނަ ހަނދާންތަކެއް ގުޅިފައިވާ ތަނެކެވެ. އަރާ އިރާއިއެކު މުސްކުޅި އަދި ޒުވާން އުމުރުފުރާގެ މީހުން ކަސްރަތު ކުރުމަށް އަޑިޕާކަށް ޖަމައިވާ އިރު، އިރުއަރާ މަންޒަރު ބަލާލުމަށް އާއިލާއާއި އެކު ރާޅުގަނޑު ސަރަހައްދަށް ދާ މީހުންގެ ސަރަހައްދެކެވެ.\n"ރާޅުގަނޑާއި އުސްފަސްގަނޑު ވަރަށް މިސް ވޭ. އެއީވެސް ވަރަށް ހިއްފަސޭހަ ހިސާބެއް. މިހާރު ލޮނުޒިޔާރަތްކޮޅު އޮތްގޮތް ފެނުމުން އިތުރަށް އުންމީދުތަކެއް އާވެގެންދޭ. ބްރިޖްގެ މަސަކަތް ފެށުމާއެކު ފުރަތަމަ ދުވަހުން ފެށިގެން ހީވެސް ނުވޭ އެއީ މާލޭގެ ސަރަހައްދެއް ކަމެއް، ބްރިޖް އަޅާ މީހުންގެ މަސައްކަތް ވަނީ ފުޅާކޮށްލާފައި،" އާދަވެ އެސަރަހައްދަށް ގޮސް އުޅޭ މީހަކު ބުންޏެވެ.\nމިހާރު ރާޅުގަނޑާއި އުސްފަސްގަނޑު އަދި އަޑިޕާކު އެވަނީ ތާރީހުގެ ތެރެއަށް ގޮސްފައޭ ބުންޏަސް ދޮގަކަށް ނުވާނެއެވެ. ސަބަބަކީ އެތަން އެކީ ހުސް ކުރުމަށް ފަހު ސީސީސީސީގެ މުވައްޒިފުންގެ އޮފީސް އިމާރާތާއި ގެތައް އަޅައި ތަރައްގީ ކުރަން ވަނީ ފަށާފައެވެ.\nބްރިޖު މަސައްކަތުގައި އިސްކޮށް އުޅުއްވާ ހައުސިން މިނިސްޓްރީގެ ޑެޕިއުޓީ މިނިސްޓަރު އަބްދުﷲ މުއްތަލިބު ވިދާޅުވީ މިވަގުތު އެސަރަހައްދު ފެންނަން އޮތްގޮތް ބަދަލުވެ ވަރަށް ތަފާތު މަންޒަރެއް ލޮނުޒިޔާރަތް ކޮޅުން ފެންނާނެ ކަމަށެވެ.\n"މިހާރުވެސް އެ ސަރަހައްދަށް ގިނަ އަދަދެއްގެ ލޭބަރުން އައިސް އެބަ ތިބި. އެމީހުން ނިދަން ބޭނުންވާ ތަންތަނާއި އޮފީސް އިމާރާތް އެފަދަ ކަންކަން ކުރިޔަށް މިހާރު އެދަނީ. 17 ކޮންޓެއިނަރެއްގައި މި ސަރަހައްދަށް ބޭނުންވާ ހައުސިން މެޓީރިއަލްގެ ސާމާނު އައިސް އެ މަސައްކަތް ކުރިޔަށް ގެންދަމުން އެބަދޭ،" މުއްތަލިބު ވިދާޅުވި އެވެ.\nލޮނުޒިޔާރަތްކޮޅުގައި ކުރިޔަށް އޮތް ދެއަހަރުގައި އުޅޭނީ ޗައިނާ މީހުންނެވެ. އަދި މިހާރުވެސް އެ ސަރަހައްދާ ގިނަ ދިވެހިން ޗައިނާ މީހުނާއި ވާހަކަ ދައްކަން މަސައްކަތް ކުރާ މަންޒަރުވެސް ފެނެއެވެ. ހެންވޭރުގައި ދިރިއުޅޭ މީހުންގެ އަވަށްޓެރިން ގޮތު އެވެ.\nމިއީ އާ މަންޒަރެކެވެ. ކުރިން ނުދެކޭ ވަރުގެ ބޮޑު ކޮންސްޓަރަކްޝަން ސައިޓެއްގައި ބޮޑެތި އުޅަނދުތައް ހަރަކާތްތެރިވާ ތަނެވެ. ޗައިނާއިން އަޅައިދޭ ބްރިޖުގެ އަމަލީ މަސައްކަތް އެންމެ ގާތުން ފެންނާނެ އަދި އެ މަންޒަރުންތަކުން އުފާ ލިބެމުންދާނެ އެވެ. މިހާރުވެސް ބްރިޖު އެޅުމަށް ކަނޑުމަތީ ކުރަން ޖެހޭ ކަންކަން ކުރަން ގެނެސްފައިވާ ބާޖުތައް ފެނި ގިނަ ބަޔަކު އެމަންޒަރަށް ހުއްޓިލައިގެން ތިބެ އެވެ.\nބްރިޖެއް އަޅައި ވާހަކައަކީ އެއް އިރެއްގައި ވެސް ދިވެހިންނަށް އާ ވާހަކައެއް ނޫނެވެ. މިހާތަނަށް ވެރިކަމަށް އައި ކޮންމެ ބޭފުޅެއް ވެސް ރިޔާސީ އިންތިހާބުގައި ބްރިޖް އަޅަ އެވެ. ނަމަވެސް ބްރިޖް ހަގީގަތަކަށް ހައްދަވައި ދެއްވަނީ ރައީސް ޔާމީނެވެ. ބްރިޖްގެ މަސައްކަތަށް ލޮނުޒިޔާރާތްކޮޅު އެވަނީ މުޅިން ބަދަލުވެފައެވެ.


Trump aa massalagandeh ge thereyah: Mi faharu maruvi sifainnaa behey vaahaka akun | Mihaaru\nޓްރަމްޕް އާ މައްސަލަގަނޑެއްގެ ތެރެއަށް: މިފަހަރު މަރުވި ސިފައިންނާ ބެހޭ ވާހަކައަކުން\n06 ސެޕްޓެމްބަރ 2020 - 11:56\nއިންތިހާބަށް އެންމެ ދެ މަހަށް ވެފައި ވަނިކޮށް، އެމެރިކާގެ ރައީސް ޑޮނަލްޑް ޓްރަމްޕް އާ މައްސަލަގަނޑެއްގެ ތެރެއަށް ވެއްޓިވަޑައިގެންފި އެވެ: ހަނގުރާމަތަކުގައި މަރުވި އެމެރިކާ ސިފައިންނަކީ "ބޭކާރު ބައެއް" ކަމަށް، އޭނާ ވިދާޅުވި ކަމަށް، މީޑިއާގައި އާންމުވި ވާހަކަތަކުންނެވެ.\nޓްރަމްޕާ ގުޅިގެން އެ ވާހަކަތައް ފުރަތަމަ ޖެހީ ދި އެޓްލާންޓިކްގަ އެވެ. އޭގެ ފަހުން، އަސްކަރީ އިސް މީހުންތަކަކާ ހަވާލާދީ، އެސޯސިއޭޓެޑް ޕްރެސް (އޭޕީ) ން ވެސް ވަނީ ރިޕޯޓްކޮށްފަ އެވެ.\nފުރަތަމަ ބޮޑު ހަނގުރާމައިގައި މަރުވި އެމެރިކާ ސިފައިންނަށް ނިސްބަތްކުރައްވާ ޓްރަމްޕް އެފަދަ ދަށު ދަރަޖައިގެ ވާހަކަތަކެއް ވިދާޅުވި ކަމަށް، މީޑިއާ ރިޕޯޓްތައް އައުމާ އެކު، އެމެރިކާގެ ސިފައިންނާ ގުޅޭ ތަފާތު ޖަމާއަތްތަކުގެ ނުރުހުން ވަރަށް ބޮޑަށް އަމާޒުވި އެވެ. އިންތިހާބުތަކުގައި އެމެރިކާގެ ސިފައިންގެ ވޯޓު ވަރަށް މުހިންމެވެ.\nއެކަމަކު ޓްރަމްޕް ވިދާޅުވީ އެއީ "މުޅިން ވެސް ދޮގު ހަބަރުތައް" ކަމަށެވެ. އޭނާ ވިދާޅުވި ގޮތުގައި މީގެ ކުރިން އެހެން އެއްވެސް ރައީސަކު އެމެރިކާގެ އަސްކަރިއްޔާއަށް ހޭދަކޮށްފައި ނުވާ ވަރަށް އޭނާގެ ވެރިކަމުގައި ބަޖެޓް އޮންނާނީ ބޮޑުކޮށްފަ އެވެ. އަދި އަބަދުވެސް އެމެރިކާ ސިފައިންނަށް އިހުތިރާމްކުރައްވާ ކަމަށް، ޓްރަމްޕް ވިދާޅުވި އެވެ.\nދި އެޓްލާންޓިކްގައި ޖެހި ރިޕޯޓްގައި ބުނެފައިވާ ގޮތުގައި 2018 ގައި ފްރާންސަށް ކުރެއްވި ދަތުރުގައި، ފުރަތަމަ ބޮޑު ހަނގުރާމައިގައި މަރުވި އެމެރިކާގެ 1،800 ސިފައިން ވަޅުލާފަައި އޮތް ގަބުރުސްތާނަކަށް ޒިޔާރަތްކުރައްވަން އޭނާ ދެކޮޅުހެއްދެވީ ވިއްސާރަވުމުން، އިސްތަށިކޮޅު ހަޑިވެދާނެ ކަމަށް ވިދާޅުވެ އެވެ. ދެން އޭނާ ވިދާޅުވި ކަމަށް ވަނީ އެ ސިފައިންނަކީ "ބޭކާރު ބައެއް" ކަމަށެވެ.\nފުރަތަމަ ބޮޑު ހަނގުރާމައިގައި ފްރާންސް ހިފަން ޖަރުމަން ސިފައިން އުޅުމުން އެކަން ހުއްޓުވަން ބަދަލުކުރި ހަމަލާތަކުގައި މަރުވި އެމެރިކާ ސިފައިން ވަޅުލާފައި އޮތް އެހެން ގަބުރުސްތާނަކަށް ޒިޔާރަތްކުރައްވަން ވެސް، އެ ދަތުރުގައި ޓްރަމްޕް ދެކޮޅުހެއްދެވި ކަމަށް، ރިޕޯޓްގައި ބުނެ އެވެ. އެ ގަބުރުސްތާނުގައި ވަޅުލާފައި ވަނީ "އެއްޗެއް ބޮއިގެން ތިބި" ބައެއް ކަމަށް، ޓްރަމްޕް ސިފަކުރެއްވި ކަމަށް ވެސް، ރިޕޯޓްގައިވެ އެވެ.\nދި އެޓްލާންޓިކްގެ ރިޕޯޓް ބިނާކުރީ، އަސްކަރީ ހަތަރު މަސްދަރަކުން އެކަން ޔަގީންކޮށްފައި ކަމަށް ބުނެފައިވެ އެވެ.\nއެކަމަކު އޭރު ވައިޓް ހައުސް އިން ބުނެފައިވާ ގޮތުގައި އެ ދަތަރުގައި އެ ޒިޔާރަތްކުރެއްވުންތައް ކެންސަލްކުރެއްވީ މޫސުން ގޯސްވެގެންނެވެ.\nމީޑިއާގެ މި ރިޕޯޓްތަކާ ގުޅިގެން ޓްރަމްޕް ވިދާޅުވީ މިހާރު ކުރިއަށް އެ ދަނީ 2016ގެ އިންތިހާބު އޭނާ ކާމިޔާބުކުރެއްވީ ރަޝިޔާގެ އެހީތެރިކަމުގައި ކަމަށް ބުނެ، މީޑިއާތަކުން ފެތުރި ދޮގު ހަބަރުތައް ފަދަ ކަމެއް ކަމަށެވެ.\nޓްރަމްޕް ކުރެއްވި ޓްވީޓްތަކެއްގައި، ދި އެޓްލާންޓިކްގެ ރިޕޯޓް ލިއުނު ނޫސްވެރިޔާގެ އިތުރުން އެހެން ބައެއް މީހުންނަށް ވެސް ހަމަލާ ދެއްވި އެވެ.\nޓްރަމްޕް ވިދާޅުވި ގޮތުގައި ކުރީގެ ރައީސް ބަރަކް އޮބާމާ އާއި މިހާރުގެ ޑިމޮކްރެޓިކް ޕާޓީގެ ރިޔާސީ ކެންޑިޑޭޓް އަދި އޮބާމާގެ ވެރިކަމުގައި ނައިބު ރައީސް، ޖޯ ބައިޑަން ހަލާކުކޮށްލެއްވި އަސްކަރީ ކުރިއަރުވަން އެހީތެރިވެދެއްވަނީ އޭނާ އެވެ.\n"ހައްދުފަހަނައަޅާފައިވާ ވާތުފިޔައިގެ މީހުންނަކީ ނުބައި ބައެކެވެ. އިންތިހާބު ކާމިޔާބުކުރަން ކޮންމެ ކަމެއް ވެސް އެމީހުން ކޮށްފާނެ އެވެ،" އެއް ޓްވީޓެއްގައި ޓްރަމްޕް ލިއުއްވި އެވެ.\n"އެކަމަކު އެމީހުންނަކަށް އެކަމެއް ނުވާނެ އެވެ. ކާމިޔާބު ހޯދާނީ އަހަރެމެންނެވެ. އަދި ރަނގަޅު ހަތަރު އަހަރަށް ދެމިގެންދާނެ އެވެ."\nރައީސް ޑޮނަލްޑް ޓްރަމްޕް ދެވަނަ ބޮޑުހަނގުރާމަ ފްރާންސް އެމެރިކާގެ އިންތިޚާބު 2020\nޓްރަމްޕް އަކީ އޭނާގެ ޒާތުގައި ވެސް މައްސަލަގަނޑެއް. އެކަމުގެ ސަބަބުން ގިނަ ގައުމުތަކުން އެމެރިކާ ދެކެ ޖެހިލުންވުން ހުއްޓި ބިރު ކެނޑިއްޖެ. ދުނިޔޭގައި އެމެރިކާގެ ނުފޫޒު ކުޑަވެއްޖެ. މިއީ ދުނިޔޭގެ ގިނަ ބަޔަކަށް ރަނގަޅެއް. އެމެރިކާއަށް ދެރައެއް.\nހަމައެއްވެސްތަފާތެއްނެތް މިޤައުމުގެ ކުޑަސޭޓަކާ\nޖޯ ބައިޑަން "ހޮވުނަސް ހަވާލުނުކުރަން" ޓްރަމްޕް ނިންމަވާފާނެ ކަމަށް ބެލެވޭ. ޕޯސްޓަލް ވޯޓުން އެންމެ ގިނައިން ވޯޓް ލިބެނީ ޑިމޮކްރަޓިކް ޕާޓީއަށް ކަމަށްވާތީ މިހާރު ޓްރަމްޕް ވިދާޅުވަނީ އެ ވޯޓްތައް ހުންނާނީ އޮޮޅުވާލާފައިކަމަށް. އެމެރިކާގެ 2000 ވަނައަހަރުގެ އިންތިޚާބާ، ރާއްޖޭގެ 2013ގެ އިންތިޚާބާ އެއްގޮތަށް މިއަހަރު އޮންނަ އެމެރިކާގެ އިންތިޚާބު ނިންމަން ކޯޓަށް ދިޔުމަކީ ވަރަށް އެކަށީގެންވާ ކަމެއް.


vnews - IKEA ge fihaarathakah vegan hot dog ahnanee\nއީކޭއާގެ ފިހާރަތަކަށް ވީގަން ހޮޓްޑޯގް އަންނަނީ\nއީކޭއާގެ ވެޖީ ޑޯގްއަކީ ވީގަން ހޮޓްޑޯގްއެއް\nއީކޭއާ އަކީ މުޅި ދުނިޔެއަށްވެސް ނަން މަޝްހޫރު ސްވިޑްންގެ ބްރޭންޑެކެވެ.\nމިއީ މޮޅު ކޮލިޓީގެ ފަރުނީޗަރު ހެޔޮ އަގުގައި ފޯރުކޮށްދިނުމަށް މަޝްހޫރު އަދި ގިނަ ބައެއްގެ މެދުގައި މަގުބޫލް ބްރޭންޑެކެވެ. ނަމަވެސް އީކޭއާ މަޝްހޫރުކަން ހޯދާފައިވާ ހަމައެކަނި ދާއިރާއަކީ އަގުހެޔޮ ފަރުނީޗަރު ފޯރުކޮށްދިނުމެއް ނޫނެވެ.\nއީކޭއާގެ ފިހާރަތަކަށް މީހުން ދާ ހަމައެކަނި ސަބަބަކީ ނުވަތަ ބޭނުމަކީ ފަރުނީޗަރު ގަތުމެއް ނޫނެވެ. ގިނަ އަދަދެއްގެ ބަޔަކު އެތަނަށް ދާ އެއް ސަބަބަކީ އީކޭއާގެ ފިހާރަތަކުގައި ހުންނަ ކެފޭތަކުން ލިބެންހުންނަ ރަހަމީރު "ކޮމްފޯޓް ފުޑް" ނުވަތަ ލުއިކާނާ އެވެ.\n"ސްވިޑިޝް މީޓްބޯލް" އިން ފެށިގެން ގޮސް ޑައިމް ކޭކަށް ދާންދެން އީކޭއާ ފަދައިން ރަހަމީރު ކާބޯތަކެތި ލިބެން ހުންނަ ކެފޭތައް މަދުވާނެކަމާއި މެދު ގިނަ ބަޔަކު ހެކިވާނެ އެވެ.\nއީކޭއާގެ ފިހާރަތަކުގައި ހުންނަ ކެފޭ ނުވަތަ ކެފެޓީރިއާތަކުން ލިބެން ހުންނަ ކާބޯތަކެތީގެ ވައްތަރުތައް އިތުރަށް ފުރިހަމަ ކުރުމަކީ އެ ކުންފުނިން އަބަދުވެސް އިސްކަމެއް ދޭ ކަމެކެވެ.\nމިގޮތުން އީކޭއާއިން މިހާރު މަސައްކަތް ކުރަމުންދަނީ މުޅިން އައު ކާ އެއްޗެއް އެތަނުގެ ކެފޭތަކަށް ތައާރުފުކުރާށެވެ. އެއީ ސަތޭކަ ޕަސަންޓް "ވީގަން" ހޮޓްޑޯގް އެކެވެ. ވީގަން ކާބޯތަކެއްޗަކީ ޖަނަވާރުގެ މަސް ނުވަތަ ޖަނަވާރުގެ އެއްވެސް ބައެއް ނުހިމެނޭ ގޮތަށް ގަސްގަހާގެހިން ލިބެން ހުންނަ ތަކެތި ބޭނުންކޮށްގެން ތައްޔާރުކުރާ ކާނާ އެވެ.\nވީގަން ކާބޯތަކެތި އުފެއްދުމުގައި އެއްވެސް ބާވަތެއްގެ އެއްގަމު މަހެއް، ބިހެއް، ކިރުގެ ބާވަތެއް، އަދި ޖަނަވާރުތަކުން ލިބޭ އެހެން އެއްވެސް އެއްޗެއް ބޭނުންކޮށްފައެއް ނުހުންނާނެ އެވެ.\nވީގަން ހޮޓްޑޯގެއް ތައާރުފުކުރުމަށް ނިންމާފައިވަނީ ކަސްޓަމަރުންނަށް ސިއްހަތަށް ފައިދާހުރި ކާނާގެ ބާވަތެއް ފޯރުކޮށްދިނުމުގެ މަގުސަދުގައި ކަމަށް އީކޭއާއިން ބުނެ އެވެ.\nމި އައު ހޮޓްޑޯގް އީކޭއާގެ ފިހާރަތަކަށް ތައާރުފުކުރުމުގެ މަސައްކަތް މިހާރު ފަށާފައިވާއިރު، މިވަގުތު މި ހޮޓްޑޯގް ލިބެން ހުރީ ހަމައެކަނި ސްވިޑްންގައި ހުންނަ އީކޭއާގެ މައި ފިހާރައިންނެވެ. ނަމަވެސް މި އަހަރުގެ އޮގަސްޓް މަހުން ފެށިގެން ޔޫރަޕްގެ އެހެން ގައުމުތަކުގައިވާ އީކޭއާގެ ފިހާރަތަކުން މި ހޮޓްޑޯގް ލިބެން ހުންނާނެ އެވެ.\nއީކޭއާ ފުޑްގެ މެނޭޖިން ޑިރެކްޓަރު މައިކަލް ލަ ކޯރް ބުނާ ގޮތުގައި އެ ކުންފުނީގެ ފިހާރަތަކުގައިވާ ކެފޭތައް ބޭނުންކުރާ ކަސްޓަމަރުންގެ އަދަދު އަހަރެއްގެ މައްޗަށް 660 މިލިއަނަށް އަރަ އެވެ.\n"އަޅުގަނޑުމެންގެ ކަސްޓަމަރުންނަށް ސިއްހަތަށް ފައިދާހުރި ކާބޯތަކެތި ފޯރުކޮށްދިނުމަކީ ވަރަށް ބޮޑު އުއްމީދެއް. އަދި ވީގަން ހޮޓްޑޯގް ތައާރުފުކުރުމަކީ މިކަމަށް އޮތް ރަނގަޅު ފުރުސަތެއް،" ލަ ކޯރް ބުންޏެވެ.\nއީކޭއާއިން އަލަށް ތައާރުފުކޮށްފައިވާ "ވެޖީ ޑޯގް" އަކީ ވެސް ގިނަ ބައެއްގެ މަގުބޫލުކަން ލިބޭނެ އުފެއްދުމެއްކަމަށް އެ ކުންފުނިން ގަބޫލުކުރެ އެވެ.\nއީކޭއާ އަކީ ދުނިޔޭގެ އެންމެ ބޮޑު އެއް ފަރުނީޗަރު އުފައްދާ ކުންފުންޏެވެ. އީކޭއާ އަކީ 1943 ވަނަ އަހަރު އުފައްދާފައިވާ ކުންފުންޏެކެވެ.


Nasheedh dhekkevee evves hageegatheh neiy vaahakathakeh\nނަޝީދު ދެއްކެވީ އެއްވެސް ހަގީގަތެއް ނެތް ވާހަކަތަކެއް - ޗައިނާ ސަފީރު\n1 ހަފްތާ,6ދުވަސް, 12 ގަޑި,7މިނެޓް, 13 ސިކުންތު ކުރިން 420ހުސައިން ނާސިފް\nކުރީގެ ރައީސް އަބްދުﷲ ޔާމީން އަބްދުލްޤައްޔޫމްގެ ވެރިކަމުގައި އޭރުގެ އިދިކޮޅު ލީޑަރުންނާއި ފަނޑިޔާރު ހައްޔަރުކޮށް، ރައްޔިތުންގެ މަޖިލިސް ހުއްޓުވާލީ ޗައިނާގެ އެއްބާލުމާއެކު ކަމަށް ކުރީގެ ރައީސް މުހައްމަދު ނަޝީދު ދެއްކެވީ ޒިންމާދާރުކަން ކުޑަ ވާހަކަތަކެއް ކަމަށް ޗައިނާ އިން ރާއްޖެއަށް ކަނޑައަޅާފައި ހުންނަވާ ސަފީރު، ޒަންގް ލިޖޮންގް ވިދާޅުވެއްޖެއެވެ.\nނަޝީދުގެ ވާހަކަފުޅާއި ގުޅިގެން ޒަންގް ލިޖޮންގް ކުރެއްވި ޓްވީޓެއްގައި ވިދާޅުވެފައި ވަނީ، ޗައިނާއިން ޤައުމުތަކާއި ގުޅުން ބާއްވަނީ ހަރުދަނާ ގޮތްތަކެއްގެ މަތީން ކަމަށެވެ. އަދި ޤައުމުތަކާއި އެކު މަސައްކަތް ކުރާއިރު ޗައިނާއިން އެ ޤައުމުތަކުގެ ދާޚިލީ ކަންކަމުގެ ތެރެއަށް ނުވަންނާނެ ކަމަށާއި، އެފަދަ ކަންކަމުގައި ޚިޔާލު ވެސް ނުދޭނެ ކަމަށް އޭނާ ވިދާޅުވިއެވެ.\nއޭގެ ބަދަލުގައި ޗައިނާއިން ޤައުމުތަކަށް ތަރައްޤީގެ މަގުގައި އެހީތެރިކަން އަބަދުވެސް ފޯރުކޮށްދެމުންދާއިރު، ދެޤައުމެއްގެ ދެމެދުގައި އެކުވެރިކަން އުފެދި ލިބިގެންދިޔަ ފައިދާ، ރާއްޖެ އާއި ޗައިނާގެ ގުޅުމުން އެނގިގެން ގޮސްފައިވާނެ ކަމަށް ވެސް ޒަންގް ލިޖޮންގް ވިދާޅުވިއެވެ. އެގޮތުން އެޤައުމާއި އިންޑިއާ އާއި މެދުވެސް ރަނގަޅު ގުޅުމެއް އޮތް ކަމަށާއި އެ ގުޅުން ހީނަރު ކުރުމަށް ބަޔަކު މަސައްކަތް ކުރަމުންދާ ކަމަށް އޭނާ ވިދާޅުވިއެވެ.\nޗައިނާއަށް ބޮޑެތި ތުހުމަތުތަކެއް ކުރައްވައި އެޤައުމަށް ފާޑުވިދާޅުވެ ރައީސް ނަޝީދު ވާހަކަ ދައްކަވާފައި ވަނީ، އިންޑިއާގައި ކުރިޔަށްދާ އިކޮނޮމިކް ސަމިޓުގައެވެ. އެ ސަމިޓުގައި ޗައިނާއަށް ފާޑުވިދާޅުވަމުން ރައީސް ނަޝީދު ވިދާޅުވީ، ރައީސް ޔާމީން ވަނީ އަމިއްލަ ބޭބޭފުޅާއި ހުރިހާ އިދިކޮޅު ސިޔާސީ ލީޑަރުން ހައްޔަރުކޮށްފައި ކަމަށާއި، އަދި ރައްޔިތުންގެ މަޖިލީހަށް ނުފޫޒު ފޯރުވާ މަޖިލިސް ވެސް ހުއްޓުވާލި ކަމަށެެވެ.\nއެއަށްފަހު ކުއްލި ނުރައްކަލުގެ ހާލަތު އިއުލާންކުރެއްވި ކަމުގައި އާއި، މި ހުރިހާ ކަމެއް ޔާމީން ކުރެއްވީ ޗައިނާގެ އެއްބާރުލުމާއެކު ކަން ވަރަށް ސާފުކޮށް އެނގޭ ކަމަށް ނަޝީދު ވިދާޅުވިއެެވެ. އަދި ކަން މިހެން އޮތްނަމަވެސް ކުރިމަތިލުމަކަށްދާން ރާއްޖެއިން ބޭނުން ނުވާ ކަމަށާއި، ރާއްޖެއިން ބޭނުންވަނީ މިނިވަންކަން ކަމަށެވެ. އެ ސަމިޓުގައި ނަޝީދު ވަނީ ޗައިނާއިން އެގައުމުގެ ވިސްނުން ރާއްޖޭގައި ތަންފީޒު ކުރަން ބޭނުންވާ ކަމަށްވެސް ތުހުމަތު ކުރައްވާފައެވެ.\nޗައިނާ އަށް ފާޑުވިދާޅުވުމަށް ފަހު ނަޝީދު ވަނީ އިންޑިއާ އަށް ވަރަށް ބޮޑަށް ތައުރީފް ކުރައްވާފަ. ނަޝީދު ވިދާޅުވީ ރާއްޖޭގެ އިޤުތިޞާދީ ކުރިއެރުމަށާއި ރާއްޖޭގެ ސަލާމަތާއި ރައްކާތެރިކަމަށް އިންޑިއާ އަކީ ވަރަށް މުހިއްމު ބައިވެރިއެއް ކަމަށެވެ. ނަޝީދު މީގެ ކުރިން ވެސް ވަނީ އެތައް ފަހަރަކު ޗައިނާ އަށް ފާޑުވިދާޅުވެ ވާހަކަފުޅު ދައްކަވާފައެވެ. ނަމަވެސް އޭނާގެ ވާހަކަތައް އަބަދުވެސް ޗައިނާ އިން ދޮގުކުރެއެވެ.


Siyaasee Fasaadha (Part 1) | #Dhiislam\nސިޔާސީ ފަސާދަ (ފުރަތަމަ ބައި)\n10 months ago |0comment| March 18, 2017\nއަޅުގަނޑުމެން މުސްލިމުންނަށް ލިބިފައިވާ ކުޅަދާނަކަމާއި އެކި ބާވަތް ބާވަތުގެ ހުނަރުތަކުގެ މުއްސަދިކަން ވަރަށް ބޮޑެވެ. އަޅުގަނޑުމެންނަށް ލިބިފައިވާ އެ އަގުބޮޑު މަޢްދަންތަކުގެ މިންވަރު ދުނިޔޭގެ މުއްސަނދި، ބޮޑެތި ޤައުމުތަކަށް ލިބިފައިވާ މުއްސަނދި ކަމަށް ވުރެ ވަކި ކުޑައެއް ނޫނެވެ. ހަމަ އެކަނި ތަފާތަކީ އެ ޤައުމުތަކުން އެ މުއްސަދިކަމުގެ ބޭނުންހިފާ ގޮތެވެ. އަދި ދެމެހެއްޓެނިވި ގޮތުގައި އޭގެ ބޭނުން ހިފޭނޭ ވަސީލަތްތަކާއި ފުރުސަތު ތަނަވަސްކުރާ ގޮތެވެ. މޭވާ ދޮންވެ ފައްކާވުމަށް އަލި ބޭނުންވާ އިރު، އެޔަށް ބޭނުންވާ ތާޒާ ކަމާއި ދިރުން ގެނެސްދިނުމަށް ފެން ބޭނުން ވެއެވެ. މިދެންނެވި ދެ ބަހާ، މޭވާ ދޮންވެ ފައްކާވުމުގައި އަދާކުރާ ދައުރު، އެބައިމީހުންގެ ދިރިއުޅުން އާރާސްތުކޮށް ތަރައްޤީވުމުގައި އަދާކުރީ އެބައިމީހުންނަށް ލިބިފައިވާ މިނިވަންކަމެވެ. ޚާއްޞަކޮށް ފަރުދީ މިނިވަންކަމެވެ.\nއިސްލާމީ ދުނިޔޭގައި ކަންއޮތީ ކިހިނަކުންތޯ ބަލާލަމާތޯއެވެ. އިސްލާމީ ދުނިޔޭގައި ކަންއޮތީ މިއާއި މުޅިން ތަފާތުކޮށެވެ. އަދި ވެސް އޮތީ ފަރުދީ ވެރިކަމެކެވެ. މުޑުވައް ވަނީ ހަލާކުވެފައެވެ. ފިކުރީ ހަނަފަސް ކަމާއި އަދަބީ ވާވަނުމަކުން އުންމަތް ވަނީ ވާވަދެފައެވެ. އުންމަތްވަނީ ބަލިކަށިވެފައެވެ. އުންމީދުތައް ވަނީ މުސްކުޅިވެފައެވެ. މުލައްދަނޑިތައް ވަނީ ނުކުޅެދުންތެރިވެފައެވެ. އަދި އެންމެ އަޖައިބުވަނިވި ކަމަކީ މި ހަނަފަސްކަމާއި ވީރާނާ ކަމަކީ ކޮންމެ ދިމާލަކުން ބެލި ކަމުގައި ވީ ނަމަވެސް އިސްލާމްދީން ގެނެސްދީފައިވާ މަންހަޖާއި މުޅިން ފުށުއަރާ ކަންކަމަށް ވުމެވެ. ވަރަށް އާދައިގެ ސުވާލެއް ކޮށްލާނަމެވެ. اﷲ ތަޢާލާގެ ދީނުގައި ޢަޤީދާ އަށް ވުރެ ބޮޑު އަހަންމިއްޔަތު ކަމެއް ދީފައިވާ އެހެން ކަމެއް އެބަ އޮތްތޯއެވެ؟ ޔަޤީނެވެ. ނެތެވެ. ޢަޤީދާއަކީ ކީރިތި ޤުރްއާނުގައި އެންމެ މުހިންމު ކަމެއް ދެއްވާފައިވާ ކަމެވެ. ވިސްނައި ފިކުރުކުރުމަށާއި ހޯދައި ބަލައި ކަންކަމުގެ ޙަޤީޤަތަށް ވާޞިލުވުމަށް، ކީރިތި ޤުރްއާން ވަނީ ނުހަނު މަތީ ދަރަޖައަކަށް އަމުރުކުރައްވާފައެވެ. މުޝްރިކުންނާއި ބެހޭގޮތުން ކީރިތި ޤުރްއާނުގައި އައިސްފައިވާ ބަސްފުޅުތަކަށް ނަޒަރު ހިންގައި، މިބައިމީހުންނާއިގެން ކީރިތި ޤުރްއާން ދަތުރުކޮށްފައިވާ މަގަށް ފިކުރު ހިންގަވާށެވެ. އަލްއަންބިޔާއު ސޫރަތުގެ 24 ވަނަ އާޔަތުގައި اﷲ ތަޢާލާ ވަޙީ ކުރައްވާފައިވެއެވެ. ﴿أَمِ اتَّخَذُوا مِن دُونِهِ آلِهَةً ۖ قُلْ هَاتُوا بُرْهَانَكُمْ ۖ هَـٰذَا ذِكْرُ مَن مَّعِيَ وَذِكْرُ مَن قَبْلِي ۗ بَلْ أَكْثَرُهُمْ لَا يَعْلَمُونَ الْحَقَّ ۖ فَهُم مُّعْرِضُونَ ﴾ –\nމާނައަކީ: ” ނުވަތަ އެކަލާނގެ ފިޔަވައި، އެއުރެން إله ންތަކެއް ހިފީހެއްޔެވެ؟ ކަލޭގެފާނު ވިދާޅުވާށެވެ! ތިޔަބައިމީހުންގެ ދަލީލު ތިޔަބައިމީހުން ގެންނާށެވެ! މިއޮތީ، ތިމަންކަލޭގެފާނާ އެކުގައިވާ މީހުންގެ ފޮތާއި، ތިމަންކަލޭގެފާނުގެ ކުރީގެ މީހުންގެ ފޮތެވެ. އަދި ކިއެއްތަ! އެއުރެންކުރެ ގިނަމީހުން حق އެއް ނުދަނެތެވެ. ފަހެ، އެއުރެންނީ (އެއަށް) ފުރަގަސްދޭ ބަޔެކެވެ.”\nމި އާޔަތަށް ފުންކޮށް ވިސްނާލާއިރު، އެނގިގެންދާ ޙަޤީޤަތަކީ ، ބުއްދި އާއި އަނެކާގެ ރައުޔަށް ފުރަގަސް ދެވޭނޭ ނުވަތަ އެ ރައުޔު ނަފީ ކުރެވޭނޭ އެއްވެސް ގޮތެއް ނެތްކަމެވެ. އެހެންކަމުން، ޙުއްޖަތް ޤާއިމްކޮށް، އާޚިރުގައި ޙަޤީޤަތާއި ހަމައަށް ވާޞީލް ވާން ޖެހެއެވެ. އަނެކުންގެ އަނގަތައް ބަންދުކޮށް އެންމެ ވިސްނުމެއް ނުވަތަ އެންމެ ރައުޔެއްގެ މައްޗަށް ބުރަވުމެއް ނެތެވެ. އެހެނީ ހެޔޮ ރައުޔެއްގެ ވެރިފަރާތް ބަހުސަކަށް ބިރެއް ނުގަންނާނެ އެވެ. ޙައްޤު ބަސް އަބަދުވެސް މަޖްލިސްތަކަށް ބާރު ފޯރުވާނެއެވެ. ކަންފަތްތަކުގެ ހިނދުރީގައި ހަރުލާފައި ހުންނާނެއެވެ. އެހެނަސް ހިތާމައަކީ މުގުރުބުރީގެ ބާރުން ފަރުދުންގެ އަނގަތައް ބަނދުކުރުވުމަށް މަސައްކަތްކުރެވޭ ކަމެވެ. ފިރުޢައުނު ބުނިކަމުގައި، ކީރިތި ޤުރްއާނުގެ ޣާފިރު ސޫރަތުގެ 29 ވަނަ އާޔަތުގައި ﷲ ތަޢާލާ ވަޙީ ކުރައްވާފައި ވެއެވެ. ﴿ قَالَ فِرْعَوْنُ مَا أُرِيكُمْ إِلَّا مَا أَرَىٰ وَمَا أَهْدِيكُمْ إِلَّا سَبِيلَ الرَّشَادِ ﴾ މާނައަކީ: “ފިރްޢައުނު ބުންޏެވެ. ތިމަންނާއަށް ފެންނައެއްޗެއް މެނުވީ، ތިޔަބައިމީހުންނަކަށް ތިމަން ނުދައްކަމެވެ. އަދި ރަނގަޅު މަގަށް މެނުވީ، ތިޔަބައިމީހުންނަކަށް މަގެއް ނުދައްކަމެވެ.” ދެން ފަހެ ވިސްނަވާށެވެ. މި ދުނިޔޭގައި، މާސިންގާ ކަނޑަކަށް ޣަރަޤުވެގެން ދިޔުން ފިޔަވާ، އެބައިމީހުންނަށް ލިބުނީ ކޮންއެއްޗެއް ތޯއެވެ. އެބައިމީހުންގެ ނިމުމަކަށް ވީ އާޚިރަތުގައި އަނދައަދާ ހުރި އަލިފާނަށް އެއްލާލެވުމެވެ.\nއެއްވެސް ޝައްކެއްނެތެވެ. ހުދުމުޚްތާރުކަމަކީ، ތަރައްޤީ އާއި ތަމައްދުނު އަދި ތަހްޒީބަށް ހުރަސްއަޅާ ކަމެކެވެ. ތިމާ ނޫން އެހެން މީހުންނަކީ އެއްވެސް އެއްޗެއް ނޭނގޭ، ތަންދޮރު ނުދަންނަ ބައެއް ކަމުގައި ތުހުމަތު ކޮށް، ހުރިހާ އެއްޗެއް އެންމެ ދަންނަ މީހަކީ ތިމާ ކަމުގައި ދެކޭ މީހެއްގެ ޙަޔާތް ބާއްޖަވެރިއެއް ނުވާނެއެވެ. އިސްލާމީ ޚިލާފަތު ބިނާވެގެން ގޮސްފައި ވަނީ މިއާއި މުޅިން ޚިލާފަށެވެ. އިސްލާމީ ޚިލާފަތު ބިނާވެގެން ގޮސްފައިވަނީ މަޝްވަރާގެ މަތިވެރި އުޞޫލުގެ މައްޗަށެވެ. ކޮންމެ ޚަލީފާއެއްގެ ވެސް އެންމެ ފުރަތަމަ ބަސްފުޅެއް ކަމުގައި ވެގެން ގޮސްފައިވަނީ މި މޮޓޯއެވެ. “ތިޔަބައިމީހުންނަށް އަހުރެންގެ ކިބައިން ހެޔޮ ކަމެއް ފެނިއްޖެނަމަ އަހުރެންނަށް ވާގިވެރިވާށެވެ. އަދި ނުބައި ކަމެއް ފެނިއްޖެނަމަ ހެޔޮމަގަށް އަޅުވާށެވެ.” ޤިޔާމަތާއި ޖެހެންދެން ވެސް ޙައްޤުގެ ބަސް މި ގޮތުގެ މަތިން މަތިވެރިވެގެން ދާނެއެވެ.\nދުނިޔޭގެ ބޮޑެތި ޤައުމުތަކުގައި ބައިބައިވުމަކަށް މަގެއް ނެތެވެ. ތާކުންތާކު ނުޖެހޭ ގޮވެލިތަކަކަށް ފުރުޞަތެއް ނެތެވެ. މި ބަލި ބޮޑުވެގެން ގޮސްފައި ވަނީ ކުދި ޤައުމު ތަކުގައެވެ. ތަރައްޤީ ނުވާ، އެ ޤައުމުތަކުގެ “ޖައްލާދުންނަށް” އަމާން ދީފައިވާ ރައްޔިތުން ތިބި ޤައުމުތަކުގައެވެ. މި ފޮތުގައި ތިޔަބޭފުޅުންނަށް އިވިގެން ދާނީ ޝޫރާގެ އުޞޫލު ނެތިގެން ދިޔުމާއި، ޢާންމު މިނިވަންކަން ނައްތާލުމާއި، ރައްޔިތުންގެ ކަރާމާތަށް އިހާނެތިކޮށްހިތުމާއި ދެކޮޅުހެދުމުގެ ގޮތުން ފުމެވޭ ތާޅަފިއްޔެއްގެ އަޑެވެ. (ނުނިމޭ)


Kudakudhinge hagguthah kashavarukuran Eydhafushi gai community audit eh hadhaifi\nކުޑަކުދިންގެ ހައްގުތައް ކަށަވަރުކުރަން އޭދަފުށީގައި އޮޑިޓެއް ހަދައިފި\nއޮމްބަޑްސްޕާސަންގެ އޮފީހުން އޭދަފުށީގައި ކުރިއަށް ގެންދިޔަ އޮޑިތްގެ ތެރެއިން\nކުޑަކުދިންގެ އޮމްބަޑްސްޕާސަންގެ އޮފީހުން ކުޑަކުދިންގެ ހައްގުތައް ރައްކާތެރިކުރާ ވަރު ބެލުމަށްޓަކައި ބ. އޭދަފުށީގައި ކޮމިނިއުޓީ އޮޑިޓެއް ހަދައިފި އެވެ.\nމި ޕްރޮގްރާމުގެ ދަށުން އެ އޮފީހުން ވަނީ، އޭދަފުށީގައި ހުރި ސަރުކާރުގެ ހަ އިދާރާއެއްގެ އޮޑިޓް ހަދައިފައެވެ. އޭގެ ތެރޭގައި ބ. އަތޮޅު ތައުލީމީ މަރުކަޒާއި އޭދަފުށީ މެޖިސްޓްރޭޓް ކޯޓާއި އަތޮޅު ހޮސްޕިޓަލާއި ރަށޫ ކައުންސިލުގެ އިދާރާއި ފުލުހުންގެ އިދާރާގެ އިތުރުން ދައުލަތުގެ ބެލުމުގެ ދަށުގައި ކުޑަކުދިން ތިބޭ ފެމެޅި އެންޑް ޗިލްޑްރަން ސާވިސް ސެންޓަރު ހިމެނެ އެވެ.\nއޭދަފުށީގައި ކުރިއަށްގެންދިޔަ ކޮމިއުނިޓީ އޮޑިޓަށްފަހު، މިރަށުގައި ހަރަކާތްތެރިވާ ކުޑަކުދިންގެ މަސްލަޙަތު ހިމާޔަތްކުރުމުގެ މަސައްކަތްކުރާ އިދާރާތަކާއެކު މަސައްކަތު ބައްދަލުވުމެއް ވެސް ވަނީ ބާއްވާވައިފަ އެވެ.\nމިމަސައްކަތު ބައްދަލުވުމުގައިވަނީ މި6އިދާރާއިންވެސް މިހާރު ކުޑަކުދިންގެ ޙައްޤުތައް ރައްކާތެރި ކުރުމަށް ކުރަމުންގެންދާ މަސައްކަތްތައް ދެނެގަނެ އެއް އިދާރާ އަނެއް އިދާރާއިން މިކަން ކުރުމަށް ހުރި ކަންކަން ދެނެގަނެވިފައިވާ ކަމަށް އޮމްބަޑްސްޕާސަން އޮފީހުން ބުނެއެވެ.\nމި ބައްދަލުވުމުގައި ކުޑަކުދިންގެ ޙައްޤުތަކާއި ޒިންމާތަކަށް އަޙުލުވެރިކުމުގެ އިތުރުން ކުޑަކުއްޖެއްގެ ޙައްޤެއް ނިގުޅައިގަނެވޭ ހާލަތްތަކުގައި އެކަން ރިޕޯޓުކުރާނެ ފަރާތްތަކުގެ މަޢުލޫމާތު ވަނީ ކިޔައިދީފައެވެ.\nހަފްތާއެއްހާ ދުވަސް ވަންދެން އޭދަފުށީގައި ކުރިއަށް ގެންދިޔަ މި އޮޑިޓްގައި އެކި އިދާރާތަކުގައި މަސައްކަތް ކުރާ މުވައްޒަފުންނާ އިންޓަވިއުކޮށް ރިކޯޑްތައް ވަނީ ޗެކްކޮށްފަ އެވެ. މީގެ އިތުރުން އިމާރާތްތައް އިންސްޕެކްޓްކޮށް، ކުޑަކުދިންގެ ޙައްޤު ރައްކާތެރި ކުރުމަށް އެތަންތަނުގައި ހުރި ގޮންޖެހުންތަކާ ކުޑަކުދިންނަށް ދިމާވާ އެކިކަހަލަ ކަންކަން ވަނީ ދެނެގަނެވިފައިވާ ކަމަށް އެ އޮފީހުން ބުނެއެވެ.\nމިއޮޑިޓުން ލިބޭ މައުލޫމާތުގެ މައްޗަށް ބިނާކޮށް ފާހަގަކުރެވޭކަންކަން އިސްލާހުކުރުމަށްޓަކައި ހުށަހަޅާކަންކަން ޗިލްޑްރަންސް އޮމްބަޑްސްޕަރސަންގެ އޮފީހުން ގުޅުންހުރި އިދާރާތަކާއި ޙިއްސާކުރަމުން ގެންދާނެއެވެ. އަދި އެ ހުށައެޅުންތައް ތަންފީޒުކުރެވޭ މިންވަރު ކޮންމެ3މަހަކުން މޮނިޓަކުރާނެއެވެ. މުޅިރާއްޖޭގައި ކުރިއަށްގެންދިއުމަށް ނިންމާފައިވާ މި އޮޑިޓް މިހާތަނަށް5އަތޮޅެއްގައި ވަނީ ކުރިއަށްގެންގޮސްފައެވެ.


24 gadiirutherey Philippines ah2bin helun\n24 ގަޑިއިރުތެރޭ ފިލިޕީންސްއަށް ދެ ބިން ހެލުން\nޗުޒޮން ސުޕަމާކެޓް ވެއްޓިފައި: އިމާރާތް ދަށުގައި އަދިވެސް މީހުން ތާށިވެފައި އެބަތިބި\nފިލިޕީންސަށް ބިންހެލުމެއް އައިތާ 24 ގަޑި އިރު ނުވަނީސް އެއަށްވުރެ ބާރުގަދަ ދެވަނަ ބިންހެލުމެއް އަތުވެއްޖެ އެވެ.\nއިއްޔެ އެ ގައުމުގެ މެދުތެރެއަށް ރިކްޓާ މިންގަޑުން 6.1 ގެ ބާރުމިނުގައި އައިސް ބިންހެލުމުގައި މިހާތަނަށް 11 މީހުން މަރުވެފައި ވާއިރު ދެވަނަ ބިންހެލުމެ އައީ ރިކްޓާ މިންގަނޑު 6.3 ގަ އެވެ. ދެވަނަ ބިން ހެލުމުގައި މީހަކަ އަނިޔާއެއް ނުވެއެވެ.\nއިއްޔެގެ ބިން ހެލުމާއި ގުޅިގެން ޕަންޕަންގާ ޕްރޮވިންސްގެ ޕޮރަކް ޓައުންގެ ތިން މީހެއްގެ ގައިމައްޗަށް ގޭގެ ފާރު ވެއްޓި މަރުވެފައިވާއިރު އެ އަވަށުގެ ސުޕަމާކެޓެއް ވެއްޓި އެ އިމާރާތުގެ ދަށުވެފައިވާ މީހުން ސަލާމަތް ކުރުމުގެ މަސައްކަތް އަދިވެސް ކުރިއަށް އެބަ ދެއެވެ. ފިލިޕިންސްގެ އޮފިޝަލުން ވިދާޅުވާ ގޮތުގައި އިމާރާތް ދަށުގައި ތާށިވެފައި ތިބި މީހުން އަދަދު އަދި ވެސް ސާފެއް ނުވެއެވެ.\nއޭއެފްޕީގެ ފޮޓޯގްރާފަރަކު ބުނި ގޮތުގައި ވެއްޓިފައިވާ ސުޕަމާކެޓުގެ ދަށުން ތާށިވެ ސަލާމަތަށް އެދި ގޮވަމުންދިޔަ ހަތް މީހަކު ރޭގެ ވަގުތެއްގައި ސަލާމަތް ކުރި އެވެ. އަދި ސަލާމަތް ނުކުރެވި އެތައް ބަޔަކު ތިބިކަމަށް ރެޑްކޮރޮސް އިން ބުނެ އެވެ.\nއިމާރާތުގެ ދަށުގައި ތާށިވެފައި ތިބި މީހުންނަށް އޮކްސިޖަން ފޯރު ކޮށްދިނުމުގެ ގޮތުން ބޮޑު ހޮޅިއެއްގެ އެހީގައި އިމާރާތުގެ އަޑިއަށް ވައި ފޯރުކޮދެމުން ދިޔައިރު މިއަދުގެ ވަގުތެއްގައި އޭގެ ތެރެއިން މީހަކު ވަނީ ސަލާމަތް ކޮށްފަ އެވެ.\nބިން ހެލުމުގެ ސަބަބުން ޕަންޕަންގާގެ ގިނަ އަދަދެއްގެ ގެތަކާއި މަގުތަކާއި ބުރިޖުތަކުގެ އިތުރުން ކްލާކް ފްރީޕޯޓްގައި ހުންނަ އިންޓަނޭޝަނަލް އެއާޕޯޓަށް ވެސް ބޮޑެތި ގެއްލުންތައް ލިބުނެވެ.


Feydhoo ibbe ge goal aa eku Guam athun raajje molhuvejje - vNews.mv\nފޭދޫ އިއްބެގެ ގޯލާއެކު ގުއާމް އަތުން ރާއްޖެ މޮޅުވެއްޖެ\nއިސްމާޢީލް ޝާހު 05 September 2019, 12:23\nވޯލްޑްކަޕް ކޮލިފައިންގެ ގްރޫޕް އޭގައި ގުއާމް އާއި ދެކޮޅަށް ރަށުންބޭރުގައި ރާއްޖެ ކުޅުނު ފުރަތަމަ މެޗު ކާމިޔާބުކޮށް ފެށުން ރަނގަޅުކޮށްފިއެވެ.\nގުއާމްގައި ކުޅުނު މެޗު ރާއްޖެ ކާމިޔާބުކުރީ 1-0 ގެ ނަތީޖާއަކުންނެވެ. މި މެޗުގައި ރާއްޖޭގެ ހަމައެކަނި ގޯލު ފުރަތަމަ ހާފުގެ 25 ވަނަ މިނެޓުގައި ކާމިޔާބުކޮށްފައިވަނީ އިބްރާހިމް މަހުދީ ހުސެއިން (ފޭދޫ އިއްބެ) އެވެ.\nފޭދޫ އިއްބެ މި ގޯލު ކާމިޔާބުކޮށްފައިވަނީ ގުއާމްގެ ޕެނަލްޓީ އޭރިއާ ތެރެއަށް ވަދެ ފޮނުވާލި ބޯޅައަކުންނެވެ. މި ގޯލަށްފަހުވެސް ރާއްޖެ ޓީމަށް ގޯލުޖަހާނެ ރަނގަޅު ފުރުސަތުތަކެއް ތަނަވަސްވެގެންދިޔައެވެ. އަދި ގުއާމް އަށްވެސް ރަނގަޅު ފުރުސަތުތަކެއް ލިބުނެވެ. ނަމަވެސް ހުރަހަކަށްވީ މި މެޗުގައި މޮޅު ކުޅުމެއް ދެއްކި ރާއްޖޭގެ ޑިފެންސް ލައިނާއި ގޯލްކީޕަރެވެ.\nމެޗުގެ ދެވަނަ ހާފުގައި ދިވެހި ކުޅުންތެރިންގެ ފަރާތުން ވަރުބަލިކަން ފެނިގެންދިޔައެވެ. އަދި ގިނަ ބޯޅަތައް ގެއްލިގެންދިޔައެވެ. ނަތީޖާއެއްގެ ގޮތުން ގުއާމް ވަނީ ދެވަނަ ހާފު ގިނަވަގުތު ބޯޅަ ގެންގުޅެފައެވެ.\nމިއީ މިދިޔަ އަހަރު ސެޕްޓެމްބަރު 15 ވަނަ ދުވަހު ކުޅުނު ސާފް ޗެމްޕިއަންޝިޕް ފުޓުބޯޅަ މުބާރާތުގެ ފައިނަލް މެޗަށްފަހު ރާއްޖެ އަށް މޮޅުވެވުނު ފުރަތަމަ މެޗެވެ. އޭގެ ފަހުން މެލޭޝިއާއާ ދެކޮޅަށް މިދިޔަ ނޮވެމްބަރު މަހު ކުޅުނު އެކުވެރިކަމުގެ މެޗާއި މި އަހަރުގެ އައިއޯއައިޖީގައި ރާއްޖެ ކުޅުނު އެއްވެސް މެޗަކުން މޮޅެއް ނުވެވެއެވެ.\nއެމެރިކާގެ ޓެރެޓަރީއެއް ކަމަށްވާ ގުއާމް އޮތީ ފީފާ ރޭންކިންގެ 190 ވަނައިގައެވެ.\nރާއްޖެ ހިމެނޭ ކޮލިފައިންގެ ގްރޫޕް އޭގައި ހިެމނޭ ފިލިޕީންސްއާއި ސީރިއާ މިރޭ ބައްދަލުކުރާނެއެވެ. ރާއްޖެ ދެން މެޗެއް ކުޅެން ޖެހޭނީ އަންނަ އަންގާރަ ދުވަހުގައެވެ. އަމިއްލަ ދަނޑުގައި ރާއްޖެ ބައްދަލުކުރަންޖެހޭނީ އޭޝިއާގެ ގަދަބާރު ޗައިނާއާއި ދެކޮޅަށެވެ.